Sha’ban mas - Ramadan mahah thayyaru vumah libey ranuge furusatheh! - AO News\nޝައުބާން މަސް – ރަމަޟާން މަހަށް ތައްޔާރުވުމަށް ލިބޭ ރަނުގެ ފުރުޞަތެއް!\nބަރަކާތްތެރި ރަމަޟާން މަސް އައިސް ބޯމަތިވެއްޖެއެވެ. މި އަހަރުގެ ރަމަޟާން މަސް ފެށެން ދެން އޮތީ އެންމެ 27 ދުވަހެވެ. އެގޮތުން މި ބަރަކާތްތެރި ރަމަޟާން މަހުގެ ހެޔޮ ދަރުމައާއި ސަވާބު ލިބިގަތުމަށް ވަރަށް ބޮޑަށް މަސައްކަތް ކުރަން ޖެހެއެވެ. އެގޮތުން ރަމަޟާން މަހުގެ ކުރިއަށް އަހަރެމެންނާ ބައްދަލުކުރާ ޝައުބާން މަހަކީ ރަމަޟާން މަހަށް ތައްޔާރު ވުމނުގެ ގޮތުން ލިބޭ ރަނުގެ ފުރުސަތެކެވެ. މި މައްސަރަކީ ރޯދަހިފުމާ އަޅުކަންތައްތަކަށް މީހުން ހޭލުންތެރިކުރުވާ މަތިވެރި މައްސަރެކެވެ. އެހެން ކަމުން މި މަހުގައި ރޯދަހިފުން ގިނަ ކުރުމަކީ އެންމެ އެދެވިގެންވާ ކަމެއް ކަމުގައި ޢިލްމުވެރިން ވިދާޅުވެއެވެ.\nއަޅުގަނޑުމެން މިހާރު މި ގުނަމުން ގެންދަނީ މާތް ކުރެއްވި މައްސަރުތަކުގެ ތެރެއިން ޝައުބާން މަހުގެ ދުވަސްތަކެވެ. މި މައްސަރުގައި ސުންނަތް ރޯދަ ހިފުން ގިނަކުރުމަކީ އެންމެ އެދެވިގެންވާ ކަމެކެވެ. ބައެއް ރިއާޔަތްތަކުގައި އައިސްފައިވާ ގޮތުގައި ކީރިތި ރަަސޫލާ ﷺ ޝައުބާން މަސް އެއްކޮށް ރޯދަ ހިއްޕަވައެވެ.\nމާތްﷲ ރުއްސުންލެއްވި އުއްމު ސަލަމާގެ ކިބައިން ރިވާވެގެން ވެއެވެ. ކީރިތި ރަސޫލާ ﷺ ހަދީސް ކުރެއްވިއެވެ. ޝައުބާން މަހާއި ރަމަޟާން މަސް ފިޔަވައި ވިދިވިދިގެން ދެމަސްދުވަހު ރޯދަ ހިއްޕެވިތަނެއް ތިމަން ކަމަނާ ދެކިވަޑައިނުގަންނަވަމެވެ. (ރިވާހް އަހްމަދު26022، އަބޫދާވޫދު2336، ނިސާއީ2175، އިބްނު މާޖާ1648)\nއަބޫ ދާވޫދުގައި އައިސްފައިވަނީ އަންނަނިވި ގޮތަށެވެ. ”ޝައުބާންމަސް ފިޔަވައި އެހެން މަހެއްގައި، މުޅި އަހަރުތެރޭގައިވެސް ރަސޫލާ ﷺ ރޯދައެއް ނުހިއްޕަވައެވެ. އެކަލޭގެފާނު ޝައުބާން މަސް އަދި ރަމަޟާންމަސް އެއްކޮށް ގުޅުއްވާލައްވައެވެ.\nއިސްވެދިޔަ ނައްސުތަކުން ދޭހަވަނީ ކީރިތި ރަސޫލާ ﷺ މުޅި ޝައުބާންމަހު އެއްކޮށް ރޯދަ ހިއްޕެވި ކަމަށެވެ. އެހެން ބައެއް ރިވާޔަތްތަކުގައި އައިސްފައިވަނީ، އެކަލޭގެފާނު ޝައުބާންމަހުގެ ބޮޑުބައެއްގައި ރޯދަ ހިއްޕެވިކަމަށެވެ.\nއަބޫ ސަލަމާ(ރއ)ގެ ކިބައިން ރިވާވެގެންވެއެވެ. ކީރިތި ރަސޫލާ ﷺ ރޯދަ ހިއްޕަވާ ގޮތާ ބެހޭގޮތުން ތިމަންކަލޭގެފާނު އާއިޝާ(ރއ) އާ ސުވާލުކުރީމެވެ. އެކަމަނާ ވިދާޅުވިއެވެ. ”ތިމަންމެން އެކަލޭގެފާނު ރޯދަހިއްޕަވައިފިއޭ ބުނަންދެން ރޯދަ ހިއްޕަވަމެވެ. އަދި ތިމަންމެން އެކަލޭގެފާނު ރޯދަ ވީއްލައިފިއޭ ބުނަންދެން ރޯދަ ނުހިއްޕަވާ ހުންނަވައެވެ. ޝައުބާން މަހަށްވުރެ ގިނައިން އެކަލޭގެފާނު ރޯދަ ހިއްޕެވި މައްސަރެއް ތިމަން ކަމަނާ ނުދެކެމެވެ. ބައެއް ފަހަރު މުޅި ޝައުބާންމަހު އެއްކޮށް ރޯދަ ހިއްޕަވައެވެ. އަދި އަނެއް ބައި ފަހަރު ޝައުބާންމަހުން މަދުބައެއް ފިޔަވައި ރޯދަ ހިއްޕަވައެވެ.”\nއިސްވެދިޔަ ދެ ހަދީސް ގުޅުއްވާލައްވައި އިލްމުވެރިން ވިދާޅުވަނީ: ރަސޫލާ ﷺ ބައެއް އަހަރުތަކުގައި މުޅި ޝައުބާންމަހު އެއްކޮށް ރޯދަ ހިއްޕަވައެވެ. އަދި އަނެއްބައި އަހަރުތަކުގައި ޝައުބާންމަހުގެ ބޮޑު ބައެއްގައި ރޯދައަށް ހުންނަވައެވެ.\nމާތްﷲ ރުއްސުންލެއްވި އުސާމާ ބިން ޒައިދު، ކީރިތި ރަސޫލާ ﷺ އަށް ދެންނެވިއެވެ. ”ޝައުބާންމަސް ފިޔަވައި އެހެން މައްސަރެއްގައި ކަލޭގެފާނު އެހާ ގިނައިން ރޯދަ ހިއްޕަވަނިކޮށް ތިމަންކަލޭގެފާނު ދެކެވަޑައިނުގަންނަވަމެވެ.” ހަދީސް ކުރެއްވިއެވެ. ”އެއީ މީސްތަކުން ގާފިލްވެފައިވާ މަހެކެެވެ. އެމަހަކީ ﷲގެ ހަޒްރަތަށް އަޅުތަކުންގެ އަމަލުތައް އުފުއްލެވޭ މައްސަރެކެވެ. އެހެންކަމުން ތިމަން ކަލޭގެފާނުގެ އަމަލުތައް ރޯދައަށް ހުންނަވަނިކޮށް އުފުއްލެވުމަށް ލޯބި ކުރައްވަމެވެ.”\nއެހެންކަމުން ޝައުބާންމަހު ރޯދަ ހިފުން ގިނަ ކުރުމަކީ ވަރަށް ބޮޑަށް އެދެވިގެންވާ ކަމެކެވެ. ﷲގެ މަގުގައި ރޯދަ ހިފުމުގެ މާތްކަން ބަޔާންކުރައްވާ ހަދީސްކުރައްވާފައި ވެއެވެ. ”މާތްﷲ ގެ މަގުގައި އެންމެ ދުވަހަކު ރޯދަ ހިފި މީހެއްގެ މޫނު 70،000 ހަރީފުގެ ދުރުމިނަށް ނަރަކައިން ދުރުކުރައްވަވާނެއެވެ.”\nވީމާ މިފުރުސަތުގެ ބޭނުން އެންމެ ހެޔޮގޮތުގައި އަޅުގަނޑުމެން ހިފަމާ ހިނގާށެވެ.\nމަޢުލޫމާތު – ޑރ. މުޙައްމަދު އިޔާޟް އަބްދުއްލަތީފްގެ ކޮމިއުނިޓީ އިސްލާމިކް ނޮލެޖް ވައިބަރ ގުރޫޕް


Kurehdhoo Ah Meehun Ufulan Beynun Kuri Boat Disinfect Koffi\nކުރެއްދޫއަށް މީހުން އުފުލަން ބޭނުންކުރި ބޯޓު ޑިސްއިންފެކްޓު ކޮށްފި\nކުރެއްދޫއަށް މީހުން އުފުލަން ބޭނުންކުރި ބޯޓު -- ފޮޓޯ/ އޭވިއޭޓާޒް މޯލްޑިވްސް\nރާއްޖެއިން ވެސް މިހާރު ފެނިފައިވާ ނުރައްކާތެރި ކޮވިޑް-19 އަށް ޕޮޒިޓިވްވި ދެމީހުން ވެސް މަސައްކަތް ކުރަމުންދިޔަ ކުރެއްދޫ ރިސޯޓަށް މީހުން އުފުލަން ބޭނުންކުރި ޓީއެމްއޭގެ ބޯޓު މިއަދު ޑިސްއިންފެކްޓުކޮށް ސާފުކޮށްފިއެވެ.\nކޮވިޑް-19 އަށް އެންމެ ފުރަތަމަ ޕޮޒިޓިވް ވެފައިވަނީ ވެސް ކުރެއްދޫ ރިސޯޓަށް ޗުއްޓީ ހޭދަކުރަމުން ދިޔަ އިޓަލީގެ ރައްޔިތަކަށެވެ. ނަމަވެސް އެކަން އެނގުނީ އޭނާ ފުރައިގެން ދިޔަ ފަހުންނެވެ. އޭގެފަހުން އެރަށުން މިހާރު ވަނީ އެ ރިސޯޓުގައި މަސައްކަތް ކުރާ ދެ މުވައްޒަފުން ކޮވިޑް-19 އަށް ޕޮޒިޓިވް ވެފައެވެ.\nހެލްތު މިނިސްޓްރީން އަންނަނީ އިޓަލީގެ ފަތުރުވެރިޔާ އަދި މިހާރު ޕޮޒިޓިވް ވެފައިވާ ކުރެއްދޫގެ ދެ މުވައްޒަފުންނާއި ކޮންޓެކްޓުވި މީހުން ހޯދުމުގެ މަސައްކަތް ކުރަމުންނެވެ. އަދި އެ ފަރާތްތައް ސްކްރީން ކުރުމުގެ މަސައްކަތް ވެސް ދަނީ ކުރަމުންނެވެ. އެ މަސައްކަތްތައް ނިމެންދެން ކުރެއްދޫ އޮތީ މީހުން އަރާ ފޭބުން މަނާކޮށްފައެވެ. ނުވަތަ އޮރެންޖު އެލާޓުގައެވެ.\nކުރެއްދޫ ރިސޯޓުން ވެސް ވަނީ ފެބްރުއަރީ 23 އިން މާޗް6އާ ދެމެދު އެ ރިސޯޓުން ފޭބި ފަތުރުވެރިންގެ ތެރެއިން ކޮވިޑް-19އާ ގުޅުންހުރި އެއްވެސް އަލާމާތްތައް އެބައެއްގެ ގައިން ފެންނަ މީހުންން ސަމާލުވުމަށް އަންގާފައެވެ.\nމީގެ ތެރެއިން އެއްވެސް އަލާމާތެއް ފެނިއްޖެ ނަމަ، ލަސްނުކޮށް ވީ އެންމެ އަވަހަކަށް ކަމާބެހޭ ފަރާތްތަކަށް އަންގަން ވެސް ކުރެއްދޫއިން ވަނީ އިލްތިމާސްކޮށްފައެވެ.


SunOnline: Alia Bhatt ge Sadak2ah mivee kihineh?\nއައިމިނަތު ލުބާ 30 Aug 2020, 08:23\nބޮލީވުޑުގައި އެންމެ ގަދަޔަށް ފިޔަޖަހަމުން އައި ބަތަލާ އާލިއާ ބަޓްގެ "ސަޅަކް 2" ހުކުރު ދުވަހު ރިލީޒްކުރުމާ އެކު އެ ފިލްމަށް ފާޑުކިޔުންތައް އަމާޒުވެއްޖެ އެވެ.\nއާލިއާ އާއި އަދިތްޔާ ރޯއީ ކަޕޫރުގެ އިތުރުން ސަންޖޭ ދަތު ލީޑު ރޯލުން ފެނިގެންދާ މި ފިލްމުގެ ޓްރެއިލާ ރިލީޒްކުރީއްސުރެ މި ފިލްމު ބޮއިކޮޓްކުރަން އާންމުން ގޮވާލި އެވެ. މި ފިލްމުގެ ޓްރެއިލާ އަށް ވަނީ 12 މިލިއަން ޑިސްލައިކު ވެސް ލިބިފަ އެވެ.\nހޮޓްސްޓާގައި މި ފިލްމު ރިލީޒްކުރިއިރު ފިލްމު ބެލި ކްރިޓީކުންނަށް ވެސް މި ފިލްމު އެއްގޮތަކަށް ވެސް ކަމުގޮއްސައެއް ނުވެ އެވެ. އެގޮތުން އިންޑިއަން އެކްޕްރެސް އިން މި ފިލްމު ރޭޓުކުރަނީ ފަހަކުން އެކެކެވެ. އެ ނޫހުން ބުނާ ގޮތުގައި މި ފިލްމަކީ ބަޔަކު މީހުން ބަލަން ހެޔޮވާވަރުގެ ފިލްމެއް ނޫނެވެ.\nމަޝްހޫރު ކްރިޓީކް ތަރަން އާދަޝް ބުނީ މި ފިލްމަކީ ވަރަށް 'ކަޑަ' ފިލްމެއް ކަމަށާއި ފިލްމުގެ ފުރަތަމަ ބަޔާ އަޅާވެސް ނުކިޔޭނެ ކަމަށެވެ. މި ފިލްމުގެ ސްކްރިޕްޓަކީ ވަރަށް ބޭކާރު ސްކްރިޕްޓެއް ކަމަށާއި ފިލްމު މިއުޒިކް ވެސް ކަމުނުދާކަމަށެވެ. އޭނާ ވެސް މި ފިލްމަށް ދީފައި ވަނީ އެއް ތަރީގެ ރޭޓިންއެކެވެ. އާންމުން ރޭޓްކުރާ އެޕްލިކޭޝަން އައިއެމްޑީބީގައި މި ފިލްމުގެ ރޭޓިން އަށް ލިބިފައިވަނީ 10 އަކުން އެކެކެވެ. އެއާއެކު މި ފިލްމުވެގެންދާނީ އާލިއާ ބަޓްގެ މުޅި ފިލްމީ ކެރިއަރުގައި ވެސް ކުޅުނު އެންމެ ބޮޑު ފުލޮޕަށެވެ.\nއާލިއާގެ ބައްޕަ މަހޭޝް ބަޓް ޑައިރެކްޓްކުރި މި ފިލްމުގެ ފުރަތަމަ ބައި 1991 އަހަރު ރިލީޒް ކުރިއެވެ. އެ ފިލްމަށް ބޮޑު ކާމިޔާބީއެއް ލިބުނެވެ.\n"ހީރޯޕަންތީ 2"ގައި ޓައިގާ އާއެކު ފެނިގެންދާނީ ތާރާ\nއަދިތްޔާ ރޯއީ އާއެކު މިފަހަރު ސަންޖަނާ\nކްރިތީ އާއި ރާޖްކުމާރު ކުޅޭ ފިލްމުގެ ނަން އިއުލާންކޮށްފި


ރާގޮނޑި ކޮއްޔަކީ ކޮބާ؟ – ޙެޔޮބަސް\nJun 11, 2015 2266 views0\nރާގޮނޑި ކޮއްޔަކީ ކޮލި އާއިލާޔަށް ނިސްބަތްވާ މަހެކެވެ. މި މަހުގެ ލޯ ރާނގޮނޑީގެ ލޮލާއި އެއްގޮތްވާއިރު ހަންގަނޑުގައި އެއްގޮތްކަމެއް ހުރެއެވެ. އެހެންނަމަވެސް ބަނޑާ ހިސާބުގައި ކޮލީގެ އެހެން ބާވަތްތަކުގައި ހުންނަހެން ކުދި ކަށިތަކެއް ހުރެއެވެ. ބަނޑު ދައްފަރާތުގައި ރާގޮނޑީގައި ވާ ހުދު ރިހިކުލަ ހުންނައިރު މަތީގައި ހުންނަނީ ގަދަ ނޫ ކުލައެކެވެ. މަހުގެ ބުރަކަށި މަތީ ކޮތަރީގައި 15 އާއި 13 އާއި ދެމެދުގެ އަދަދަކަށް މަޑުކަށިހުރެއެވެ. އަދި ބަނޑު ދަށް ފަރާތުގެ ކޮތަރިދަށުގައިވެސް 13 އާއި 11 އާއި ދެމެދުގެ އަދަދަކަށް ކަށިހުރެއެވެ. ރާ ގޮނޑި ކޮއްޔަށް އިނގިރޭސި ބަހުން ކިޔަނީ އޯސެނިކް ޕުފާރ ފިސްއެވެ. މަހުގެ ސައިންޓިފިކް ނަމަކީ Lagocephalus lagocephalus, އެވެ.\nރާނގޮނޑި ކޮއްޔަކީ ރާގޮނޑިއާ އެއްވައްތަރުވެގެން އޮޅިގެން ކެވިދާނެހާ ވައްތަރު މަހެއްތޯއެވެ؟ މި ސުވާލަށް ޖަވާބު ދޭނަމަ ބުނެވެން އޮތީ ހަންގަނޑާ އަދި ކުލަ އަދި ލޮލުގައި ވައްތަރު ކަމެއް ހުރެއެވެ. އެހެންނަމަވެސް މުޅި މަހުގެ ސިފަ ނުވަތަ ސޭޕް، އަނގަ، ބަނޑު ދަށްފަރާތު ހަންގަނޑު، އުރަހަތައް، ނަގޫ ވަރަށް ބޮޑަށް ތަފާތެވެ. އެހެންކަމުން އޮޅިގެން ކެވިދާނެ މަހެއްކަމަށް ގަބޫލެއް ނުކުރެވެއެވެ.\nރާނގޮނޑި ކޮލީގެ ވިހަ: ރާނގޮނޑި ކޮލީގައި ހިމެނޭ ވިހަ މާއްދާ ކެވިއްޖެނަމަ އިންސާނާގެ ފުރާނައަށް ނުރައްކާވެ އަވަސް ފަރުވާ ނުދެވިއްޖެނަމަ މަރާ ހަމަޔައް ދެއެވެ. އާންމުކޮށް ކޮލީގެ ހުރިހާ ވައްތަރުތަކަކީވެސް ވިހަ ހިމެނޭ މަސްތަކެކެވެ. އެހެންނަމަވެސް އެ ވިހަ މާއްދާއަކީ ވަކި ހިސާބެއްގައި ހުންނަ އެއްޗަކަށްވާތީ އެ މަހަކީވެސް ވިހަ ނަގާ ސާފްކޮށްގެން ކެއުމަށް ބޭނުންކުރާ މަހެކެވެ. މިގޮތުން ޖަޕާންގައި ކޮލީގެ ބާވަތްތައް ކައި އުޅެއެވެ. އެހެންނަމަވެސް ކޮލިން ވިހަ ފިލުވުމަށް ތަމްރީންކޮށް ލައިސަންސް ދީފައިވާ ފަރާތްތަކަށް ނޫނީ މި ބާވާތުގެ މަސް ކެއުމަށް މާރކެޓް އަށް ނެރުމުގެ ހުއްދަ އެއް ނޯވެއެވެ.\nރާނގޮނޑި ކޮލީގައި ހިމެނޭ ވިހަ މާއްދާއަކީ tetrodotoxin އެވެ. މިބާވަތުގެ ވިހަ ހިމެނޭ އެއްޗެއް ކެވިއްޖެނަމަ މީހާ ވާގިނެތި ނޭވާލުން ހުއްޓި، ހިތުގެ ހިންގުން ހުއްޓެއެވެ. ހަމަ އެހެންމެ ލޭ ދައުރުކުރާ ނިޒާމް ހުއްޓެއެވެ. މިހުރިހާ މައްސަލަ އެއްގެ ނަތީޖާއަކީ ފުރާނައަށް ނުރައްކާވެ މަރާ ހިސާބައް ދިއުމެވެ. އެހެންނަމަވެސް އެ ވިހަ މާއްދާ ނަގާ ސާފްކޮށްގެން ކެއުމުން އޭގެ ނުރައްކަލެއް ނެތެވެ.\nވިޔަފާރީގެ ގޮތުގައި ކޮލީގެ މަސްވިއްކާއިރު ބައެއް ފަހަރަށް އެންމެ ރަނގަޅަށް ސާފް ނުކުރެވި ހުރެދާނެއެވެ. ރާނގޮނޑިކޮލީގައި ހުންނަ ވިހަ މާއްދާ ނުނަގާނަމަ ކައްކާ ހިއްކިޔަސް އޭގައި ހުންނާނެއެވެ. ހިއްކާފައިވާ ރާނގޮނޑި ކޮލި މަސް ކައިގެން އޭގެ ވިހައިގެ އަސަރުކޮށްގެން 2014 ވަނަ އަހަރު ނިއުޔޯރކް ސިޓީގެ މެޑިކަލް ސެންޓާރ އަކަށް2މީހަކު ގޮސް ދަށްކާފައިވެއެވެ. އެހެންކަމުން މިފަދަ ތަކެތި ކެއުމުގައި ސަމާލުވާން ޖެހެއެވެ.\nTetrodotoxin Poisoning Outbreak from Imported Dried Puffer Fish\nPictures available for Lagocephalus lagocephalus


Raajjeyge sarahaddhun fenunee kandu feyrey baeh: Minister | Mihaaru\nކޯސްޓްގާޑު ލޯންޗެއް: ރާއްޖެ ސަރަހައްދަށް ވަން ބޭރުގެ ދެ އުޅަނދެއް ކޯސްޓްގާޑުން ވަނީ މިދިޔަ ހަފުތާގައި ހިފަހައްޓާފައި\nރާއްޖޭގެ ސަރަހައްދުން ފެނުނީ ކަނޑުފޭރޭ ބައެއް: މިނިސްޓަރު\n14 ޖެނުއަރީ 2018 - 15:19 15 comments\nރާއްޖޭގެ ޚާއްސަ އިގުތިސާދީ ސަރަހައްދަށް ވަދެ އުޅެނިކޮށް މިދިޔަ ބުރާސްފަތި ދުވަހުގެ ރެ އާއި ހުކުރު ދުވަހުގެ ރޭ ހިފެހެއްޓި ސޯމާލިއާގެ ދެ މަސްބޯޓުގައި ތިބީ ކަނޑުފޭރޭ ބައެއް ކަމަށް ޑިފެންސް މިނިސްޓަރު އާދަމް ޝަރީފް އިއްޔެ ވިދާޅުވެއްޖެ އެވެ.\nގިރިފުށީގައި ބޭއްވި ސިފައިންގެ 63 ވަނަ އަސާސީ ތަމްރީން ކޯހުގެ ދަސްވެނިވުމުގެ ރަސްމިއްޔާތުގައި ވާހަކަ ދައްކަވަމުން މިނިސްޓަރު ވިދާޅުވީ، ތައިލެންޑުގެ ބަޔަކު ތިބި އެ ދެ ބޯޓުގައި ތިބީ، ކަނޑުފޭރޭ މީހުންގެ ގޮތުގައި ހުނި ޖެހިފައި ތިބި ބައެއް ކަމަށެވެ. އަދި ދެ މަސްބޯޓުގައި ތިބި 22 ފަޅުވެރިންނާ ދިވެހި ސިފައިން ކުރިމަތިލީ ހުށިޔާރު ކަމާއި ޒިންމާދާރު ކަމަކީ މިސާލެއް ކަން އޭނާ ފާހަގަކުރެއްވި އެވެ.\nRaajjeyge sarahadha van beyruge ithuru masboateh ves fenijje\nއާދަމް ޝަރީފް ވިދާޅުވި ގޮތުގައި އެމްއެންޑީއެފް ކޯސްޓްގާޑުގައި މަސައްކަތް ކުރަނީ ކަނޑަށް ގަދަ، ވަރުގަދަ ފްލީޓެކެވެ.\nރާއްޖޭގެ ސަރަހައްދަށް ވަދެ އުޅެނިކޮށް ފެނުނު ދެ ބޯޓުގެ ތެރެއިން އެއް ބޯޓު ފެނުނީ މިދިޔަ ބުރާސްފަތި ދުވަހުގެ ރޭ، ތ. ހިރިލަންދޫގެ ހުޅަނގުން 76.5 މޭލު ބޭރުންނެވެ. އަނެއް ބޯޓު ފެނުނީ އދ. މާމިގިލީ ހުޅަނގު ދެކުނުން ނުވަ މޭލު ބޭރުން ކަމަށް ދިވެހި ސިފައިން ވަނީ ބުނެ އެވެ. އޭގެ ތެރެއިން އެއް ބޯޓުގައި 10 ފަޅުވެރިން ތިބި އިރު އަނެއް ބޯޓުގައި 12 ފަޅުވެރިއަކު ތިއްބެވެ.\nޑިފެންސް މިނިސްޓަރު އާދަމް ޝަރީފް ވާހަކަ ދައްކަވަނީ.\nއެމްއެންޑީއެފުން ކުރިން ބުނެފައިވާ ގޮތުގައި، އޭގެ ތެރެއިން ބުރާސްފަތި ދުވަހުގެ ރޭ ފެނުނު ބޯޓު ދަތުރުކުރަމުން ދިޔައީ ސޯމާލިއާ އިން ތައިލެންޑަށެވެ.\nއެމްއެންޑީއެފުން ބުނެފައި ވަނީ މިދިޔަ ހުކުރު ދުވަހުގެ ރޭ ފެނުނު ބޯޓު ރާއްޖޭގެ އިގުތިސޯދީ ސަރަހައްދަށް ވަނީ، ތެލާއި ކާބޯތަކެތި ބޭނުންވާ ކަމަށް ސަރުކާރުގެ ކަމާ ބެހޭ ފަރާތްތަކަށް އަންގައި، އެކަމަކު ހުއްދަ ދިނުމުގެ ކުރިން ކަމަށެވެ.\n"އެހެންކަމުން ބޯޓުގެ އަމަލުތައް ހުރި ގޮތުން، އިތުރަށް ބަލަންޖެހޭ ކަންތައްތަކެއް ހުރުމާއެކު، މި ބޯޓު ވަނީ އެމްއެެންޑީއެފް ކޯސްޓްގާޑުގެ ބެލުމުގެ ދަށަށް ގެނެސްފަ އެވެ،" ދިވެހި ސިފައިންގެ ވެބްސައިޓްގައިވެ އެވެ.\nދެ މަސްބޯޓުގައި ތިބި މީހުންނާއި އެ ބޯޓުތައް މިހާރު ވަނީ ދިވެހި ފުލުހުންނާ ހަވާލުކޮށް، އެ މައްސަލަ ބަލަން ފަށައިފަ އެވެ.\nއިތުރު ލިޔުންތައް ސޯމާލިއާ އެމްއެންޑީއެފް ކަނޑުފޭރޭ މީހުން ޑިފެންސް މިނިސްޓަރު ކޯސްޓް ގާޑް މެމްބަރު އާދަމް ޝަރީފް (މަޑުއްވަރި) ދިވެހި ސިފައިން ރާއްޖެ-ތައިލެންޑް ތައިލެންޑު


މަލީހް، ޕީޖީއަށް: މަޤާމުގައި ހުރުމުގެ ހުރިހާ "އުންސުރެއް'' މިހާރު ތިވަނީ ގެއްލިފައި! - DhiDaily\nމަލީހް، ޕީޖީއަށް: މަޤާމުގައި ހުރުމުގެ ހުރިހާ ”އުންސުރެއް“ މިހާރު ތިވަނީ ގެއްލިފައި!\nކުރީގެ ކޮމިއުނިކޭޝަން މިނިސްޓަރު މަލީހް, ޕްރޮސެކިއުޓާރ ޖެނެރަލް ޝަމީމް.\nމަޤާމުގައި ހުންނެވުމުގެ ހުރިހާ ”އުންސުރެއް“ މިހާރު ތި ވަނީ ގެއްލިފައިކަމަށް ވިދާޅުވެ, ކުރީގެ ކޮމިއުނިކޭޝަން މިނިސްޓަރު މުޙައްމަދު މަލީހް ޖަމާލް، ޕްރޮސެކިއުޓަރ ޖެނެރަލްގެ އިސްތިއުފާއަށް ގޮވައިލައްވައިފިއެވެ.\nކޮވިޑުގެ ބަލި މީހުންނަށް ފަރުވާދިނުމަށް ރާއްޖެ ގެންނަން އުޅުނު ވެންޓިލޭޓަރުތަކުގެ މައްސަލަ ތަޙްޤީޤުކުރުމަށްފަހު، ދަޢުވާކުރަން އެދި އޭސީސީން ދެ ފަހަރު މަތިން ޕީޖީއަށް ފޮނުވުމުން ވެސް، އެ މައްސަލައިގައި ދަޢުވާނުކުރަން ނިންމުމަށްފަހު، ޕީޖީ އޮފީހުން ވަނީ މައްސަލަ އަލުން މުރާޖަޢާކުރަން ނިންމައިފައެވެ.\nޕީޖީ އޮފީހުން މިއަދު ނެރުނު ބަޔާނެއްގައި ބުނީ އެ އޮފީހުން ނިންމި ގޮތާމެދު އޭސީސީން އިންތިހާއަށް ހިތްހަމަނުޖެހޭ ކަމަށެވެ. އަދި މިއީ ރައްޔިތުންގެ ކަންބޮޑުވުން އިންތިހާއަށް އޮތް މައްސަލައެއްކަން ވެސް ފާހަގަކޮށްފައިވެއެވެ.\nއެހެންވެ މި މައްސަލައިގައި ނިންމި ނިންމުން އަލުން ބަލައި، އެކަމުގައި އިތުރަށް ބަލަންޖެހޭ ކަންކަން ހުރިތޯ ނުވަތަ ނޫންތޯ ދެނަގަތުމަށް ނިންމާފައިވާކަމަށް ވެސް ޕީޖީ އޮފީހުގެ ބަޔާނުގައި ބުނެފައިވެއެވެ.\nމި ގޮތުން މަލީހް މިރޭ ވިދާޅުވީ ޕީޖީ ޝަމީމު މަޤާމުގައި ހުންނެވުމުގެ ހުރިހާ އުންސުރެއް މިހާރު ވަނީ ގެއްލިފައިކަމަށެވެ.\nހަމައެހެންމެ އެންމެ ރަނގަޅު ގޮތަކީ އިސްތިއުފާ ދެއްވުން ކަމަށާއި، ނޫނީ މަޢާފަށް އެދިވަޑައިގަތުންކަމަށް ވެސް މަލީހް ވިދާޅުވިއެވެ.\n”ޕީޖީ ޝަމީމު މަޤާމުގައި ހުރުމުގެ ހުރިހާ އުންސުރެއް މިހާރު ތިވަނީ ގެއްލިފަ. އެންމެ ރަނގަޅު ގޮތަކީ އިސްތިއުފާ ދެއްވުން ނޫނީ ތިޔަ ހެއްދެވި ބޮޑު ގޯސް ތަކުރާރު ނުކުރައްވާނެ ކަމުގެ ވަޢުދާއި އެކު ރައްޔިތުންގެ ކިބައިން މަޢާފަށް އެދުން.“ މަލީހް ވިދާޅުވިއެވެ.\nވަރަށް ރަންގަޅު ވާހަކައެއް. މަޢާފަށް އެެދެންވީ ނޫނީ އިސްތިއުފާ ދޭންވީ.\nމީނާ މީހުންގެ މޫނު މައްޗަށް ދައްކަނީ ވަރަށް އިންސާފު ވެރި މިނިވަން ޕީޖީ ގެ ދަޅަ. ނަމަވެސް ހަގީގަތް މިދަނީ ހާމަވަމުން. ހަމަ ސުމެއް. އުންސުރެއް، ފަންސުރެއް ހަމަނުވާ މައްސަލަ ތައްވެސް ޒާތީ ތައައްސުބުގެ ނުބައި ވަސްވާހުގެ ތެރެއިން ވަނީ ދައުވާ ކޮށްފަ.\nމީނާ އަށް އިޙްސާސެއްނުވޭ ނުވަތަ ހަނދާނުން ކައްސާލީ މީނާއަށް މި މަގާމް ދެއްވީ ﷲ ތަޢާލާ ކަން. މާތް ﷲ ގެ ރަޙްމަތްފުޅުން މީނާ ހިތުން ލަނޑު ދޭން ނިންމި މީހުންގެ ދުޢާ އިޖާބަކުރައްވާ، އެމީހުންގެ ދުޝްމަނުން ބަލި ކުރައްވާ، އެމީހުންގެ ތެދުވެރިކަމާއި ނުބައި ނިޔަތެއް ނެތުމުން ﷲ ތަޢާލާ އެބައި މީހުންނަށް ޙަމްދަރްދީ ގެ ވިލާތަށް ލައްވާ އެ ނުބައި އަމަލު ހިންގި ނާއިންސާފު ވެރިންނަށް ޙައްގު ޖަޒާ ދައްކަވާނެ ކަން. ނާއިންސާފު ވެރިން އަޅަމެންގެ ވެރިން ކަމުގައި ނުލައްވާ ދޭވެ. އާމީން.


Addu Eidhi Festival: Vaadhemumuge mubaaraathugai baiveri vumuge furusathu mi mahuge 30 vana dhuvahaai hama ah! - AO News\nމިއަހަރު އަޟްހާ އީދު ކުލަގަދަކޮށް ފާހަގަކުރުމުގެ ގޮތުން އައްޑޫ ސިޓީ މީދޫގައި ‘އައްޑޫ އީދު ފެސްޓިވަލް’ ގެ ނަމުގައި ކުރިއަށް ގެންދާ ހަރަކާތުގެ ތެރޭގައި ހިމެނޭ ވާދެމުމުގެ މުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ.\nމީދޫ އެކުވެރިންގެ ޗޭނުން އިންތިޒާމުކޮށްގެން ކުރިއަށް ގެންދާ މި މުބާރާތުގައި 16 އަހަރުން މަތީގެ ކޮންމެ މީހަކަށްވެސް ބައިވެރިވެވޭނެއެވެ. މި މުބާރާތުގައި ބައިވެރިވާ ކޮންމެ ޓީމެއްގައިވެސް ފަސް އަންހެން ބައިވެރިންނާއި ފަސް ފިރިހެނުންނާއެކު ޖުމްލަ 10 ކުޅުންތެރިން ތިބެންޖެހެއެވެ، ކޮންމެ ޓީމެއްގައިވެސް ދެ ބިދޭސީ ކުޅުންތެރިން ހިމެނުމުގެ ފުރުސަތު ވެސް ވަނީ ޓީމްތަކަށް ދީފައެވެ.\nއެއް ދުވަހުގެ މުއްދަތައް ކުރިއަށް ގެންދާ މި މުބާރާތުގައި 10 ޓީމަކަށް ފުރުސަތު ދިނުމަށް ވަނީ ހަމަޖެހިފައެވެ. މި ހަރަކާތް އިންތިޒާމުކުރާ ފަރާތުން ބުނީ މުބާރާތުގެ ޖާގަ ލިބިގެންދާ 10 ޓީމު ކަނޑައަޅާނީ “ފަސްޓް ކަމް، ފަސްޓް ސާވް” އުސޫލުންކަމަށެވެ.\nމި މުބާރާތުގައި ބައިވެރިވުމަށް ޓިމް ލިސްޓު ހުށަހަޅަންޖެހޭ ސުންގަޑިއަކީ މި މަހުގެ 30 ވަނަ ދުވަހު މެންދުރު 12:00 އެވެ.\nއައްޑޫ ސިޓީ މީދޫގައި ކުރިއަށް ގެންދިއުމަށް ހަމަޖެހިފައިވާ އީދު ފެސްޓިވަލް އަކީ ޒުވާނުންތަކެއްގެ އިސްނެގުމަކަށް، ޖަމްޢިއްޔާ ޖަމާޢަތްތަކާއި މުއައްސަސަތަކާއިވެސް ގުޅިގެން ބާއްވާ ފެސްޓިވަލްއެކެވެ.\nއައްޑޫ އީދު ފެސްޓިވަލްމީދޫ އެކުވެރިންގެ ޗޭނު (އެމްއީސީ)


Minivan kamah buroo araane evves kameh kurumuge furusathu nudhevvaa: Raees Yameen - Hama.mv\nމިނިވަންކަމަށް ބުރޫއަރާނެ އެއްވެސް ކަމެއް ކުރުމުގެ ފުރުސަތު ނުދެއްވާ: ރައީސް ޔާމީން\n08 ސެޕްޓެމްބަރ 2020 | 20:24\nއަންގާރަ , 08 ސެޕްޓެމްބަރ 2020 | 20:24\nގައުމުގެ މިނިވަންކަމަށް ބުރޫއަރާގެ އެއްވެސް ކަމެއް ކުރުމުގެ ފުރުސަތު ނުދިނުމަށް ކުރީގެ ރައީސް އަބްދުﷲ ޔާމީން އެދިވަޑައިގެންފި އެވެ.\nޔާމީން މިފަދައިން ވިދާޅުވީ އެމަނިކުފާނުގެ ވަކީލުންނާއި މިއަދު ބައްދަލުކުރައްވައި، ވަކީލުން މެދުވެރިކޮށް ރައްޔިތުންނަށް ދެއްވި ހާއްސަ މެސެޖެއްގަ އެވެ.\nއެ މެސެޖުގައި ރައީސް ޔާމީން ވިދާޅުވީ ދިވެހި ރައްޔިތުންނަށް ހެޔޮ އެދޭ އެއްވެސް މީހަކު އަދި ވަކިން ހާއްސަކޮށް އެއްވެސް ލީޑަރެއް މި ސަރުކާރުގައި ނެތް ކަމަށެވެ. އެމަނިކުފާނު އެދިވަޑައިގަންނަވަނީ ގައުމުގެ ހައްގުގައި ހުރިހާ ރައްޔިތުންވެސް ސާބިތުވެ ތިބުމަށް ކަމަށާއި އަދި ގައުމީ ވަންތަކަމާއި މިނިވަން ކަމަށް ބުރޫ އަރާނެ އެއްވެސް ފުރުސަތެއް ނުދިނުމަށެވެ.\nރައީސް ޔާމީން ގެންދަވަނީ މަނީ ލޯންޑަރިންގެ ކުށް ސާބިތުވެ5އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. މިމައްސަލައި އިސްތިއުނާފަށް ހުށަހަޅައި އަޑު އެހުންތައް ނިމިފައިވާއިރު، މިހާރު ކުރިއަށް ދާއިރު އިތުރު ދެ ދައުވާއެއް ދައުލަތުން ވަނީ ޔާމީނުގެ މައްޗަށް އުފުލައިފަ އެވެ. އެއީ ރިޝްވަތު ޤަބޫލުކުރުމުގެ ކުށުގެ ދަޢުވާ އާއި މަނީ ލޯންޑްރިންގގެ ކުށުގެ ދަޢުވާ އެވެ.\nއެ ދެ ދައުވާ އުފުލާފައިވަނީ ޓުއަރިޒަމް މިނިސްޓްރީ އާއި އެމްއެމްޕީއާރްސީ މެދުވެރިކޮށް ޓުއަރިސްޓު ރިސޯޓެއްގެ ގޮތުގައި ތަރައްގީ ކުރުމަށްޓަކައި ރ.ފުއްގިރި ކުއްޔަށް ދޫކުރުމުގެ މުއާމަލާތާއި ގުޅިގެން، މަގާމުގެ ނުފޫޒު ބޭނުންކޮށްގެން، އަހުމަދު ކްރިކް ރިޟާ ނަމަކަށް ކިޔާ މީހެއް މެދުވެރިކޮށް ރިޝްވަތުގެ ގޮތުގައި 1،117،000 ޑޮލަރު ހޯދައި، ސަން ކޮންސްޓްރަކްޝަން އެންޑް އިންޖިނިއަރިން ޕްރައިވެޓް ލިމިޓެޑާއި ސަން އިންވެސްޓްމަންޓް ޕްރައިވެޓް ލިމިޓެޑް ބޭނުންކޮށްގެން އެ ފައިސާ ލޯންޑަރ ކުރުމަށްޓަކައި ފަށަލަކޮށްފައިވާ މައްސަލައާ ގުޅިގެންނެވެ.\nރައީސް ޔާމީންގެ އިސްތިއުނާފް މައްސަލައިގައި ދެން އޮންނާނީ ހުކުމް އިއްވުމެވެ.\nއިދިކޮޅަށް ތިންވަަނަ އެޑްވައިޒަރެއް، މިފަހަރު ޑރ. ޝަހީމް\n'ސަރުކާރުން ގައުމަށް ދޭ އަނިޔާއިން ޔާމީނުގެ ހިތްޕުޅަށް ލިބޭ ތަދު މާ ބޮޑު'\nމި އަނދަވަޅުން ސަލާމަތް ކޮށްދެވޭނީ ރައީސް ޔާމީނަށް: އާދަމް ޝަރީފު\nއެކައުންޓްގައި 100 މިލިއަން ރުފިޔާ ހުރުމަކީ ފުލުހުން ކަންބޮޑުވާން ޖެހޭ ކަމެއްނޫނ


ހިބަޅިދޫ އަނބުރާ ހަވާލުކުރަން ކުރި ހުކުމް ބާތިލްކޮށްފި\n10 މާރޗް 2019\nހިބަޅިދޫ: އެ ރަށަށް އަދިވެސް އޮތީ ފުލުހުންގެ ބެލުމުގެ ދަށުގައި\nބ. ހިބަޅިދޫ ކުރިން ހަވާލު ކޮށްފައި އޮތް ކުންފުންޏަށް އެ ރަށް އަނބުރާ ދޭން ދައުލަތުގެ މައްޗަށް ދަށު ކޯޓުން ކުރި ހުކުމް ހައި ކޯޓުން ބާތިލްކޮށްފި އެވެ.\nހިބަޅިދޫ އަކީ ބިޒްނާސް މޯލްޑިވްސް ކިޔާ ކުންފުންޏަކަށް ސަރުކާރުން ކުރިން ދޫކޮށްފައި އޮތް ރަށެކެވެ. ނަމަވެސް 50 އަހަރަށް ކުއްޔަށް ދިނުމަށް އެމްއެމްޕީއާރުސީން ހެދި އެއްބަސްވުން 2016 ގައި ސަރުކާރުން ބާތިލްކުރީ އެ ރަށުގެ އިކުއިޒިޝަން ކޮސްޓްގެ ގޮތުގައި ދައްކަންޖެހޭ ތިން މިލިއަން ޑޮލަރު ނުދައްކާ ކަމަށް ބުނެ އެވެ.\nއެ މައްސަލަ ބިޒްނާސް ކުންފުނިން ސިވިލް ކޯޓަށް ހުށަހެޅުމުން އެ ކޯޓުން ދައުލަތުގެ މައްޗަށް 2017 ގައި އަމުރުކުރީ އެ ރަށް އަނބުރާ ދިިނުމަށެވެ. އެ ހުކުމް ހައި ކޯޓުން މިދިޔަ ބުދަ ދުވަހު ބާތިލްކުރީ ދައުލަތުން އެ މައްސަލަ އިސްތިއުނާފް ކުރުމުންނެވެ.\nހައި ކޯޓުގެ ހުކުމުގައި ވަނީ އެމްއެމްޕީއާރުސީ މެދުވެރިކޮށް ދައުލަތަށް ލިބެންޖެހޭ ފައިސާތަކަށް ޚިޔާނާތްތެރިވި މައްސަލައިގައި ފުލުހުން ކުރި ތަހުގީގުގައި، ހިބަޅިދޫގެ އިކުއިޒިޝަންސް ކޮސްޓް ދެއްކި ކަން އެނގެން ނެތް ކަމަށް ފުލުހުންގެ ސިޓީއެއްގައި ބުނެފައިވާ ކަމަށެވެ. އަދި އެ ފައިސާ ދެއްކި ކަމުގެ ލިޔުމެއް ބިޒްނާސް ކުންފުންޏަށް ހުށަހެޅިފައި ނެތް ކަމަށް ވެސް އެ ހުކުމުގައިވެ އެވެ.\nއެ މައްސަލަ ހައި ކޯޓުން ބެއްލެވީ ފަނޑިޔާރު މުހައްމަދު ފައިސަލް އާއި ފަނޑިޔާރު އަލީ ސަމީރުގެ އިތުރުން ފަނޑިޔާރު އަބްދުﷲ ހަމީދެވެ. ރިޔާސަތު ބެލެހެއްޓެވީ ފަނޑިޔާރު ފައިސަލް އެވެ.\nހިބަޅިދޫ އަނބުރާ ދޭން ކުރި ހުކުމާ އެއްގޮތަށް ދައުލަތުން އަމަލު ނުކުރާތީ އެ ހުކުމް ތަންފީޒު ކުރަން ބިޒްނާސް ކުންފުނިން މިދިޔަ އަހަރު ސިވިލް ކޯޓަށް މައްސަލަ ހުށަހެޅި އެވެ. އެކަމަކު އޭރު އެ މައްސަލަ އިސްތިއުނާފް މަރުހަލާގައި އޮތުމުން ސިވިލް ކޯޓުން ނިންމީ އެ ހުކުމް ތަންފީޒުކޮށް ދެވެން ނެތް ކަމަށެވެ.\nއީދާ ދިމާކޮށް ރޯޔަލުގައި ދިވެހިންނަށް ހާއްސަ ޕެކޭޖެއް\nކައްކަނި ރެޑްބުލް ވިނިން ފައިވްގެ ކާމިޔާބުކޮށް މާލޭ ފައިނަލު ބުރަށް\nޓިވެކުގެ ދެވަނަ ބެޗުން 48 ދަރިވަރުން ގްރެޖުއޭޓް ވެއްޖެ


Presidents Cup: New Radiant balikoh Eagles semi ge furusathu bodukohfi | Mihaaru\nއީގަލްސްގެ ރިސްޓޭ އާއި ނިއުގެ މައިކަލް (ކ) ބޯޅައަށް މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nނިއު ބަލިކޮށް އީގަލްސް ސެމީގެ ފުރުސަތު ބޮޑުކޮށްފި\n15 ނޮވެމްބަރ 2016 - 18:33\nނިއު ރޭޑިއަންޓް ސްޕޯޓްސް ކްލަބް 3-0 އިން ބަލިކޮށް ޕްރެޒިޑެންޓްސް ކަޕުގެ ގްރޫޕް އޭ ގެ ފުރަތަމަ މެޗު ކާމިޔާބުކޮށް މުބާރާތުގެ ސެމީ ފައިނަލުގެ ފުރުސަތު ކްލަބް އީގަލްސް މިއަދު ބޮޑުކޮށްފި އެވެ.\nމި ދެ ޓީމުގެ އިތުރުން މި ގްރޫޕުގައި ޓީސީ ސްޕޯޓްސް ކްލަބް ހިމެނޭއިރު ސެމީ ފައިނަލަށް ހޮވޭނީ ލީގު އުސޫލުން އެއް ބުރު ކުޅުމަށް ފަހު އެންމެ ގިނަ ޕޮއިންޓް ހޯދާ ދެ ޓީމެވެ.\nގައުމީ މުބާރާތް 13 ފަހަރު ކާމިޔާބުކޮށްފައިވާ ނިއު އިން މިއަދުގެ މެޗުގައި ރަނގަޅަށް ކުޅެ ގޯލް ޖަހާނެ ގިނަ ފުރުސަތުތައް ތަނަވަސްކުރި ނަމަވެސް ބޭނުމެއް ނުކުރެވުނެވެ.\nބޯވާރޭގެ ތެރޭގައި ކުޅުނު މި މެޗުގައި އީގަލްސް އަށް ލީޑު ލިބުނީ 14 ވަނަ މިނެޓުގައި ނިއުގެ އަލީ ސާމިއު އަތުން ބައިކޮޅަށް ވަން ގޯލުންނެވެ. އޭގެ ފަހުން އީގަލްސްގެ ރިސްޓޭ ނައުމޯފް ނިއުގެ ގޯލަށް ފޮނުވާލި ނުރައްކާތެރި ހަމަލައެއް ނިއުގެ ގޯލްކީޕަރު ޖޮންކުޗީ ވަނީ މަތަކޮށްފަ އެވެ.\nފުރަތަމަ ހާފުގައި ނިއު އަށް ވަނީ ގޯލް ޖަހާނެ ރަނުގެ ގިނަ ފުރުސަތުތަކެއް ލިބިފަ އެވެ. އެގޮތުން 31 ވަނަ މިނެޓުގައި އެ ޓީމުގެ އަހުމަދު ނުހާދު ނެގި ހުރަހެއް އޭރިއާ ތެރެއިން އިއްޒަތު އަބްދުލްބާރީ ބޮލުން ޖެހުމުން ދިޔައީ ގޯލާ އަމާޒުނުވެ ބޭރުންނެވެ. އޭގެ ފަސް މިނެޓު ފަހުން އިއްޒަތަށް ވަނީ ރަނުގެ ފުރުސަތެއް ލިބިފަ އެވެ. އީގަލްސްގެ ޑިފެންޑަރެއްގެ ފައިދަށުން ދިޔަ ބޯޅައެއް ގޯލް ކުރިމަތީ ހުހަށް ހުރި އިއްޒަތަށް ލިބުނު ނަމަވެސް ލަސްކުރުމުގެ ނަތީޖާއަކަށްވީ އީގަލްސްގެ ގޯލްކީޕަރު ސުޖަން ޕެރޭރާ އެ ބޯޅަ ސަލާމަތްކުރުމެވެ.\nއީގަލްސްގެ ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nމެޗުގެ 39 ވަނަ މިނެޓުގައި ނިއުގެ ހަމްޒާ މުހައްމަދު (ހަމްޕު) އަށް ވެސް ހުސް ފުރުސަތެއް ލިބުނެވެ. އެކަމަކު އޭރިއާ ތެރެެއިން އޭނާ ފޮނުވާލިި ބާރު ޝޮޓް އީގަލްސްގެ މުހައްމަދު ސެޑިކް ވަނީ ބްލޮކްކޮށްފަ އެވެ. ފުރަތަމަ ހާފުގެ ފަހު މިނެޓުގައި ނިއުގެ އަހުމަދު ސުހެއިލް (ބަމްޕުޗް) ވެސް ވަނީ ހުސް ފުުރުސަތެއް ބޭކާރުކޮށްލައިފަ އެވެ. ހަމްޕު ދިން ބޯޅަ ގޯލް ކުރިމަތީ އެކަނިމާއެކަނި ހުރި ބަމްޕުޗް ޖެހުމުން ދިޔައީ ގޯލާ ދުރުންނެވެ.\nދެ ވަނަ ހާފު ފަށައިގެން 56 ވަނަ މިނެޓުގައި އީގަލްސްގެ އަހުމަދު ރިޒްވާން (ރިޒޭ) އޭރިއާ ބޭރުން ފޮނުވާލި ބާރު ބޯޅަ ނިއުގެ ކީޕަރު މަތަކުރި އެވެ. އީގަލްސް އަށް ތަފާތު ބޮޑުކޮށްދިނީ 64 ވަނަ މިނެޓުގައި އިބްރާހިމް މުބީން (މުއްކި) އެވެ. އޭނާ އޭރިއާ ތެރެއިން މަޑުމަޑުން ފޮނުވާލި ބޯޅަ ގޯލަށް ވަނީ ދަނޑީގައި ޖެހިފަ އެވެ. އެ ޓީމުގެ ތިން ވަނަ ލަނޑު 74 ވަނަ މިނެޓުގައި ޖެހީ ރިސްޓޭ އެވެ. އަރިމަތިން ނެގި ހުރަހަކުން ރިސްޓޭ އަށް ލިބުނު ބޯޅަ އޭނާ ޖެހުމުން ބޮނޑިވެފައި ތިބި ކުޅުންތެރިންތަކުގެ ތެރެއިން ގޮސް ވަނީ ގޯލުގެ ތިރީ ކަނަށެވެ.\nނިއު އަށް ތަފާތުކުޑަން އެންމެ ހުސް ފުރުސަތެއް ލިބުނީ ކެޕްޓަން އަހުމަދު ނިޔާޒަށެވެ. ކައުންޓާ އެޓޭކެއްގައި ނިއު އިން އުފެއްދި ހަމަލާގައި އޭރިއާ ބޭރުން އޭނާ ފޮނުވާލި ބާރު ބޯޅަ ދިޔައީ ގޯލް ހުރަސް ދަނޑި މަތިންނެވެ.\nޕްރެޒިޑެންޓްސް ކަޕުގެ ގްރޫޕް ބީ ގައި މިރޭ ކުޅޭ މެޗުގައި ބައްދަލުކުރާނީ އުރީދޫ ދިވެހި ޕްރިމިއާ ލީގުގެ ޗެމްޕިއަން މާޒިޔާ ސްޕޯޓްސް އެންޑް ރިކްރިއޭޝަނާއި މިނިވަން 50 ޗެމްޕިއަންޝިޕުގެ ޗެމްޕިއަން ސ. ފޭދޫ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް އީގަލްސް ފުޓްބޯޅަ ޕްރެޒިޑެންޓްސް ކަޕް\nމިއީ ދިވެހި ފުޓްބޯޅައިގެ މުސްތަގުބަލް ފެންނާނެ މެޗެއް\nޓީމެއް ބިނާކޮށްގެން ތަށި ލިބިއްޖެ ނަމަ އުފާ ޑަބަލްވޭ\nނިއު ބަލިކޮށް އީގަލްސް އިން މާޒިޔާއާ ޕޮއިންޓަކާ ގާތަށް


Insaanun Furathama Ahnaunu Laan Feshee 120000 Aharu Kurin - Vaguthu\nއޮމިކްރޮން އިން އަދި ބޮޑު ނުރައްކަލެއް ފާހަގައެއް ނުވޭ - 10 މިނެޓް ކުރިން\nސައިންސްވެރިން ގަބޫލުކުރާ ގޮތުގައި އިންސާނުން ފުރަތަމަ ދުނިޔޭގައި އުޅެން ފެށިއިރު އެމީހުން އުނުއޮރިޔާން ނިވައެއް ނުކުރެއެވެ. ދިރިއުޅެމުން އައީ ހެއްދެވި ހާލައިގެންނެވެ. އައުރަ ނިވާކުރަން އެއްވެސް ހެދުމެއް، ނުވަތަ އަންނައުނެއް ބޭނުން ކުރަމުންނެއް ނުދެއެވެ. ނަމަވެސް މިވާހަކަ އާއި އެއްބަސް ނުވާ ސައިންސްވެރިން ވެސް އުޅެއެވެ.\nއިންސާނުން ދުނިޔޭގައި އުޅެމުން އަންނަތާ މިހާރު ހަމިލިއަން އަހަރު ވެދާނެ ކަމަށް ދިރާސާތަކުން ދައްކައެވެ. މޮރޮކޯގެ ހޮހޮޅައަކުން ދާދިފަހުން ފެނުނު ހެކިތަކެއްގެ މައްޗަށް ބިނާކޮށް، އެހެކިތައް ހޯދި ސައިންސްވެރިން ބުނާ ގޮތުގައި އިންސާނުން އަންނައުނު ލާން ފަށާފައި ވަނީ މީގެ 98000 އަހަރާއި 120000 އަހަރާއި ދެމެދުގެ މުއްދަތެއް ކުރިންނެވެ.\nއައިސަންސްގައި އާއްމުކޮށްފައިވާ ދިރާސާ ރިޕޯޓްގައި ބުނެފައި ވަނީ އިންސާނުން އަންނައުނުގެ ގޮތުގައި ބޭނުން ކުރަން ޖަނަވާރުތަކެއްގެ ކަށިތަކަށް ބަދަލުތަކެއް ގެނެސްފައިވާކަން މޮރޮކޯގެ ހޮހޮޅައަކުން ފެނުނު ތަކެތިން ސާބިތުވެއެވެ. އެކަށިތައް ހުރީ އާއްމުކޮށް ހުންނަ ކަށިތަކަށްވުރެ ހިމަކޮށެވެ. ބެލެވޭ ގޮތުގައި ކަށިތައް ވަނީ ވަކި ޑިޒައިނަކަށް ގެނައުމަށް ކޮންމެސް ގޮތަކުން ގާނާފައެވެ.\n"ވަރަށް ގިނަ ކަށިތަކެއް އަހަރެމެންނަށް ފެނުނު. ފެނުނު ކަށިތަކުގެ އަދަދު ގާތްގަނޑަކަށް 12000 އަށް އަރާނެ. އަހަރެމެންނަށް ފާހަގަ ކުރެވުނި ކަށިތައް ހުރީ ގުދުރަތީ ގޮތުން އެކަށިތައް ހުންނަ ސިފައަށް ނޫންކަން. އެކަށިތަކަށް ވަނީ ވަރަށް ބޮޑެތި ބަދަލުތަކެއް ގެނެސްފައި." ދިރާސާ ރިޕޯޓްގައި ބުނެފައި ވެއެވެ.\nމިދިރާސާ ކުރި ސައިންސްވެރިން ބުރަވަނީ އިންސާނުން އަންނައުނު ލާން ފެށީ 120000 އަހަރު ކުރިން ކަމަށް ވީނަމަވެސް މީގެ ކުރިން ކޮށްފައިވާ ބައެއް ދިރާސާތަކުގައި މީގެ 170000 އަހަރު ކުރިން ފެށިގެންް އިންސާނުން އަންނައުނު ލަމުން އަންނަ ކަމަށް ބުނެފައި ވެއެވެ. އިންސާނުން އަންނައުނު ލައި އައުރަ ނިވާކުރަން ފުރަތަމަ ފެށި ތާރީޚަކާއި މެދު ދިރާސާކުރާ ފަރާތްތަކުގެ މެދުގައި ވަރަށް ބޮޑަށް ހިޔާލު ތަފާތެވެ.\nސެޕްޓެމްބަރު 17, 2021 10:30\nލިޔުނު ފަރާތުން އިތުރު ދިރާސާތަކެއް ކޮށް އިތުރު މައުލޫމާތު ހޯދާލަން ފެނޭ.\nސެޕްޓެމްބަރު 17, 2021 11:15\nއައުރަނިވާނުކޮށް އިޅޭ މީހުންނަށް ހީވާނީ އިންސާނުން އުލުނީ އައުރަ ނިވާނުކޮށޭ!\nސެޕްޓެމްބަރު 17, 2021 11:27\nމަ ގަބޫލު ކުރަނީ ﷲ އެއީ އެންމެ މޮޅަށް ދެނެވޮޑިގެންވާ ހަކީމްވަންތަ ފަރާތް ކަމަށް...އާދަމްގެ ފާނާއި ހަމައިންވެސް އައުރަ ނިވާ ކޮށްގެން އުޅުނުކަން ސާބިތުވާނެ ހެކިތައް ހުންނާނެ...ހޯދާ ބަލާ...ސައެންސް ވެރިން ނަށް ވުރެ އަހަރެމެން ދީނީ ސައްހަ މައުލޫމާތައް ޔަގީން ކަން ބޮޑުވީމަ މުސްލިމުންނޭ ކިޔާނީ...އަންނައުނުލާމެ ގޮތާއި އެ އުފައްދާނެ ގޮތް އެއީ އިންސާނަކު އަމިއްލައަށް ހޯދި ހޯދުމެއް ނޫން...އެކަންވެސް އެބަޖެހޭ ރިޕޯޓް ލިޔުމުގެ ކުރިން ހޯދާބަލާލަން...\nސެޕްޓެމްބަރު 17, 2021 14:53\nއިންސާނުން އައުރަނިވާކުރަން ފުރަތަމަ ބޭނުންކުރީ ކޯޗެއްކަންވެސް އިނގޭތޯ ދިރާސާކޮށްލިނަމަ، ބައެއްމީހުން ބުނާކަމަށްވޭ ޖަނަވާރުގެ ހަން ބޭނުންކުރިކަމަށް އަދި ބައެއްމީހުން ބުނާގޮތުގައި އެއްމެ ފުރަތަމައަށް ބޭނުންކުރިކަމަށްވަނީ ގަސްތަކުގެ ފަތެވެ.\nސެޕްޓެމްބަރު 17, 2021 15:47\nއާދަމްގެ ފާނުން ހިސާބުއްސުރެ އިންސާނުން އަންނައުނު ލާ. ތިހިރީ ތާރީޚު އެނގިފަ. އެހެންތާވާނީ އިންސާނުން އުފެދުނީ މަކުނުންނޭ ގަބޫލުކުރާބަޔަކުވެސް ތިބޭވިއްޔާ.


ނޫމަޑީގެ މައްސަލައިގައި ދައުލަތުން 55 މިލިއަން ޑޮލަރު ދައްކައިފި – Dhen.mv\nނޫމަޑީގެ މައްސަލައިގައި ދައުލަތުން 55 މިލިއަން ޑޮލަރު ދައްކައިފި\nނޫމަޑި ރިސޯޓްސް އެންޑް ރެސިޑެންސަން އޭޖީ އިން ނެދަލޭންޑްސްގެ ޕާމަނަންޓް ކޯޓް އޮފް އާބިޓްރޭޝަންގައި ދިވެހި ސަރުކާރާ ދެކޮޅަށް 155 މިލިއަން ޑޮލަރު ބަދަލުގައި ހުށައެޅި މައްސަލައިގެ ތެރެއިން ސަރުކާރުން، ކޯޓުން ބޭރުގައި 55 މިލިއަން ޑޮލަރު (848 މިލިއަން ރުފިޔާ) ދައްކައިފިއެވެ.\nރައްޔިތުންގެ މަޖިލީހުގައި މިނިސްޓަރުންނާ ސުވާލުކުރުމުގެ ވަގުތުގައި ފިނޭންސް މިނިސްޓަރު އިބްރާހީމް އަމީރާ މެމްބަރުން ކުރި ސުވާލުތަކަށް ޖަވާބު ދެއްވަމުން މިނިސްޓަރު ވިދާޅުވީ އެ މައްސަލަ ކުރިއަށް ގެންދެވީ ރައީސުލް ޖުމްހުރިއްޔާ އެކުލަވާލި ސެޓްލްމަންޓު ކޮމެޓީއަކުން ކަމަށެވެ. އަދި އެކޮމިޓީން މުޅި މައްސަލަ ދިރާސާކޮށް އައުޓް އޮފް ކޯޓު ސެޓްލްމަންޓެއް ހެދީ އެ މައްސަލަ ދިވެހި ދައުލަތަށް ކާމިޔާބު ވުމުގެ ފުރުސަތު ކުޑަކަމުން ކަމަށެވެ.\nއެގޮތުން ނޫމަޑިން ހޯދަން ހުށަހަޅާފައިވާ 155 މިލިއަންގެ ތެރެއިން ކޯޓުން ބޭރުގައި މައްސަލަ ނިންމީ 55 މިލިއަން ޑޮލަރު އެކުންފުންޏަށް ދިނުމަށެވެ. އެގޮތުން ދެ ޕޭމަންޓުގެ ގޮތުގައި ދައުލަތުން ފައިސާ ދައްކައި ހަލާސްކޮށްފައިވާ ކަމަށް އަމީރު ވިދާޅުވިއެވެ.\n"ކުރީގެ ސަރުކާރުން ބަލަން ޖެހޭ ވަރަށް ކަންތައްތައް ނުބަލައި އެކަންތައްތައް ކުރެވުނީމާ މިހާރު އަޅުގަނޑުމެންނަށް މިހާރު މިބަދަލު ދޭން ޖެހުނީ. ސެޓުލްމެންޓް ކޮމިޓީގެ ފަރާތުން އަޅުގަނޑުމެން ވާނެ އެޓާނީ ޖެނެރަލްގެ ފަރާތުން ފުލުހަށް ހުށަހަޅާފައި. އޭރުގެ ހައުސިން މިނިސްޓަރުު ޑރ. މުއިއްޒުގެ ޖިނާއީ ތަހުގީގެއް ކޮށް، އެ މައްސަލަ ޕްރޮސެކިއުޓާ އަށް ފޮނުވަން އަޅުގަނޑުމެން ވާނެ ކޮމިޓީގެ ފަރާތުން އެ މައްސަލަ ފުލުހަށް ހުށަހަޅާފައި،" އަމީރު ވިދާޅުވި އެވެ\nސަރުކާރުން ނޫމަޑިއާ އެކު ވެފައިވާ އެއްބަސްވުން ވަކި ހިސާބަކުން އުވާލާފައިވަނީ ނޫމަޑި އިން ކޮންޓްރެކްޓާ ޚިލާފުވި ކަމަށް ބުނެއެވެ. ނަމަވެސް އެކުންފުނިން ބުނެފައިވަނީ އެއްބަސްވުމާ ޚިލާފު ވެފައިވަނީ ސަރުކާރުން ކަމަށެވެ. އެގޮތުން ނޫމަޑިއަށް ރިސޯޓެއް ގާއިމްކުރުމަށް ދިން ރަށެއް އެއްބަސްވުމާ ޚިލާފަށް ސަރުކާރުން ނަގާފައިވާ ކަމަށާއި އެއީ ވަރަށް ބޮޑު ގެއްލުމެއް ކަމަށް ބުނެފައިވެއެވެ. މިކަން ހިނގާފައިވަނީ ޔާމީންގެ ވެރިކަމުގައި، 2015 ވަނަ އަހަރުގައެވެ.


Kaadedhdhoo Airport Villa Ah Havaalu Nuve Lasvanee, Villa ah Dheyne Rasheh Kanda Neylhigen ކާޑެއްދޫ އެއާޕޯޓް ވިލާއާއި ހާވާލު ނުވެ ލަސްވަނީ، ވިލާ އަށް ދޭނެ ރަށެއް ކަނޑަނޭޅިގެން – Huvadhoo News Kaadedhdhoo Airport Villa Ah Havaalu Nuve Lasvanee, Villa ah Dheyne Rasheh Kanda Neylhigen Huvadhoo News\nކާޑެއްދޫ އެއާޕޯޓް ވިލާއާއި ހާވާލު ނުވެ ލަސްވަނީ، ވިލާ އަށް ދޭނެ ރަށެއް ކަނޑަނޭޅިގެން\nގާސިމްއާ އެކު ނަހުލާ: ފޮޓޯ: މިހާރު\nޓްރާންސްޕޯޓުގެ ހިދުމަތްތައް ލަސްވާ މައްސަލައިގައި ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް އެ މިނިސްޓްރީ އާއި ޓްރާންސްޕޯޓު އޮތޯރިޓީގެ އިސްވެރިން ހާޒިރުކޮށް މެމްބަރުން ކޮށްފައިވާ ސުވާލަކަށް ޖަވާބު ދެއްވަމުން ކާޑެއްދޫ އެއާޕޯޓް ވިލާއަށް ހަވާލު ނުކުރެވި ލަސްވާ މައްސަލަ ޓްރާންސްޕޯޓް މިނިސްޓަރ އައިޝަތު ނަހުލާ ވަނީ ހާމަކުރައްވާފައެވެ.\nނަހުލާ ވިދާޅުވީ އެއްބަސްވުމާ އެއްގޮތަށް ހަވާލުކުރަން ޖެހޭ ކަމަށް އަމުރުގައި ބުނާއިރު، ވިލާ ކުންފުންޏަށް ރަށެއް ދޭން ޖެހޭ ކަމަށެވެ. އެއާޕޯޓް ހަވާލުނުކުރެވި ލަސްވަނީ ސަރުކާރަށް އެ ރަށް ކަނޑަނޭޅިގެން ކަަމަށް ވިދާޅުވި އެވެ.\nވިލާއާ އެއާޕޯޓް ހަވާލުކުރި އެއްބަސްވުމާ އެކު ހަމަޖެއްސި ރަށް މިހާރު ވަނީ ސަރުކާރުގެ ބޭނުމަށް ނަގައިފަ އެވެ. އެއާޕޯޓް ހަވާލުކުރުމާއި ގުޅޭ ކަންކަން މިހާރު އޮތީ ސަރުކާރުގެ އިދާރާތަކުގައި ކަމަށް މިނިސްޓަރު ވިދާޅުވި އެވެ.\nމީގެ އިތުރުން ނަހުލާ ވިދާޅުވެފައިވާގޮތުގައި، ޓްރާންސްޕޯޓް މިނިސްޓްރީ އަށް ހުށަހަޅާ ވިލާ ކުންފުންޏާ ގުޅޭ އެއްވެސް ކަމެއްގައި އެކަމަނާގެ ބައިވެރިވުމެއް ނޯންނާނެ ކަމަށް ވެސް ވަނީ ވިދާޅުވެފައެވެ.\nވިލާ ކުންފުނީގެ ޗެއާމަން ގާސިމް އިބްރާހިމްގެ އަނބިކަނބަލުން ޓްރާންސްޕޯޓް މިނިސްޓަރު ނަހުލާ، ރައްޔިތުންގެ މަޖިލީހުގެ ކޮމިޓީއެއްގައި އެހެން ވިދާޅުވިއިރު، އެ ކުންފުނީގެ ނިންމުންތަކުގައި ނަހުލާގެ ބައިވެރިވުން އޮތުމަކީ މަސްލަހަތު ފުށުއަރާ ކަމަކަށް ވާތީ ކުރިން ވެސް އޭނާ އަށް ފާޑުކިއުން އަމާޒުވި އެވެ.\nކާޑެއްދޫ އެއަރޕޯޓް އައިޝަތު ނަހުލާ ވިލާ މިނިސްޓްރީ އޮފް ޓްރާންސްޕޯޓް


PSG in french league cup ves kaamiyaabu koffi | Mihaaru\nކުޅިވަރު / ފްރެންޗް ލީގް ކަޕް\nލީގު ކަޕްގެ ތަށްޓާ އެކު ޕީއެސްޖީން އުފާފާޅުކުރަނީ.-- ފޮޓޯ: އޭއެފްޕީ\n01 އޯގަސްޓް 2020 - 06:27\nއަނިޔާގެ ސަބަބުން ކީލިއަން އެމްބާޕޭ ނުލައި ރޭގެ މެޗުގައި ޕީއެސްޖީން ކުޅުނުއިރު ލަނޑު ޖަހަން ލިބުނު ގިނަ ފުރުސަތުތަކެއް ވަނީ ބޭކާރުވެފަ އެވެ. މެޗުގެ ފުރިހަމަ ވަގުތާއި އިތުރު ވަގުތުގެ ދެ ހާފްގެ ކުޅުން ނިމުނުއިރު ވެސް އޮތީ 0-0 އިން އެއްވަރުވެފަ އެވެ. ފަސް ހާސް ސަޕޯޓަރުންގެ ކުރިމަތީގައި ރޭ ކުޅުނު މެޗުގައި ޕެނަލްޓީ އަށް ދިޔައިރު ލިޔޯން އޮތީ ކުޅުންތެރިއަކު މަދުކޮށެވެ. އެއީ އިތުރު ވަގުތުގެ ދެ ވަނަ ހާފުގައި އެ ޓީމުގެ ރަފައެލް އަށް ރަތް ކާޑެއް ދެއްކުމުންނެވެ.\nޕެނަލްޓީގައި ފުރަތަމަ ދެ ޓީމުން ފޮނުވާލި ފަސް ޕެނަލްޓީ ވެސް ވަނީ ކާމިޔާބުކޮށްފަ އެވެ. ޕީއެސްޖީން ޕެނަލްޓީތައް ފޮނުވާލީ އެންހެލް ޑިމާރިއާ، މާކޯ ވެރާޓީ، ލެއަންޑްރޯ ޕަރޭޑޭސް، އެންޑަ ހެރާރާ އަދި ނޭމާ އެވެ. ލިޔޯނުގެ ފުރަތަމަ ފަސް ޕެނަލްޓީ ވައްދާލީ ޔަކީމް އެންޑަސަން، ކާލް އެކާމްބީ، މެކްސެންސް ކަކޭރޭޓް، ތިއާގޯ މެންޑޭޒް އަދި ހުސާމް އޯއާރް އެވެ. ލިޔޯނަށް މެޗު ގެއްލުނީ ހަ ވަނަ ޕެނަލްޓީ ފޮނުވާލަން ދިޔަ ބާޓްރަންޑް ޓްރައޯރޭ އަތުން ބޭކާރުވުމުންނެވެ. މެޗުން މޮޅުވަން ލިބުނު ފުރުސަތުގެ ބޭނުން ހިފައި ޕަބްލޯ ސަރާބިއާ ވަނީ ޕީއެސްޖީގެ ހަަ ވަނަ ޕެނަލްޓީ ކާމިޔާބުކޮށް އެ ޓީމު މޮޅުކޮށްދީފަ އެވެ.\nކޮވިޑް-19 ގެ ސަބަބުން 10 ބުރުގެ މެޗުތަށް ނުކުޅެ ފްރެންޗް ލީގު އަވަހަށް ނިންމާލަން ޖެހުމުން 12 ޕޮއިންޓުގެ ލީޑެއްގައި އޮތް ޕީއެސްޖީ އަށް ތަށި ދޭން ނިންމި އެވެ. ލީގު އަވަހަށް ނިންމާލަން ނިންމި ނަމަވެސް ފުރުސަތު ލިބުނުހާ އަވަހަކަށް ފްރެންޗް ކަޕާއި ފްރެންޗް ލީގު ކަޕް ފައިނަލް ބާއްވަން ނިންމި އެވެ. މިދިޔަ ހަފްތާގެ ހުކުރު ދުވަހުގެރޭ ފްރެންޗް ކަޕް ފައިނަލުގައި ޕީއެސްޖީ މޮޅުވީ ސެއިން އެޓިއެން އަތުން 1-0 އިންނެވެ.\nމެޗަށް ފަހު ޕީއެސްޖީގެ އެމްބާޕޭ (ކ) އާއި އެ ޓީމުގެ ކެޕްޓަން ތިއާގޯ ސިލްވާ އުފާފާޅުކުރަނީ. -- ފޮޓޯ: އޭއެފްޕީ\nގަތަރުގެ ވިޔަފާރިވެރިޔާ ނާސިރު އެލްހެއްލާފީ 2011 ވަނަ އަހަރު ޕީއެސްޖީ ގަތް ފަހުން ފްރާންސްގެ ފުރަތަމަ ޑިވިޝަނަށް ބޭއްވި 36 މުބާރާތުގުގެ ތެރެއިން 25 މުބާރާތުގެ ތަށި އުފުލާލީ ޕީއެސްޖީންނެވެ. މި މުއްދަތުގައި ޕީއެސްޖީން ނޫން އެއްވެސް ޓީމަކަށް ދެ ތަށްޓަށް ވުރެން އިތުރަށް ހޯދިފައެއް ނުވެ އެވެ. ޕީއެސްޖީން އެންމެ ބޮޑަށް ބޭނުންވާ ކާމިޔާބަކީ ޗެމްޕިއަންސް ލީގެވެ. ދިހަ ދުވަސް ފަހުން ޗެމްޕިއަންސް ލީގުގެ ކުއާޓާ ފައިނަލުގައި ޕީއެސްޖީ ނުކުންނާނީ އިޓަލީގެ އެޓަލަންޓާއާ ދެކޮޅަށެވެ.\nމިއީ 1994 ވަނަ އަހަރުން ފެށިގެން ކޮންމެ ސީޒަނަކު ބާއްވަމުން އަންނަ ފްރެންޗް ލީގު ކަޕް ބާއްވާ ފަހު އަހަރެވެ. އަންނަ ސީޒަނުން ފަށައިގެން މި މުބާރާތް ނުބާއްވަން ފްރާންސް ފުޓްބޯލް ފެޑެރޭޝަނުން ނިންމީ ޔުއެފާއާ އެކު ބޭއްވި މަޝްވަރާތަކަށް ފަހު އެވެ. މިހާރު އޮތްގޮތުން ފްރާންސްގެ ފުޓްބޯޅަ ސީޒަނުގައި އޮންނާނީ ފްރެންޗް ލީގާއި ފްރެންޗް ކަޕްގެ އިތުރުން ސީޒަން ހުޅުވާއިރު ކުޅޭ ސުޕަ ކަޕް މެޗެވެ.\nޕީއެސްޖީ ފްރެންޗް ލީގް ކަޕް


Covid-19: luithakeh dhin namaves baleege nurahkka bodu - Minister Imraan - vNews.mv\nކޮވިޑް-19: ލުއިތަކެއް ދިންނަމަވެސް ބަލީގެ ނުރައްކާ ބޮޑު: މިނިސްޓަރ އިމްރާން\nރިފާޢަތު Male' | 28 May 2020, 22:17\nކޮވިޑް-19 ފެތުރުން ކުޑަކުރުމަށްޓަކައި އަޅާފައިވާ ފިޔަވަޅުތަކަށް ލުއިދިންނަމަވެސް އެ ބަލީގެ ނުރައްކާ އަދި ބޮޑުތަނުން ލުއިނުވާ ކަމަށް ހޯމް މިނިސްޓަރ އިމްރާން އަބްދުﷲ ވިދާޅުވެއްޖެއެވެ.\nމިނިސްޓަރ އިމްރާން ކުރެއްވި ޓްވީޓުގައި ވަނީ ރައްޔިތުންގެ ޒަރޫރީ ބޭނުންތައް ފުއްދުމަށް ފުރަބަންދަށް ލުއި ދެވުނުނަމަވެސް ކޮވިޑް-19 ގެ ނުރައްކާ އަދި ބޮޑުތަނުން ލުއިނުވާ ކަމަށެވެ.\nއެހެންކަމުން ކަމާ ގުޅޭ ފަރާތްތަކުގެ އިރުޝާދުތަކަށް ތަބާވެ، ކޮންމެހެން ނިކުންނަން ނުޖެހޭނަމަ ނުނިކުތުމަށް މިނިސްޓަރ ވަނީ އެދިވަޑައިގެންފައެވެ. އަދި ގެއިން ބޭރަށް ނިކުތުމަށް ދީފައިވާ ހުއްދަތައް ނަހަމަ ގޮތުގައި ބޭނުން ނުކުރުމަށް ރައްޔިތުންގެ ކިބައިން އެދޭ ކަމަށްވެސް މިނިސްޓަރ ކުރެއްވި ޓްވީޓުގައިވެއެވެ.\nކޮވިޑް-19 ގެ ރާއްޖޭގެ ހާލަތާއު ގުޅޭ އެންމެ ފަހުގެ މައުލޫމާތު ހިއްސާ ކުރުމަށް ބުދަ ދުވަހުގެ ރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރ އަބްދުﷲ އަމީން ވިދާޅުވީ ސަރުކާރުން މިހާތަނަށް އަޅަފައިވާ ފިޔަވަޅުތައް ފިޔަވަހިތަކަކަށް ބަހާލައިގެން ލުއި ދިނުމަށް ނިންމާފައިވާ ކަމަށެވެ.\nއެގޮތުން ފުރަތަމަ ފިޔަވަހީގައި ގޭބީސީތަކުން އާންމުން ބޭރަށް ނުކުމެ އުޅޭ ވަގުތު އިތުރުކުރުމާއި، ބޭރަށް ނުކުމެވޭ އަދަދު އިތުރުކުރެވިގެންދާނެ ކަމަށް މިނިސްޓަރ ވިދާޅުވިއެވެ. އަދި ބޭންކިންގެ ޚިދުމަތް ދެވޭނެ ގޮތްތަކާއި، ކެފޭ ރެސްޓޯރަންޓައި، ތެކްސީގެ ޚިދުމަތާއި އެނޫންވެސް ގިނަ ފިޔަވަޅުތަކަކަށްވެސް ވަނީ ލުއިތަކެއް ދޭން ނިންމާފައެވެ. އަދި ފުރަތަމަ ފިޔަވަހީގައި ލުއި ދީފައިވާ ކަންކަމުން ނިކުންނަ ނަތީޖާތަކަށް ބަލައި ކުރިއަށް އޮތްތަނުގައި އިތުރު ލުއިތަކެއް ދިނުމާ ދޭތެރޭ ސަރުކާރުން މަޝްވަރާކުރަމުންދާ ކަމަށްވެސް މިނިސްޓަރ އަމީން ވިދާޅުވިއެވެ.\nކޮރޯނާވައިރަސް ސިއްހަތު ހޯމް މިނިސްޓަރ އިމްރާން އަބްދުﷲ ރާއްޖެ


އެވަޓާރ - ދަ ލާސްޓް އެއަރ ބެންޑަރ - ވިކިޕީޑިއާ\nއެވަޓާރ - ދަ ލާސްޓް އެއަރ ބެންޑަރ\nFebruary 21, 2005 – July 19, 2008\nއެވެޓާރ - ދަ ލާސްޓް އެއަރ ބެންޑަރ އަކީ މަޝްހޫރު ޓީވީ ސިލްސިލާ ކާރޓޫނަކަށް ދެވިފައިވާ ނަމެކެވެ. ބައެއް ޤައުމުތަކުގައި މިކާރޓޫނު މަޝްހޫރުވެފައިވަނޫ އެވެޓާރ – ދަ ލެޖެންޑް އޮފް އޭންގ ގެ ނަމުންނެވެ. މިކާރޓޫނު ދައްކަމުން އަންނަނީ ޓީވީ ޗެނެލް ނިކޮލޯޑިއަން އިންނެވެ. މި ކާރޓޫނުގައި ފެނިގެން ދާނީ ޖާދުލާއި ތަޅާ ފޮޅުމުގެ ޚިޔާލީ ދުނިޔެ އެއްގައި ބައިބައިވެފައިވާ4ޤައުމުގެ ތެރެއިން ފަޔާރ ނޭޝަން ގެ އަތްދަށުން ބާކީ އޮތް ދެޤައުމު ސަލާމަތް ކުރުމަށް އޭންގ ނަމަކަށް ކިޔާ 12 އަހަރުގެ ފިރިހެން ކުއްޖަކު ކުރާ މަސައްކަތެވެ. މި 12 އަހަރުގެ ފިރިހެން ކުއްޖަކީ އެވެޓާރ އެވެ. އަދި އޭންގ ގެ މިމަސައްކަތުގައި އޭނާގެ އެކުވެރިން ސޮކާ، ކެޓާރާ، ޓޯފް އަދި އޭންގ ގެ އެކުވެރި ދެ ޖަނަވާރުން ވާ އެހީ އެވެ.\nމިކާރޓޫނު ލިޔެފައިވަނީ ފޮތެއްގެ ބައިތަކެއްގެ މައްޝަށެވެ. މިގޮތުން ކޮންމެ ބަޔަކީ ޗެޕްޓާރ އެކެވެ. އަދި ކޮންމެ ސީޒަނަކީ ފޮތެކެވެ. މިގޮތުން ފުރަތަމަ ސީޒަނަށް ދެވިފައިވާ ނަމަކީ ބުކް ވަން - ވޯޓާރ އެވެ. ނުވަތަ ފުރަތަމަ ފޮތް – ވޯޓާރ އެވެ. މިކާރޓޫނު އެންމެ ފުރަތަމަ ދައްކަން ފެށުނީ 2004 ވަނަ އަހަރުގެ ނޮވެމްބަރ މަހުގެ ތެރޭގައެވެ.\nމިޝޯވ އުފައްދައި ތައްޔާރު ކުރީ މައިކަލް ޑޭންޓް ޑި މާރޓިނޯ އަދި ބްރަޔަން ކޮނިއެޓްޒްކޯ އެވެ. ނިކް ޓޫންސް ލައިން އަޕް ގައި މިކާރޓޫނަށް ވަރަށް ރަނގަޅު މަޤާމެއް ލިބިފައިވެއެވެ. އަދި ހަމައެހެންމެ ބެލުންތެރިންގެ މެދުގައިޔާއި ފާޑުކިޔާ ފަރާތްތަކުގެ މެދުގައި މިކާރޓޫނު ވަނީ މަޤްބޫލު ޝޯވ އަކަށް ވެފައެވެ.\nމިސިލްސިލާގެ ކާމިޔާބުކަމާއި ހެދި ނިކޮލޯޑިއަން އަށް މަޖްބޫރުވީ މިސިލްސިލާގެ ދެވަނަ ސީޒަނެއް އުފެއްދުމަށެވެ. އަދި މިސިލްސިލާގެ3ވަނަ ސީޒަނެއް 2007 ވަނަ އަހަރުގެ ތެރޭގައި ރިލީޒްކުރުމަށްވަނީ ހަމަޖެހިފައެވެ.\nމިކާރޓޫނގެ ސިލްސިލާގެ އިތުރަށް ހުރިހާ އެޕިސޯޑްގެ މައްޗަށް ހިމެނޭ6ޑީވީޑީގެ ސެޓެއް،\nމުހިންމު ޝަހްސިއްޔަތުތައް[އުނިއިތުރު ގެންނަވާ]\nމިކާރޓޫނުގައި ދައްކުވައިދޭ މުހިންމު ޝަހްސިއްޔަތުތައް ފެނިގެންދާނީ އިންސާނުންގެ ގޮތުގައެވެ. މިގޮތުން ފެނިގެންދާ މުހިންމު ޝަހްސިއްޔަތު ތަކުގެ ތެރޭގައި:\nއޭންގ ގެ ބަޔަށް އަޑު އަޅާފައިވަނީ މިޗެލް މަސޯއެވެ. އޭންގ އަކީ މަޖާ ކުރުމަށް ލޯބި ކުރާ 12 އަހަރުގެ ކުއްޖެކެވެ. (މީގެ އިތުރަށް އޭންގ 100 އަހަރު ގަނޑުފެންގަނޑެއްގެ ތެރޭގައި ތާށިވެފައި އޮތެވެ. ނޭވާ ނުލެވި، ހިތް ހުއްޓިފައެވެ. އހެން ނަމަވެސް މަރު ނުވެއެވެ.) އޭންގ އަކީ އެވެޓާރ ކަން އެނގުމުން އޭނާ4އެލެމެންޓް ދަސް ކުރަން ޖެހޭ ކަން އެނގެއެވެ. މިގޮތުން ވިއްސާރަ ރެއެއްގައި އޭންގ ގެ އުދުހޭ ޖަނާވާރާއި އެއްކޮށް ނިކުމެ އުޅެނިކޮށް މޫދަށް ވެއްޓި ގަނޑުވެއެވެ. މިގޮތުން މިގޮތުގައި 100 އަހަރު ތާށިވެފައި ވަނިކޮށް އޭންގ ސަލާމަތްވަނީ ކެޓާރާ އަދި ސޮކާ އާއި ހެދިއެވެ.\nދުނިޔޭގައި ދަތުރުކޮށް އާ ކަންތައް ދަސްކުރުމަކީ އޭންގ ކުރާ ހިތްވާ ކަމެކެވެ. އެހެންނަމަވެސް އޭންގ ގެ މީހުން ނެތުމުގެ ސަބަބުން އެކަމުގެ އަސަރު އޭނާ އަށް ވަރަށް ކުރެ އެވެ. މިހިތާމަ އޭނާގެ ހިތުތެރެއިން ފޮހެވެނީ އޭންގ ކެޓާރާ ދެކެ ވާ ލޯތްބާއި ޓޯފް އާއި ސޮކާ އާއި ދެމެދު އޮންނަ ވަރުގަދަ އެކުވެރިކަމުގެ ގުޅުމެވެ. އޭންގ އކީ އެއަރ ބެންޑާރ އިންގެ ތެރެއިން ދިރި ހުރި އެންމެ ފަހު އެއަރ ބެންޑާރ އެވެ. އަދި ހަމަ އެހެންމެ އެވެޓާރ ވެސް މެއެވެ.\nކެޓާރާ (މޭ ވައިޓްމަން) - އަކީ ސަދާން ވޯޓާރ ޓްރައިބްގެ ދިރި ހުރި ހަމައެކަނި ވޯޓާރ ބެންޑާރ އެވެ. އޭންގ ގަނޑުފެންގަނޑު ތެރޭގައި ތާށިވެފައިވަނިކޮށް ފެންނަ ހަމައެކަނި ބަޔަކީ ވެސް ކެޓާރާ އާއި އޭނާގެ ބޭބެ ސޮކާ އަށެވެ. ބައިބައި ވެފައިވާ4ޤައުމު އެކަތިގަނޑަކަށް ހެދުމަށާއި ފަޔަރ ލޯޑް ބަލިކުރުމަށް އޭންގ ކުރާ ހަނގުރާމައިގައި އޭންގ އަށް އެހީވާ މީހުންގެ ތެރޭގައި އެންމެ ކުރީ ސަފުގައި މި ދެމީހުން ފައިތިލަ ސާބިތު ކޮށްގެން ތިބެއެވެ. މިކާރޓޫނުގެ ސީޒަން 2ގައި އޭނާ ދެކެމުން އަންނަ ހުވަފެން ހަޤީޤަތަކަށް ހަދައެވެ. މިގޮތުން އޭނާ ވޯޓާރ ބެންޑިންގ މާސްޓާރ އަކަށް ވެއެވެ.\nލިބިފައިވާ އެވޯޑް ތަކާއި ކާމިޔާބީތައް[އުނިއިތުރު ގެންނަވާ]\n2005 ވަނަ އަހަރުގެ ޕަލްސިނާ އެވޯޑްސް:\nބެސްޓް އެކްޝަން/އެޑްވެންޗަރ ޓީވީ ސީރީސް ހާސިލްކުރެވުނު\nބެސްޓް ޓީވީ ސީރީސް ހާސިލްކުރެވުނު\n33ވަނަ އަދި 34 ވަނަ އެނުއަލް އެމީ އެވޯޑްސް:\nބެސްޓް އެނިމޭޓެޑް ޓެލެވިޒަން ޕްރޮޑަކްޝަން ނޮމިނޭޓްވި\nސްޓޯރީބޯޑިންގ އިން އެން އެނިމޭޓެޑް ޓެލެވިޒަން ޕްރޮޑަކްޝަން (ދަ ޑެޒާރޓް) ހާސިލްކުރެވުނު\nރައިޓިންގ ފޯރ އެން އެނިމޭޓެޑް ޓެލެވިޒަން ޕްރޮޑަކްޝަން ނޮމިނޭޓްވި\nކެރެކްޓަރ އެނިމޭޝަން އިން އެން އެނިމޭޓެޑް ޓެލެވިޒަން ޕްރޮޑަކްޝަން (ދަ ބްލައިންޑް ބޭންޑިޓް) ހާސިލްކުރެވުނު\nޑައިރެކްޓިންގ އެން އެނިމޭޓެޑް ޓެލެވިޒަން ޕްރޮޑަކްޝަން (ދަ ޑްރިލް) ހާސިލްކުރެވުނު\nޖެނެސިސް އެވޯޑްސް 2007:\nއައުޓްސްޓޭންޑިންގ ޗިލްޑްރެންސް ޕްރޮގްރާމިންގ (އާޕާސް ލޮސްޓް ޑޭސް) ހާސިލްކުރެވުނު\nޕްރައިމް ތައިމް އެމީ އެވޯޑްސް:\nއައުޓްސްޓޭންޑިންގ އެނިމޭޓެޑް ޕްރޮގްރާމް (ސިޓީ އޮފް ވޯލްސް އެންޑް ސީކްރެޓްސް) ނޮމިނޭޓްވި\nއިންޑިވިޖުއަލް އެޗީވްމެންޓް އެވޯޑް (ސެންގް ޖިން ކިމް އަދި ލޭކް ލައޮގާއި އަށް) ހާސިލްކުރެވުނު\nTelevision articles that use colour in the infobox\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 29 ނޮވެމްބަރު 2021، 01:58 ގައެވެ.


ޝައިމް ގެއްލުމުގެ ޒިންމާ މުޅި ދައުލަތުން ނަގަން ޖެހޭ: މިނިސްޓަރ ޝިދާތާ | Jazeera\tޝައިމް ގެއްލުމުގެ ޒިންމާ މުޅި ދައުލަތުން ނަގަން ޖެހޭ: މިނިސްޓަރ ޝިދާތާ - Jazeera\nޝައިމް ގެއްލުމުގެ ޒިންމާ މުޅި ދައުލަތުން ނަގަން ޖެހޭ: މިނިސްޓަރ ޝިދާތާ\nއީމާ މުހައްމަދު ވަހީދު July 15, 2019 53 views0\nދައުލަތުގެ ބެލުމުގެ ދަށުގައި ހުއްޓައި މިދިޔަ މަހުގެ 18 ވަނަ ގެއްލުނު ޝައިމް އަބްދުﷲ ގެއްލުމުގެ ޒިންމާ ޖެންޑަރ މިނިސްޓްރީގެ އިތުރުން މުޅި ދައުލަތުން ނަގަން ޖެހޭ ކަމަށް ޖެންޑަރ މިނިސްޓަރ ޝިދާތާ ޝަރީފް ވިދާޅުވެއްޖެއެވެ.\nނަވާރަ ވަނަ ރައްޔިތުންގެ މަޖިލީހުގެ 20 ވަނަ ޖަލްސާއަށް މިނިސްޓަރު ޝިދާތާ ވަނީ މިއަދު ހާޒިރުކޮށް، ޝައިމް ގެއްލުނު މައްސަލައިގަ ސުވާލުކޮށްފައެވެ.\nޝައިމް މައްސަލައިގައި މަޖިލިސް މެމްބަރުން ކުރިމަތި ކުރެއްވި ސުވާލުތަކަށް ޖަވާބުދެއްވަމުން ޝިދާތާ ވިދާޅުވީ، އެމައްސަލައިގަ އެންމެ ބޮޑަށް ޒިންމާ ވާންޖެހޭ އެއްފަރާތީ ޖެންޑަރ މިނިސްޓްރީ ކަމަށާއި އަދި، އެކަމަނާ ގަބޫލުކުރައްވާ ގޮތުގައި، ޝައިމް ގެއްލުނު މައްސަލައިގަ މުޅި ދައުލަތުންވެސް ޒިންމާ ނަގަން ޖެހޭ ކަމަށެވެ.\nމިނިސްޓަރު ޝިދާތާ ވިދާޅުވީ، ޝައިމް ގެއްލުން ކަން އިނގުނު ހިސާބުން ފެށިގެން، ފުލުހުންނާއި ގުޅިގެން ޝައިމް ހޯދުމުގެ މަސައްކަތް ފެށި ކަމަށާއި، އަދި ޝައިމް ގެއްލުނު އިރު ޑިއުޓީގައި ހުރި މުވައްޒަފަކު ވަނީ ސަސްޕެންޑްވެސް ކޮށްފައި ކަމަށެވެ.\nއުމުރުން 14 އަހަރުގެ ޝައިމް ފިލައިގެން ގެއްލިގެން ހޯދަމުން ދަނިކޮށް ފެނިފައިވަނީ މިމަހުގެ 1 ވަނަ ދުވަހު މާލޭގެ ދެ ކޮޓަރީގެ އެޕާޓުމެންޓެއްގެ ތެރެއިންނެވެ.


Raajje anna meehunge mauloomaathu kurin ingeyne nizaameh gaaimu kuranee | Mihaaru\nކަސްޓަމްސްގެ މުވައްޒަފުންތަކެއް-. ފޮޓޯ: ނިޝާން އަލީ/މިހާރު\nރާއްޖެ އަންނަ މީހުންގެ މައުލޫމާތު ކުރިން އެނގޭނެ ނިޒާމެއް ގާއިމު ކުރަނީ\n29 ޖޫން 2019 - 22:476comments\nއެ އިދާރާއިން މިރޭ ބުނީ ދުނިޔޭގެ ކަސްޓަމްސް ޖަމިއްޔާގެ "ގްލޯބަލް ޓްރެވަލްސް އެސެސްމަންޓް ސިސްޓަމް" (ޖީޓާސް) ޕްރޮގްރާމްގެ ދަށުން އެ ނިޒާމު ގާއިމު ކުރަނީ އެމެރިކާގެ ކަސްޓަމްސް އެންޑް ބޯޑާ ޕްރޮޓެކްޝަންގެ ހާއްސަ އެހީގައި ކަމަށެވެ.\nއެ މަސައްކަތަށް ދުނިޔޭގެ ކަސްޓަމްސް ޖަމިއްޔާގެ ކަމާބެހޭ ތަޖުރިބާކާރުންގެ ޓީމެއް މި މަހުގެ 17 ވަނަ ދުވަހުން ފެށިގެން މިދިޔަ އަންގާރަ ދުވަހާ ހަމައަށް ރާއްޖެ އަށް ޒިޔާރަތްކޮށް، "ޖީޓާސް ނިޒާމް" ބޭނުން ކުރާނެ ގޮތް ކަމާގުޅޭ މުއައްސަސާތަކަށް ވަނީ ދަސްކޮށްދީފަ އެވެ.\nޖީޓާސް ގާއިމް ކުރުމުގެ ފުރަތަމަ މަރުހަލާ ނިމިފައިވާއިރު، ބައެއް އެއާލައިންތަކުން މިހާރު ވެސް ފަސިންޖަރުންގެ މައުލޫމާތު ކުރިން ހިއްސާ ކުރަމުން އަންނަ ކަމަށް ކަސްޓަމްސް އިން ބުންޏެވެ. އަދި އަންނަ އަހަރު އެ މަސައްކަތް އެއްކޮށް ނިމުމުން، ރާއްޖެ އަންނަ އަދި ރާއްޖެ އިން ފުރާ މީހުންގެ މައުލޫމާތު ކަމާބެހޭ މުއައްސަސާތަކަށް ދުރާލާ ލިބޭނެ ކަމަށް އެ އިދާރާ އިން ބުނެ އެވެ.\n"މީގެ ސަބަބުން ގައުމުގެ ސަލާމަތާއި ރައްކާތެރިކަމަށް ކުރެވޭ މަސައްކަތުގެ ތެރެއިން ކަސްޓަމްސް އިން ކުރާ މަސައްކަތުގައި ފަސިންޖަރުންގެ ފޮށިތަންމަތި ބަލައި ފާސްކުރުމުގެ ނިޒާމު ހަރުދަނާވެ، ހައި ރިސްކް ފަސިންޖަރުން ދުރާލާ ދެނެެގަނެ، އެ ފަރާތްތަކަށް ހާއްސަ ސަމާލުކަމެއް ދީގެން ބަލައި ފާސްކުރުމުގެ ކަންތައްތައް ކުރިއަށް ގެންދެވޭނެ އެވެ،" ކަސްޓަމްސް އިން ނެރުނު ބަޔާނެއްގައި ވެ އެވެ.\nޖީޓާސް ގާއިމްކޮށް ނިމުމުން ކަސްޓަމްސްގެ މަސައްކަތް ވަރަށް ބޮޑަށް ލުއިވެ ރާއްޖޭގެ އިގުތިސާދީ ބޯޑާ ބެލެހެއްޓުން އިތުރަށް ހަރުދަނާވާނެ ކަމަށް އެ އިދާރާ އިން ބުންޏެވެ.\nއިތުރު ލިޔުންތައް ސެކިއުރިޓީ ކަސްޓަމްސް


Noorul-islam.NET :: މިއުޒިކާ އެކު ލަވަ ކިޔާ ލޮބުވެތި އުޚްތުންނާއި އަޚުންނަށް...\nމިއުޒިކާ އެކު ލަވަ ކިޔާ ލޮބުވެތި އުޚްތުންނާއި އަޚުންނަށް...\nތާރީޚް: 17 ސެޕްޓެމްބަރ 2011\nލިޔުއްވީ : ޢަބްދުﷲ ޞިއްދީޤް (ނޫރުލް އިސްލާމްގެ ޑިޕިއުޓީ އެޑިޓަރ)\nދުނިޔެމަތީގެ ހޭދަ ކުރާ ކޮންމެ ހިނދުކޮޅަކީ ތިމާގެ ވެރި ރަސްކަލާނގެ ރުހިވޮޑިގަތުން ލިބިގަތުމަށް މަސައްކަތް ކުރުމަށްޓަކައި އޮތް ފުރުސަތެކެވެ. ވީމާ މި ފުރުސަތު ނަހަމަ ގޮތުގައި ބޭނުންކޮށް ތިމާގެ އުމުރުގެ އަގުހުރި ދުވަސްތަށް ނަގައި ނުލާށެވެ. ދުނިޔެމަތީގައި ތިމާ ކުރާ ކޮންމެ ކަމަކީ ﷲ ތަޢާލާގެ ރުހިވޮޑިގަތުން ލިބިގަތުމުގެ ބޭނުމުގައި ކުރާ ކަމެއްކަމުގައި ހަދަންވާނެއެވެ.<?xml:namespace prefix = "o" ns = "urn:schemas-microsoft-com:office:office" />\nކީރިތި ޤުރުއާނުގެ އެތައް އާޔަތަކުން ލަވަޔާ މިއުޒިކް ޙަރާމް ކަމަށް ޢިލްމުވެރިން ދަލީލު ދައްކަވައެވެ. އެގޮތުން އެންމެ މަޝްހޫރު އާޔަތަކީ ލުޤްމާން ސޫރަތުގެ ހަވަނަ އާޔަތެވެ. ﷲ ވަޙީކުރައްވާފައިވަނީ: <?xml:namespace prefix = "v" ns = "urn:schemas-microsoft-com:vml" /><?xml:namespace prefix = "w" ns = "urn:schemas-microsoft-com:office:word" />وَمِنَ النَّاسِ مَنْ يَشْتَرِي لَهْوَ الْحَدِيثِ لِيُضِلَّ عَنْ سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُواً أُولَئِكَ لَهُمْ عَذَابٌ مُهِينٌ [لقمان:6] މާނައީ " އަދި މީސްތަކުންގެ ތެރޭގައި ވިޔާނުދާ ވާހަކަތައް ގަނެ ފަތުރާބަޔަކުވެއެވެ. އެއީ އެއްވެސް ޢިލްމަކާއި ނުލައި މާތް ﷲގެ މަގުން މީސްތަކުން ދުރުކުރުމަށްޓަކައެވެ. އަބައިމީހުންނަށް ވޭންދެނިވި ޢަޛާބު ހުއްޓެވެ.\nއަދިވެސް އެކަލާނގެ ވަޙީކުރައްވާފައިވެއެވެ. ((وَاسْتَفْزِزْ مَنِ اسْتَطَعْتَ مِنْهُمْ بِصَوْتِكَ)) [الإسراء:64] މާނައީ " އަދި އެބައިމީހުންގެތެރެއިން، ކަލެއަށް (ޝައިޠާނާއަށް) ކުޅަދާނަވީބަޔަކު، ކަލޭގެ އަޑުން ބިރުގަންނަވާ ހެއްލުން ތެރިކުރާށެވެ! " ތަފްސީރު ޢިލްމުވެރިންގެތެރެއިން އިބްނު ކަޘީރާއި އިބްނު ޖަރީރް ރަޙިމަހުމުﷲ ފަދަބޭފުޅުން ވިދާޅުވަނީ އެތަނުގައި ޝައިޠާނާގެ އަޑޭ އެވާ ބަހުގެ މުރާދަކީ ލަވައެވެ. މިފަދަ އެތައް އާޔަތަކުން ޢިލްމުވެރިން އިސްތިދްލާލު ކުރައްވައެވެ.\nއަދި ރަސޫލު ޞައްލަﷲ ޢަލައިހި ވަސައްލަމަ ޙަދީޘްފުޅު ކުރައްވާފައިވެއެވެ. ))ليكونن من أمتي أقوام يستحلون الحر والحرير والخمر والمعازف(( (رواه البخاري في صحيحه معلقاً بصيغة الجزم) މާނައީ: "ތިމަންކަލޭގެފާނުގެ އުއްމަތުގެތެރެއިން ބަޔަކުމީހުން އަންނާނެއެވެ. އެމީހުން ޒިނޭއާއި، ފަށުވިފޭރާމާއި (ފިރިހެނުންނަށް)، ރަލާއި، އަދި މިއުޒިކު ސާމާނު ހުއްދަކުރާނެއެވެ." މިޙަދީސްފުޅުގެ މާނަޔަށް ބަލައިލުމުން މިއުޒިކަކީ ޙަރާމް އެއްޗެއްކަން ވަރަށް ރީއްޗަށް ދޭހަވެއެވެ.\nމާނައީ: " ހަމަކަށަވަރުން ތިމަންކަލޭގެފާނުގެ އުންމަތުގެ މީހުންގެ ތެރެއިން ބަޔަކު ބަނގުރާ ބޯނެއެވެ. އެބައިމީހުން އޭގެ ނަން ނޫން އެހެން ނަމެއް އެއަށް ކިޔާނެއެވެ. އެބައިމީހުން ތިބޭ ތަންތަނުގައި މިއުޒިކް ސާމާނުތަކުން މިޔުޒިކު ކުޅެ، ލަވަކިޔާ އަންހެނުން ލަވަކިޔާނެއެވެ. ﷲ އެބައި މީހުން ބިމުގެ ޢަޑިއަށް ގަންބަވާނެތެވެ. އަދި އެބައި މީހުންގެތެރެއިން ރާމާމަކުނުތަކާއި އޫރުތައް ލައްވާނެއެވެ."\nމިކަމުގައި އޮތް އެއްމެ ހެޔޮ ބަދަލަކީ، ނުވަތަ ލަވަޔާއި މިއުޒިކުގެ ބަދަލުގައި އަޑުއަހާ، ބައިވެރިވާން ވީ ކޮންކަމެއްގައިތޯ ފާހަގަ ކޮށްލާނަމެވެ. އެގޮތުން ބަލާއިރު ﷲ ސުބުޙާނަހޫ ވަތަޢާލާ ވަނީ ވަރަށް ފުރިހަމަ ބަދަލެއް އަޅުގަނޑުމެން މުސްލިމުން ނަށް ދެއްވާފައެވެ. ލަވަޔާ މިއުޒިކް އަޑުއަހާ ބައެއްގެ ޙުއްޖަތަކީ އެއީ ހިތްހަމަޖައްސާލަދީ ނަފުސަށް އަރާމު ގެނެސްދޭ ކަމެއްކަމަށްބުނުމެވެ. އަޅުގަނޑުމެން ހެއްދެވިފަރާތަށް އަޅުގަނޑުމެނަށް ހިތްހަމަ ޖެހުން ލިބޭނޭ ކަންތަކާ ގޮތްތައްވެސް މާމޮޅަށް ދެނެވޮޑިގަންނަވާނެއެވެ. އެކަލާނގެ ވަޙީކުރައްވާފައިވަނީ ((أَلا بِذِكْرِ اللَّهِ تَطْمَئِنُّ الْقُلُوبُ)) [الرعد:28] މާނައީ: "ދަންނާށެވެ. ހިތްތަކަށް ހަމަޖެހުންވަނީ ﷲ ހަނދުމަކުރުމުންނެވެ." އަދިވެސް ވަޙީ ކުރައްވާފައިވެއެވެ. ((فَاذْكُرُونِي أَذْكُرْكُمْ)) [البقرة:152] މާނައީ: " ތިޔަބައިމީހުން ތިމަން ﷲގެ މަތިން ހަނދުމަކުރާށެވެ، އޭރަށް ތިމަން ﷲ ތިޔަބައިމީހުންގެ މަތިން ހަނދުމަކުރާހުށީމެވެ"


Barcelona ge style badhal kuree aharen: Ronaldinho | Mihaaru\nބާސެލޯނާގެ ލެޖެންޑް ރޮނާލްޑީނިއޯ.\nބާސެލޯނާގެ ސްޓައިލް ބަދަލުކުރީ އަހަރެން: ރޮނާލްޑީނިއޯ\n13 ޖެނުއަރީ 2017 - 10:565comments\nބާސެލޯނާ (ޖެނުއަރީ 13) – ބާސެލޯނާގެ ފުޓްބޯޅައިގެ ސްޓައިލް ބަދަލުކުރުމުގައި މުހިއްމު ދައުރެއް އަދާކުރެވުމަކީ ކެރިއަރުގެ އެންމެ ފަހުރުވެރިވާ މަސައްކަތް ކަމަށް އެ ޓީމުގެ ލެޖެންޑް ރޮނާލްޑީނިއޯ ބުނެފި އެވެ.\nޕީއެސްޖީން 2003 ވަނަ އަހަރު ބާސެލޯނާ އަށް ބަދަލުވެ ރޮނާލްޑީނިއޯ ވަނީ އެ ޓީމާ އެކު ސްޕެނިޝް ލީގާއި ޗެމްޕިއަންސް ލީގު ކާމިޔާބުކޮށް އަދި ދުނިޔެ އާއި ޔޫރަޕުގެ މޮޅު ކުޅުންތެރިޔާގެ މަގާމް ހޯދައިފަ އެވެ.\nރޮނާލްޑީނިއޯ ޝާއިއުކުރި ސިޓީއެއްގައި ލިޔެފައިވާ ގޮތުގައި އޭނާ ސްޕެއިނަށް ބަދަލުވިއިރު އެ ގައުމުގެ ފުޓްބޯޅައިގެ ބާރަކީ ރެއާލް މެޑްރިޑް ކަމަށާއި އޭނާ އެ އެ ގައުމު ދޫކޮށްދިޔަ އިރު ހުރިހާ ކުދިންގެ ހުވަފެނަކީ ބާސެލޯނާ ސްޓައިލަށް ކުޅުން ކަމަށެވެ.\nރޮނާލްޑޯ ބާސެލޯނާއާ ގުޅުނުއިރު ޒައިނުއްޒީދާން ޒިދާނާއި ރޮނާލްޑީނިއޯ އާއި ލުއިސް ފީގޯ ފަދަ ކުޅުންތެރިންނާ އެކު ރެއާލް މެޑްރިޑް އޮތީ ޔޫރަޕުގެ އެންމެ އުހުގަ އެވެ.\n"އަހަރެން ސްޕެއިނަށް ދާއިރު ސްޕެއިން ފުޓްބޯޅައިގެ ބާރަކީ ރެއާލް މެޑްރިޑް. އަހަރެން އެންމެ ފަހުރުވެރިވާނެ ކަމަކީ އަހަރެންގެ ކުޅުމުން ބާސެލޯނާގެ ކުޅުމުގެ ސްޓައިލް ބަދަލުކޮށްދިނުން،" ރޮނާލްޑީނިއޯ ލިޔެފައިވެ އެވެ. "އެނބުރި ދިޔައިރު ކުޑަކުދިންގެ ހުވަފެނަކީ ބާސެލޯނާ ކުޅޭ ސްޓައިލަށް ކުޅުން."\nޔޮހާން ކްރައިފްގެ ކޯޗުކަމުގެ ދަށުން ބާސެލޯނާ އިން މަޝްހޫރު ޓިކި-ޓަކާ ނުވަތަ ޕާސިން ގޭމް ކުޅުނު އިރު އެ ސްޓައިލް ގެއްލިފައިވަނިކޮށް އަލުން ގެނައީ ފްރޭންކް ރައިކާޑުގެ ކޯޗުކަމުގެ ދުވަސްވަރެވެ. ރޮނާލްޑީނިއޯ އަކީ ރައިކާޑުގެ ގޭމްޕްލޭނުގެ އެންމެ މުހިއްމު ކުޅުންތެރިޔާ އެވެ.\nއިތުރު ލިޔުންތައް ރޮނާލްޑީނިއޯ ބާސެލޯނާ


މުހައްމާކަޕް އިމަގު ވޮލީބޯޅަ މުބާރާތުގައި ބައިވެރިވީ ހަތަރު ޓީމް — Ihavandhoo.com\nމުހައްމާކަޕް އިމަގު ވޮލީބޯޅަ މުބާރާތުގައި ބައިވެރިވީ ހަތަރު ޓީމް\n14 ނޮވެމްބަރު 20170މުހައްމަދު އަކްރަމް\nއިހަވަންދޫ ދާއިރާގެ އިތްޒަތްތެރި މެމްބަރ އަލްފާޟިލް މުޙައްމަދު ޢަބުދުﷲ އާއި ގުޅިގެން އިހަވަންދޫ މަސްވެރިންގެ ގުޅުން (އިމަގު ޖަމިއްޔާ އިން ) ބާއްވާ މުހައްމާ ކަޕް އިމަގު ވޮލީމުބާރާތުގައި ހަތަރު ޓީމް ބައިވެރިވެއްޖެއެވެ. މިމަހުގެ 10 ވަނަދުވަހާއި ހަމަޔަށް ބައިވެރިވުމުގެ ފުރުސަތު ހުޅުވައިލި މިމުބާރާތުގައި ބައިވެރިވެފައިވަނީ ކުޅިމަގު، ޖޭއޭ މަނަފަރ ހޯރަފުށީ ޔޫތު ޑިވޮލޮޕްމަންޓް ސޮސައިޓީ (ހައިޑްސް) އަދި ކުޅިމަގު ޕްލަސްއެވެ.\nމިމުބާރާތުގައި ބައިވެރިވެފައިވާ ޓީމްތަކުގެ ތެރެއިން ކުޅިމަގު ޓީމަކީ މިދިޔަ އަހަރުގެ މިމުބާރާތުގެ ޗެމްޕިއަން ޓީމެވެ. އަދި ހޯރަފުށީ ހައިޑްސް އަކީ މިދިޔަ އަހަރުގެ މުބާރާތުގެ ރަނަރަޕް ޓީމެވެ. ޖޭއޭ މަނަފަރު މިދިޔަ އަހަރުމުބާރާތުގައި ކުޅުނުއިރު ކުޅިމަގު ޕްލަސްއަކީ މިމުބާރާތުގައި އަލަށް ވާދަކުރާޓިމެކެވެ. މިދިޔަ އަހަރު މުބާރާތުގައި ބައިވެރިވި އޭއެސްޕީ އަދި ވިނަރ ބޯއީ މިއަހަރުގެ މުބާރާތުގައި ބައިވެރިވެފައެއްނުވެއެވެ.\nޗެމްޕިއަން ޓީމަށް 20000 އަދި ރަނައަޕް ޓީމަށް 8000 ރުފިޔާގެ ފައިސާގެ އިނާމު ހުށައަޅާފައިވާ މިމުބާރާތަކީ ހއ. އިހަވަންދޫގެ ވޮލީ ކުޅޭ ހުރިހައި ފިރިހެން ވޮލީ ޓީމު ތަކަށާއި، ހއ. އަތޮޅުގެ ކުލަބު ޖަމިއްޔާ ތަކަށާއި ކައުންސިލް އިދާރާތަކާއި ހއ. އަތޮޅުގެ ރިސޯޓުތަކަށް ހުޅުވައިލެވިގެން ކުރިއަށް ގެންދާ މުބާރާތެކެވެ.


"Hahdhu" mi mahu alun Olympus cinema ah | Mihaaru\n"ހައްދު" ގެ ޕޯސްޓަރެއްގައި އައްޒަ އާއި ޝިބާން: މިއީ ސެޕްޓެމްބަރު މަހު އެޅުވި ފިލްމެއް.\n"ހައްދު" ގެ ޝޯތަކެއް އަނެއްކާވެސް އޮލިމްޕަހުގައި ދައްކަން ނިންމައިފި\n01 ޖެނުއަރީ 2018 - 08:45 1 comment\nޑައިރެކްޓަރު އަބްދުލް ފައްތާހްގެ އެންމެ ފަހުގެ ފިލްމު "ހައްދު" ގެ ޝޯތަކެއް އަނެއްކާވެސް އޮލިމްޕަހުގައި ދައްކަން ނިންމައިފި އެވެ.\nމިދިއަ އަހަރުގެ ސެޕްޓެމްބަރުގައި އެޅުވި ފިލްމުގެ އާ ޝޯތެއް ކުރިއަށް ގެންދަން ނިންމާފައި ވަނީ ޖެނުއަރީ 25 އިން ފެށިގެންނެވެ. އެގޮތުން ޖުމްލަ 10 ޝޯ އަށް އޮލިމްޕަސް ނަގާފައިވާ އިރު، އަންނަ ޖެނުއަރީ5އިން ފެށިގެން ޓިކެޓް ވިއްކަން ފަށާނެ އެވެ.\n"ހައްދު" އާ މިހާރު ހަވާލުވެ ހުރި އަދި ފިލްމުގެ ކެމެރާމަން އިބްރާހީމް ވިޝާން (ކަނޑި) ބުނީ ތަރުހީބު ލިބޭ ވަރަކުން ޝޯތައް ކުރިއަށް ގެންދާނެ ކަމަށެވެ.\nއޭނާ ބުނި ގޮތުގައި މަހުދީ އަހުމަދުގެ ސްކްރީންޕްލޭއަކަށް ހަދާފައިވާ ލޯބީގެ އަސަރު ގަދަ ފިލްމު އަލުން އޮލިމްޕަހަށް ގެންނަ އިރު، ކުރިން ފިލްމުން ނުފެންނަ މަންޒަރުތަކެއް ވެސް ހިމެނުން އެކަށީގެންވާ ކަމަށެވެ.\n"ހައްދު" އަލުން އޮލިމްޕަހަށް އަންނަނީ\n"އަލުން އަޅުވާ އިރު، އެކަހަލަ ޗޭންޖަސްތަކެއް ފެނި ވެސް ދާނެ،" ކަނޑި ބުންޏެވެ.\nފިލްމީ ދާއިރާ އަށް އަލަށް ތައާރަފުވި އަހުމަދު ޝިބާންއާ އެކު މަރިޔަމް އައްޒަ އާއި އައިމިނަތު ރިޝްފާ ލީޑް ރޯލް ކުޅެފައިވާ "ހައްދު" އޮލިމްޕަހަށް ގެންނަ އިރު، މި ފިލްމުގެ ޖުމްލަ 54 ޝޯ މާލެ ސަރަހައްދުގައި ދައްކާފައިވެ އެވެ. އަދި މިހާތަނަށް 89 ރަށަކާއި 10 ރިސޯޓެއްގައި ވެސް ފިލްމު ވަނީ ދައްކައިފަ އެވެ.\nކަނޑި ބުނީ ރަށްރަށުން އެދޭ ނަމަ ފިލްމު ދެއްކުމުގެ ފުރުސަތު އޮންނާނެ ކަމަށެވެ.\n"އަހަރެމެންގެ ރިސޯސް ވެސް ހުރި ގޮތުންނާ އެކު ހުރިހާ ދިމާއަކަށް އިތުބާރު ކުރެވޭ ވަރުގެ މީހުން ފޮނުވައިގެން ފިލްމު ދެއްކުމަކީ ތަންކޮޅެއް އުނދަގޫ ކަމެއް. އެކަމަކު ރަށްރަށުން ރިކްއެސްޓް އަންނަ ކަމަށް ވަންޏާ އެ ދިމަދިމާލަށް އަހަރެމެންގެ ޓީމުގެ މީހުން ފޮނުވައިގެން ފިލްމު އަޅުވައި ދޭނަން،" އޭނާ ބުންޏެވެ.\n"ހައްދު" ގެ ޓްރެއިލާއެއް.\nފައްތާހްގެ 12 ވަނަ ފީޗާ ފިލްމު "ހައްދު" އަކީ މި އަހަރު އެޅުވި ހަތް ހަ ވަނަ ފިލްމެވެ. އަދި މި ފިލްމުގެ ޕްރިމިއާތަކެއް މާލޭގެ އިތުރުން އައްޑު އާއި ހދ. ކުޅުދުއްފުށިީގައި ވެސް ވަރަށް ކުލަގަދަކޮށް ބޭއްވި އެވެ.\nފައްތާހް "ހައްދު" ސިފަކޮށްފައި ވަނީ އޭނާގެ އެންމެ ފުރިހަމަ، ރީތި އަދި މޮޅު ފިލްމުގެ ގޮތުގަ އެވެ.\nއިތުރު ލިޔުންތައް ފައްތާހު ދިވެހި ފިލްމް އިންޑަސްޓްރީ އޮލިމްޕަސް ސިނަމާ\n"ހައްދު" މިރެއިން ފެށިގެން އޮލިމްޕަހަށް\n"ހައްދު" ގެ އާ ޝޯތަކުގެ ޓިކެޓް ވިއްކަން ފަށައިފި\nކުރިއަށް އޮތީ "ހައްދު"ގެ ވަދާއީ ފަސް ޝޯ


2014 އޮގަސްޓު 08 އިން ފެށިގެން އަޙްމަދު ރިލްވާން އަބްދުﷲ ގެއްލިފައިވާ މައްސަލައާ ގުޅޭގޮތުން މިހާތަނަށް ހިއުމަން ރައިޓްސް ކޮމިޝަނުން ކޮށްފައިވާ މަސައްކަތާގުޅޭ ރިޕޯޓު ރައްޔިތުންގެ މަޖިލީހުގެ އިދާރާއާ ޙިއްޞާކޮށްފި\n2014 އޮގަސްޓު 08 އިން ފެށިގެން މ.ޝައިނިންގ ސްޓަރ، އަޙްމަދު ރިޟްވާން ޢަބްދުﷲ ގެއްލިފައިވާ މައްސަލައާ ގުޅޭގޮތުން މިހާތަނަށް މި ކޮމިޝަނުން ކޮށްފައިވާ މަސައްކަތާގުޅޭ ރިޕޯޓު ރައްޔިތުންގެ މަޖިލީހުގެ އިދާރާއާ 2019 ޖުލައި7ގައި ޙިއްޞާކޮށްފިއެވެ.\nމި މައްސަލައިގައި ކްރިމިނަލް ކޯޓުގައި ކުރިޔަށްދިޔަ ޝަރީޢަތުގެ މަޖިލިސްތަކުގެ އަޑުއެހުމަށް ކޮމިޝަނުން ކޯޓަށް ހާޒިރުވެފައިވެއެވެ. މީގެއިތުރުން މި މައްސަލައިގައި ކްރިމިނަލް ކޯޓުން ކޮށްފައިވާ ޙުކުމާއި، ފުލުހުންގެ ތަޙުޤީޤާ ގުޅޭގޮތުން ކޮމިޝަނަށް ފާހަގަކުރެވޭ ކަންކަމާ ގުޅޭގޮތުން މަޝްވަރާކުރުމަށް މޯލްޑިވްސް ޕޮލިސް ސަރވިސް އާއި ޕްރޮސިކިއުޓަރ ޖެނެރަލްގެ އޮފީހާއެކު ބައްދަލުވުންތައް ބޭއްވިފައިވެއެވެ.


vnews - ޕާކިސްތާނުގެ ހަކަތައިގެ މަޝްރޫއު ޗައިނާ ކުންފުންޏަކަށް ދޭތީ އިންޑިއާ ކަންބޮޑުވެއްޖެ\nޕާކިސްތާނުގެ ހަކަތައިގެ މަޝްރޫއު ޗައިނާ ކުންފުންޏަކަށް ދޭތީ އިންޑިއާ ކަންބޮޑުވެއްޖެ\nޗައިނާ ސަރުކާރުގެ ކުންފުންޏެއް ކަމަށްވާ، ޗައިނާ ނޯތް އިންޑަސްޓްރީޒް ކޯޕަރޭޝަން (ނޮރިންކޯ) އަށް ޕާކިސްތާނުގެ ހަކަތައިގެ އިންފްރާސްޓްރަކްޗާ ފުޅާކޮށް، ތަރައްގީ ކުރަން ޕާކިސްތާނުގެ ބޮޑުވަޒީރު ނަވާޒް ޝަރީފް ދެއްވި ދައުވަތާ ގުޅިގެން އިންޑިއާއިން ކަންބޮޑުވުން ފާޅުކޮށްފި އެވެ.\nމިދިޔަ ހުކުރު ދުވަހު އިސްލާމްއާބާދުގައި ނޮރިންކޯގެ ޗެއާމަން، ވޭންގް ޔައިޓޮންގް އާއި ބައްދަލު ކުރައްވާ، ނަވާޒް ޝަރީފް ވަނީ، އެ ގައުމުގެ ބަލޫޗިސްތާނުގައި އިރުގެ ހަކަތައިން ކަރަންޓު އުފެއްދުމަށާއި، ތާރް އާއި ބަލޫޗިސްތާން އަދި ޕަންޖާބުގައި އާ ޕަވާ ޕްލާންޓް ތަކެއް އިމާރާތް ކުރުމަށް ދައުވަތު ދެއްވައިފި އެވެ.\nމީގެ އިތުރުން، ނޮރިންކޯއިން ޕާކިސްތާނަށް ހަތިޔާރު ފޯރު ކޮށްދިނުމަށް ހަމަޖެހިފައިވާ ކަމަށްވެސް ޕާކިސްތާނުގެ މަސްރަހު ދިރާސާ ކުރާ ފަރާތްތަކުން ބުނެ އެވެ.\nޕާކިސްތާނާއި ނޮރިންކޯ ގުޅުމުގެ ސަބަބުން، އިންޑިއާއިން ވަނީ ކުޑަކުދިން ކުޅޭ ސާމާނުން ފެށިގެން މިސައިލް އާއި އެހެނިހެން ހަތިޔާރު އުފެއްދުމުގައި ބޮޑެތި ކުރިއެރުންތަކެއް ހޯދާފައިވާ ނޮރިންކޯގެ މައްސަލަ ޗައިނާ ސަރުކާރަށް ރަސްމީކޮށް ހުށައަޅާފަ އެވެ.\nއިންޑިއާއިން ބުނެފައިވަނީ ޗައިނާއިން އުތުރު އޭޝިއާގެ ޤައުމުތަކަށް ބާރު ފޮރުވަން މަސައްކަތް ކުރާ ކަމަށާ، އެކަން ބަލައި ނުގަންނާނެ ކަމަށެވެ.\nއިންޑިއާގެ އުތުރު އިތުމަތީގެ ހަތިޔާރު އެޅި ޖަމާއަތްތަކަށް ހަތިޔާރު ފޯރުކޮށްދިނުމުގެ ތުހުމަތު އިންޑިއާއިން މީގެ ކުރިން ވެސް ނޮރިންކޯގެ މައްޗަށް ކޮށްފައިވާއިރު، އެމެރިކާގެ ކުރީގެ ރައީސް، ޖޯޖް ޑަބްލިއު ބުޝްގެ ދައުރުގައި އީރާނަށް މިސައިލް ފޯރުކޮށްދިންކަމުގެ ތުހުމަތު ވެސް ވަނީ ނޮރިންކޯގެ މައްޗަށް ކޮށްފަ އެވެ.


مادة التوحيد ٥ ( ف 1 ، د3– ރަސޫލާ صلى الله عليه وسلم އަށް ކިޔަމަންގަތުމާއި ޝިރުކުން ދުރުހެލިވުމުގެ ވާޖިބުކަން ) – DhiSalafiyyah\nފުރަތަމައީ: ހަމަކަށަވަރުން ﷲ ތަޢާލާ އަހަރެމެން ޚަލްޤުކުރައްވައި، ރިޒުޤު ދެއްވައި، ބޭކާރު ގޮތެއްގައި އަހަރެމެން ދޫކޮށެއް ނުލައްވައެވެ. އަދި ކިއެއްތަ އަހަރެމެންގެ ގާތަށް ރަސޫލަކު ފޮނުއްވިއެވެ. ފަހެ، އެކަލޭގެފާނަށް ކިޔަމަންގެންފިމީހާ ސުވަރުގެ ވަދެއްޖެއެވެ. އަދި އެކަލޭގެފާނަށް އުރެދިއްޖެ މީހާ ނަރަކައަށް ވަދެއްޖެއެވެ.\nދަލީލަކީ ﷲ ތަޢާލާގެ ވަޙީބަސްފުޅެވެ.\nإِنَّا أَرْسَلْنَا إِلَيْكُمْ رَسُولًا شَاهِدًا عَلَيْكُمْ كَمَا أَرْسَلْنَا إِلَىٰ فِرْعَوْنَ رَسُولًا ﴿١٥﴾ فَعَصَىٰ فِرْعَوْنُ الرَّسُولَ فَأَخَذْنَاهُ أَخْذًا وَبِيلًا ﴿١٦﴾()\nމާނައީ: “ހަމަކަށަވަރުން ތިމަންއިލާހު ތިޔަބައިމީހުންގެ މައްޗަށް ހެކިވެރިއެއްގެ ގޮތުގައި ރަސޫލަކު ތިޔަބައިމީހުންގެ ގާތަށް ފޮނުއްވީމެވެ. އެއީ ތިމަންއިލާހު ފިރުޢައުނުގެ ގާތަށް ރަސޫލަކު ފޮނުއްވި ފަދައިންނެވެ.  ދެންފަހެ ފިރުޢައުނު އެރަސޫލާއަށް އުރެދުނެވެ. ދެން ތިމަންއިލާހު އޭނާ ގަދަފަދަ ހިއްޕެވުމަކުން ހިއްޕެވީމެވެ.”\nދެވަނައީ: ހަމަކަށަވަރުން ﷲ ތަޢާލާއަށް ކުރެވޭ އެއްވެސް އަޅުކަމެއްގައި އެއިލާހާ އެއްވެސް ފަރާތެއް ބައިވެރިކުރުމަކަށް އެއިލާހު ރުހިވޮޑިގެންނުވެއެވެ. އެއީ ކުއްތަންކުރެވިގެންވާ މަލާއިކަތެއް ކަމުގައިވިޔަސް، ފޮނުއްވިގެންވާ ނަބިއްޔެއްކަމުގައި ވިޔަސް މެއެވެ. މީގެ ދަލީލަކީ ﷲ ތަޢާލާގެ މި ވަޙީބަސްފުޅެވެ.\n* ﷲ ތަޢާލާގެ ފަޟްލުވަންތަކަމުން، ނެތުމުގެ ތެރެއިން އަހަރެމެން ވުޖޫދަށް ގެންނެވީ ހަމައެކަނި އެއިލާހަށް އަޅުކަންކުރުމަށްޓަކައެވެ. އަދި އަހަރެމެންނަށް ރިޒުޤުތަނަވަސްކޮށްދެއްވީ އަޅުކަން އަދާކުރުމުގައި އެއިން ވާގި ހޯދުމަށެވެ.\n* އެއިލާހުގެ ފަޟްލުވަންތަކަމުން، ޖަނަވާރުތައް އުޅޭފަދައިން އުޅުމަށް، ބޭކާރުގޮތެއްގައި އިންސާނާ ދޫކޮށެއް ނުލައްވައެވެ. އަދި ކިއެއް ހެއްޔެވެ! އޭނާއަށް ޙައްޤު ބަޔާންކޮށްދިނުމަށް ރަސޫލުން ފޮނުއްވިއެވެ.\n* ރަސޫލާ صلى الله عليه وسلم ވަނީ މީސްތަކުންނަށް ސުވަރުގޭގެ މަގު ބަޔާންކޮށްދެއްވާ އެމަގަށް ގޮވާލައްވާފައެވެ. އަދި ނަރަކައިގެ މަގު ބުނެދެއްވާ އެތަނުން ރައްކާތެރިވުމަށް އިންޛާރު ދެއްވާފައެވެ. އެހެންކަމުން އެކަލޭގެފާނަށް ކިޔަމަންގަތުމަކީ ވާޖިބެކެވެ. އެކަލޭގެފާނު ޙަދީޘްކުރެއްވިއެވެ.\n((كُلُّ أُمَّتِي يَدْخُلُونَ الجَنَّةَ إِلَّا مَنْ أَبَى))، قَالُوا: يَا رَسُولَ اللَّهِ! وَمَنْ يَأْبَى؟ قَالَ: ((مَنْ أَطَاعَنِي دَخَلَ الجَنَّةَ وَمَنْ عَصَانِي فَقَدْ أَبَى)) \nމާނައީ: “އިންކާރުކޮށްފި މީހެއް މެނުވީ، ތިމަންކަލޭގެފާނުގެ އުންމަތުގެ ހުރިހާ އެންމެން ސުވަރުގެ ވަންނާނެތެވެ.” އެހިނދު ޞަޙާބީން ސުވާލު ދެންނެވިއެވެ. “އޭ ﷲގެ ރަސޫލާ އެވެ! ސުވަރުގެވަންނަން އިންކާރުކުރާނީ ކާކުތޯއެވެ؟” ޖަވާބުގައި އެކަލޭގެފާނު ޙަދީޘްފުޅުކުރެއްވިއެވެ. “ތިމަންކަލޭގެފާނަށް ތަބާވެއްޖެމީހާ ސުވަރުގެ ވަންނާނެތެވެ. އަދި ތިމަންކަލޭގެފާނަށް އުރެދިއްޖެމީހާ ސުވަރުގެ ވަންނަން އިންކާރުކޮށްފިއެވެ.”\n* ﷲ ގެ ރަސްކަންފުޅަށް ބައިވެރިއަކު ޝަރީކަކު ނުވެއެވެ. ނަބީބޭކަލުންނާއި މަލާއިކަތުންނަކީވެސް އެއިލާހަށް ބޭނުންޖެހިފައިވާ، އެއިލާހުގެ އަޅުތަކުންނެވެ. ﷲ އާއެކު އެހެން ފަރާތްތަކަށް އަޅުކަންކުރުމަކީ ހުއްދަކަމެއް ނޫނެވެ.\n1 މީސްތަކުންގެ ގާތަށް ރަސޫލުން ފޮނުއްވުމުގެ ޙިކުމަތަކީ ކޮބާ ހެއްޔެވެ؟\n2 ނަބީބޭކަލުންނާއި ޞާލިޙުބޭކަލުންނާ އަދި މިނޫނަސް، ﷲ ނޫން އެހެން ފަރާތަކަށް ދުޢާ ދެންނެވުމުގެ ޙުކުމަކީ ކޮބާ ހެއްޔެވެ؟ އެކަމުގެ ދަލީލަކީ ކޮބާ ހެއްޔެވެ؟\n3 ﷲ އާއި އެއިލާހުގެ ރަސޫލާއަށް ކިޔަމަން ގަންނަ މީހާގެ ޖަޒާއަކީ ކޮބާ ހެއްޔެވެ؟\n4 ﷲ އާއި އެއިލާހުގެ ރަސޫލާއަށް އުރެދޭ މީހާގެ ޖަޒާއަކީ ކޮބާ ހެއްޔެވެ؟\n5 މޫސާ عليه السلام އަށް އުރެދުމުން ފިރުޢައުނަށްވީ ކިހިނެތް ހެއްޔެވެ؟\n() [المزمل: ١٥ – ١٦]\n رواه البخاري ٧٢٨٠


BREAKING NEWS: Covid-19 Dhuniyege Furathama Vaccine Russia In, August 10 Gai Aanmukoh Vaccine Dheyn Fashaane - Vaguthu\nކޮވިޑް-19 އަށް ދުނިޔޭގައި ފުރަތަމަ ވެކްސިން ދޭން ފަށާނީ ރަޝިއާ އިން ކަމަށާއި އެގައުމުން އޮގަސްޓް މަހުގެ 10 ވަނަ ދުވަހު އާއްމުކޮށް މީހުންނަށް ވެކްސިން ދޭން ފަށާނެ ކަމަށް ރަޝިއާގެ އިދާރާތަކުން ބުނެފިއެވެ.\n"ސީއެންއެން" އިން ބުނާ ގޮތުގައި ރަޝިއާގެ ކުންފުންޏެއް ކަމަށްވާ "ގަމަލެޔާ އިންސްޓިއުޓް" އިން އުފައްދާފައިވާ ވެކްސިން އޮގަސްޓް މަހުގެ 10 ވަނަ ދުވަހު އާއްމުންނަށް ދޭން ފަށާނެކަން މިހާރު ރަޝިއާ އިން ކަށަވަރު ކޮށްދީފައިވާ ކަމަށެވެ.\nވެކްސިން ފުރަތަމަ ދޭން ފަށާފައި ވަނީ ކުރީސަފުގައި މަސައްކަތް ކުރާ ސިއްހީ ދާއިރާގެ މުވައްޒަފުންނަށެވެ.\nމި ވެކްސިން އުފެއްދުމަށް ފަންޑް ކުރަނީ ރަޝިއާގެ ސަވަރިން ވެލްތު ފަންޑުންނެވެ. 1957 ވަނަ އަހަރު އޭރުގެ ސޯވިއެޓް ޔޫނިއަން އިން ދުނިޔޭގެ ފުރަތަމަ ސެޓްލައިޓް ޖައްވަށް ފޮނުވުމުގެ ކާމިޔާބު މަސައްކަތް ކުރިއަށް ގެންދިޔަ ގޮތައް ރަޝިއާ އިން ވެކްސިން އުފެއްދުމުގައި އާދަޔާއި ހިލާފު ކާމިޔާބެއް ހޯދާނެ ކަމަށް ރަޝިއާ އިން ބުނެއެވެ.\nރަޝިއާ އިން ބުނާ ގޮތުގައި މިވެކްސިން އަކީ ރައްކާތެރި ވެކްސިނެއްކަން ވަނީ ތަހްލީލްތަކުން ކަށަވަރު ކުރެވިފައެވެ. ނަމަވެސް ސިއްހީ ދާއިރާގެ ބައެއް ތަޖުރިބާކާރުން ދަނީ އެކަމާއި ސުވާލު އުފައްދަމުންނެވެ. މިވެކްސިން ތަހްލީލް ކުރުމަށް ފުޅާ ދާއިރާއެއްގައި މީހުންނަށް ވެކްސިން ދީގެން ތަހްލީލްތައް ކުރިއަށް ގެންގޮސްފައެއް ނުވެއެވެ.\nދުނިޔޭގެ ގިނަ ގައުމުތަކުން ކޮވިޑް-19 އަށް ވެކްސިން އުފެއްދުމުގައި މިހާރު ކުރިއެރުންތައް ހޯދި ނަމަވެސް ވެކްސިން ބޭނުން ކުރެވޭވަރު ނުވެގެން އުޅެނީ އިންސާނުން ބޭނުން ކޮށްގެން ކުރަން ޖެހޭ ތަހްލީލްތައް ނުނިމޭތީއެވެ.\nކޮވިޑް-19 އަށް ވެކްސިނެއް އުފެއްދި ބޭނުން ކުރަން ފެށޭވަރު ވާނީ އަންނަ އަހަރުގެ ކުރީކޮޅު ކަމަށް އެމެރިކާ އާއި އިނގިރޭސިވިލާތުން ބުނެއެވެ. ނަމަވެސް އޭގެ ކުރިން ޗައިނާގެ ވެކްސިނެއް ބޭނުން ކުރަން ފެށިދާނެ ކަމުގެ އުއްމީދު ވަރަށް ބޮޑެވެ.\nޖަސްޓް ހައު ލެޖިޓް އިޒްދިސް؟\nޖުލައި 29, 2020 22:55\nއ.ދ ގެ ހަރުފަ ގޮފިން އުފައްދާ ވެކްސިނަށްވުރެ ރޫސީވިލާތުން އުފައްދާ ވެކްސިނަށްވެސް މާއިތުބާރު ކުރެވޭ!\nޖުލައި 31, 2020 22:06\nޢަވަހަަށް ލިބޭނެ ނަމަ


Mini bus gathumah beynunvaa budget hoadhumah transport ministry ah husha halhaifi - vNews.mv\nމިނީ ބަސް ގަތުމަށް ބޭނުންވާ ބަޖެޓް ހޯދަން މިނިސްޓްރީއަށް ހުށަހަޅައިފި\nޠާހިރާ އަޒްހާރު 15 September 2019, 15:24\nމިނީ ބަސް ރާއްޖެއަށް ގެނައުމަށްޓަކައި ބޭނުންވާ ބަޖެޓް ހޯދުމަށް ޓްރާންސްޕޯޓް މިނިސްޓްރީއަށް ހުށަހަޅާފައިވާނެ ކަމަށާއި، ސަރުކާރުން ބަޖެޓް ހަމަޖައްސައިންދާ އަވަހަކަށް މިނީ ބަސް ގެނައުމުގެ މަސައްކަތް ފަށާނެ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފި އެވެ.\nވީނިއުސްއަށް މައުލޫމާތު ދެއްވަމުން އެމްޓީސީސީގެ ސީއީއޯ ހަސަން ޝާހު ވިދާޅުވީ އެމްޓީސީސީން ވާނީ މިނީ ބަސް ގަނެގެން ރާއްޖެއަށް ގެނައުމަށް ހިނގާނެ ހަރަދުތައް ބަލައި ލަފާކުރެވޭ ބަޖެޓެއް އެކުލަވާލާފައިވާ ކަމަށެވެ. ހަރަދުތަކުގެ ތަފްސީލްތައް މިނިސްޓްރީއަށް ހުށަހަޅާފައިވާނެ ކަމަށާއި ބަޖެޓު ހަމަޖެހުމާއެކު މިނީ ބަސް ގެނައުމުގެ މަސައްކަތް ކުރިއަށްދާނެ ކަަމަށްވެސް ވިދާޅުވި އެވެ.\nޝާހު ވިދާޅުވީ މިނީ ބަހުގެ ގޮތުގައި ގެންނަން ނިންމާފައިވަނީ ކަރަންޓުން ޗާޖުކުރެވޭ ބަސްތަކެއް ކަމަށެވެ. މިބަސްތައް ޗާޖުކުރުމަށް ޗާޖިން ސްޓޭޝަނެއް ބޭނުންވާނެ ކަމަށެވެ. އެހެންކަމުން ޗާޖިން ސްޓޭޝަނެއް އިމާރާތްކުރުމަށް ބިމެއް ވެސް ހޯދަންޖެހޭ ކަމަށާއި، ބަސްތައް ޗާޖުކުރުމަށް ބޭނުންވާ ކަރަންޓުގެ ކަންކަން ހަމަޖެއްސުމުގެ މަސައްކަތް ސްޓެލްކޯއާ ގުޅިގެން ކުރަމުންދާ ކަމަށްވެސް ވިދާޅުވި އެވެ.\nމާލޭގައި މިނީ ބަހުގެ ހިދުމަތް ދިނުމަށް ޓްރާންސްޕޯޓް މިނިސްޓްރީން އެމްޓީސީސީއާ ހަވާލުކޮށްފައިވަނީ މިއަހަރުގެ ފެބްރުއަރީ މަހުގެ ހަވަނަ ދުވަހު އެވެ.\nމި އެއްބަސްވުމުގައިވާ ގޮތުން މަސައްކަތް ހަވާލުކުރާތާ 120 ދުވަހުގެ ތެރޭގައި މި މަސައްކަތް ނިންމުމަށްފަހު މިނީ ބަހުގެ ހިދުމަތް މާލޭގައި ދޭން ފަށަން ޖެހެ އެވެ. އެހެންނަމަވެސް މިމަސައްކަތް މިވަަނީ ނިންމަންޖެހޭ ތާރީހަށް ނުނިމި ދިގުލައިގެން ގޮސްފަ އެވެ.


Insaanunge aabaadhee 8 billion ah aranee\nއިންސާނުންގެ އާބާދީ 8 ބިލިއަނަށް އަރަނީ\n0 July 12th, 2019 - 5:10 PM\nދުނިއޭގެ އާބާދީ ދުވަހާއި ގުޅިގެން ނެރުނު ބަޔާނެއްގައި އިންސާނުންގެ އާބާދީ 8 ބިލިއަނަށް އަރަން ގާތް ވެފައިވާކަމަށް އެކުވެރި ދައުލަތަކުގެ ޖަމިއްޔާ (އދ) އިން ބުނެފިއެވެ.\nއިންސާނުންގެ އާބާދީ5ބިލިއަނަށް އެރީ 1987 ވަނަ އަހަރުއެވެ. މިހާރު ދުނިޔޭގެ އާބާދީ އަކީ 7.7 ބިލިއަން މީހުންނެވެ.\nއދ އިން ބުފައިވަނީ ދުނިޔޭގެ އާބާދީ މިވަރަށް އިތުރުވުމަކީ ކަން ބޮޑުވާން ޖެހޭ ކަމެއް ކަމަށެވެ.\nމި މިންވަރަށް އާބާދީ އިތުރުވާނަމަ 2050 ވަނަ އަހަރަށް އަޅާއިރު ދުނިޔޭގައި 10 ބިލިއަން އިންސާނުން ދިރިއުޅޭނެކަމަށް އެ ޖަމިއްޔާއިން ބުނެއެވެ.\nދުނިޔޭގައި އިންސާނުންގެ އާބާދީ އެތައް ގުނައަކުން ބޮޑުވަމުން ދިޔަނަމަވެސް، 27 ގައުމަކުން ވަނީ އާބާދީ އިތުރުވުމުގެ މިންވަރު 1 އިންސައްތަ ދައްކޮށްފައެވެ. މި ގައުމުގެ ތެރޭގައި ޗައިނާ އަދި ޖަޕާނު ހިމެނެއެވެ.\nނަމަވެސް ދުނިޔެގެ9ގައުމެއްގައި އާބާދީ އިތުރުވުން ކޮންޓްރޯލް ކުރެވިފައެއް ނުވެއެވެ.\nމި ނުވަ ގައުމުތެރޭގައި ހިމެނެނީ، އިންޑިއާ، ނައިޖީރިއާ، ޕާކިސްތާން، ކޮންގޯ، އިތިއޯޕިއާ، ތަންޒޭނިއާ، އިންޑޮނޭޝިއާ، މިސްރު އަދި އެމެރިކާއެވެ.\n1990 ވަނަ އަހަރު ދިނިއޭގައި މާބަނޑު މީހުންގެ އިންސައްތަ ހުރީ 3.2 ގައެވެ. ނަމަވެސް މިހާރު ހުރީ 2.5 އިންސަތަށް އަށް ދައްވެފައެވެ.\nދުނިޔޭގައި މިހާރު އެންމެ ބޮޑަށް އާބާދީ އިތުރުވަމުން އަންނީ އެފްރިކާ ބައްރުންނެވެ.\nއދ އިން ބުނެފައިވަނީ އާބާދީ އިތުރުވުމުގެ އިތުރުން އިންސާނުންގެ އުމުރު ވެސް މީގެ 32 އަހަރާ އަޅާބަލާއިރު ދިގުވެފައިވާކަމަށެވެ. މިހާރު އެވަރެޖް ގޮތެއްގައި އިސްސާނުން މަރުވާ އުމުރަކީ 72 އަހަރެވެ. ނަމަވެސް 2050 ވަނަ އަހަރު އިންސާނުން މަރުވާ އެވަރެޖު އުމުރު 77 އަހަރަށް ބަދަލުވާނެކަމަށް އދ އިން ބުނެއެވެ.\n2018 ވަނަ އަހަރު ދުނިއޭގެ 65 އަހަރުން މަތީގެ މީހުންގެ އަދަދު ވަނީ ދުނިއޭގެ5އަހަރުން ދަށުގެ ގުދިންގެ އާބާދީ އަށް ވުރެ އިތުރު ވެފައި ކަމަށާ މިއީ ކަންބޮޑު ވާންޖެހޭ ކަމެއް ކަމަށް ޔޫ.އެން އިން ބުނެފައިވެއެވެ. ސަބަބަކީ ޒުވާނުންނަށްވުރެ އުމުރުން ދުވަސްވީ މީހުން އިތުރުވެއްޖެނަމަ ދުނިއޭގެ އިގްތިސާދަށް ގެއްލުން ލިބޭނެކަމަށް އދ އިން ބުނެއެވެ.


BREAKING: Bridge Huraskoh Kuraa Dathuruthakah 100 Rufiya Negun Manaakohffi - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 8 ގަޑިއިރު ކުރިން\nބުރިޖު ހުރަސްކޮށް ކުރާ ދަތުރުތަކަށް 100 ރުފިޔާ ނެގުން މަނާކޮށްފި\n1 އަހަރު ކުރިން ( އޮގަސްޓް 1, 2019 )\nސިނަމާލެ ބުރިޖު ހުރަސްކޮށް ހުޅުލެ، އަދި ހުޅުމާލެއަށް ދަތުރުތަކަށް 100 ރުފިޔާ ނެގުން ޓްރާންސްޕޯޓް މިނިސްޓްރީން މަނާކޮށްފިއެވެ.\nޓްރާންސްޕޯޓް މިނިސްޓްރީން މިއަދު ކުރި އިއުލާނެއްގައި ބުނީ، މާލެ ސަރަހައްދުގައި ޓެކްސީ ފެއާ ބޮޑު ކަމުން އާއްމުންގެ ޝަކުވާ ކުރަމުންދާތީ އެކަމަށް ހައްލެއް ހޯދުމަށް މޯބައިލް އެޕްލިކޭޝަންއެއް މެދުވެރިކޮށް އެ ހިދުމަތް ދޭން ކަނޑައަޅާފައިވާކަމަށެވެ.\nއަދި މި މަހުގެ ހަތް ވަނަ ދުވަހުން ފެށިގެން މާލެ ސަރަހައްދުގައި ކުރާ ޓެކްސީ ދަތުރުތަކަށް ނަގާނެ ރޭޓްތަކެއް ވަނީ ކަނޑައަޅާފައެވެ.\n"މި އަގުގެ އިތުރަށް ޓެކްސީގެ ޑިކީއަށް އަރުވާ ދާގީނާއަކަށްވެސް އިތުރު އަގެއް ނެގުމަކީ މަނާކަމެއް ކަމުގައި އާއްމުކޮށް އަންގާ އިއުލާނުކުރީމެވެ". ޓްރާންސްޕޯޓް މިނިސްޓްރީގެ އިއުލާނުގައި ވެއެވެ.\nޓްރާންސްޕޯޓް މިނިސްޓްރީން މިހާރު ކަނޑައަޅާފައިވާ މާލެ ސަރަހައްދުގެ ޓެކްސީ އަގުތަކަމަށް ބަލާއިރު މާލެ އަދި ހުޅުމާލޭގެ އެތެރޭގެ ދަތުރުތަކުގެ އަގަކީ މިހާރުވެސް ދަތުރު ކުރާ އަގުކަމަށްވާ -/25 ރުފިޔާ އަށެވެ.\nއަދި މާލެ - ހުޅުލެ، ހުޅުލެ - މާލެ ދަތުރެއްގެ އަގު -/60 ރުފިޔާއަށް ކަނޑައަޅާފައިވާއިރު، ހުޅުމާލެ – ހުޅުލެ، ހުޅުލެ - ހުޅުމާލެޭ ދަތުރެއްގެ އަގަކީ -/60 ރުފިޔާއެވެ. އަދި މާލެ- ހުޅުމާލެ، ހުޅުމާލެ - މާލެ ދަތުރެއްގެ އަގަކަށް ކަނޑައަޅާފައި ވަނީ -/75 ރުފިޔާއެވެ.\nއެހެންކަމުން ބުރިޖު ހުރަސްކޮށް ޓެކްސީތަކުން މިހާރު ކުރާ ދަތުރުތަކުގެ އަގު މި ވަނީ ކުރިއަށްވުރެ ދަށް ކޮށްފައެވެ. އަދި މި މަހުގެ ހަތް ވަނަ ދުވަހުން ފެށިގެން ޓްރާންސްޕޯޓް މިނިސްޓްރީން ފަހުން ކަނޑައެޅި އަގުގައި ދަތުރު ކުރުމަށް ޓެކްސީ ޑްރައިވަރުންނަށް މަޖުބޫރުވާނެއެވެ.\nއޮގަސްޓް 1, 2019 16:50\nޓެކްސީ ޑްރައިވަރުންގެ ޝަކުވާގެ އަޑު ސަރުކާރަށް ނީވެނީ ބާ؟\nއޮގަސްޓް 1, 2019 20:49\nދެން ޑްރައިވަރުންގެ އަޑުގެންގޮސް ފާޚާނާ ޖަންގްޝަނަށްލާ..އޯކޭ\nއޮގަސްޓް 1, 2019 16:55\nއޮގަސްޓް 1, 2019 17:20\nރަގަޅު އަދިވެސް ބޮޑު\nއޮގަސްޓް 1, 2019 17:21\nޓެކްސީ ޑްރައިވަރުންވެސް ލާރި ހޯދަން ޖެހޭނެ. ޢެކަމަކު 100 ރުފިޔާ އެއީ ހަމަ ފެލާލުން. ޓެކްސީ ދުއްވާ މީހާވެސް އަމިއްލަ ޖީބުން އެ ހަރަދު ކުރަން ޖެހުނީމާ އެކަން ވިސްނޭނީ !!\nއޮގަސްޓް 1, 2019 17:37\nގިނައިން ފައިސާ ނަގާނަމަ ގުޅާނެ ނަންބަރެއް ދީބަލާށެވެވ.\nއޮގަސްޓް 1, 2019 17:52\nއޭމް އައި އަ ޖޯކް ޓު ޔޫ؟\nއޮގަސްޓް 1, 2019 17:42\nކޮންއިރަކު ހުއްދައީ އަބަދުވެސް މަނާ\nއޮގަސްޓް 1, 2019 17:47\nލާމުގެ އަގު ހެޔޮ ކުރާނީ ކޮން އިރަކު\nއޮގަސްޓް 1, 2019 18:02\nމަޖުބޫރެއް ނުވާނެ އެ ދަތުރު ތަށް ނުކުރީމަ ރަނގަޅު ވާނެ ޓުރާންސުޕޯޓު މިނިސްޓަރު ކޮނޑަށް ލައިގެން އުފުލަ ފާނެއެއްނު\nއޮގަސްޓް 1, 2019 18:13\nމަޖުބޫރެއް ނުވާނެ. 100ރ ތުރެން ކުޑަކޮއް ނުކުރާނަން. ނަހުލާ ބިޑި ހަދަން ޖެހޭނީ.\nއޮގަސްޓް 1, 2019 18:18\nތަންފީޒުކުރެވޭނެތޯ، ކުރެވިއްޖެނަމަ ވ ރަގަޅު، ތަންފީޒު ކުރެވޭނީ މީތި ސަޅި ވަރަށް މަސައްކަތްކޮށްގެން، ޓެކްސީ އަކީ ޕަބްލިކް ޓްރާންސްޕޯޓެއްނޫން، ގަރާޖް ހުއްދަ ނުލިބޭ، ހުޅުމާލޭގެ ރައްޔިތުންނަށް ވެހިކަލް ރެޖިޝްޓްރީ ނުކުރެވޭ.\n1. ކާރުގެ އަގު . 200.000 ދެލައްކަ.\n2.ސިއްރު ގަރާޖް، 35،000\n3.ސިއްރު ޓްރާންސްޕޯޓް. 25000\n4. ޓެކްސީ ސެންޓަރ، 1500\n5. ޑުރައިވަރުގެ މުސާރ. 10000 ދިހަހާސް\nމަސައްކަތް ގަޑި 12\n6. ކޮޓަރި ކުލި،2ރޫމް 18000\nކުދިންގެ ޓިއުޝަން، މާއްދާއަކަށް 1500.\nކެއުމުގެ ޚަރަދު،4މީހުންގެ އާއިލާއަކަށް، 9000\nޕެޓްރޯލް އަޅާފަ، އެވްރެޖް. ދުވާލަކު 650-800\nކާރުގެ މެއިންޓަނެންސް، މޭކަޕް، މަހަކު 2500ރ .\n............ ޑުރައިވަރުން ހީހީފަ އަތްޖަހާ.......\nމިއީ އޯގާތެރި ސަރުކާރު...\nއޮގަސްޓް 2, 2019 14:16\nކާކު ބުނީ ޓެކްސީ ޑްރައިވަރަކަށް ވާން؟\nއޮގަސްޓް 1, 2019 18:19\nކޮބައިބާ މިއުޅޭ ޓެކްސީ ޑުރައިވަރުން.؟؟އެވެރިންގެ ހާލަތު އެނގެން ވ.ބޭނުން..ކުރީ ފަހަރުވެސް އަގުކުޑަވީމަ ހީވީ ނޫސްތަގެ ކޮމެންޓު ސެކްޝަނަށް "ހެއި" ނަކަތުގެ ގަދަ ކޮޅިގަނޑެއް ލައިގަތްހެން...\nއޮގަސްޓް 1, 2019 18:27\nޓެކްސީ އެޕްލިކޭޝަން މަޖްބޫރުކޮށް، އަގުތައް އިއުލާންކޮށްފި ނަމަވެސް ތިޔާ ކަން ނުހިނގާނެއޭ ސަބަބަކީ އެއީ ނެތީމޭ...\nއޮގަސްޓް 1, 2019 19:03\nއެހެންވިއްޔާ ދެން ހުންނަންވާނީ މާލެއިން ހުޅުމާލެއަށް ނުގޮސް ޓެކްސީގަ\nއޮގަސްޓް 1, 2019 19:08\nޤާނޫނާ ޤަވާޢިދު ހަދަން ޖެހޭނީ ތަންފީޒު ކުރަން. އެކަން ނުކުރެވޭނަމަ ޤާނޫނާ ޤަވާޢިދު ހެދުމުގެ ބޭނުމެއްނެތް. ވިޔަފާރި ކުރާ ތަންތަނުގައި ފައިސާ ބަލައިގަންނަން ބިދޭސީން ތިބުން ޤާނޫނަކުން މަނާކުރެވުނު. ފުރަތަމަކޮޅު ބިދޭސީ ސޭޓްން ތިބި ބައެއް ފިހާރަފިހާރަ ޖުރިމަނާވެސް ކުރި. މިހާރު ހަމަ ޤާނޫނެއް ނެތްފަދަ.\nތިޔަ ކަމުގައިވެސް ޤަވާޢިދާ ޚިލާފަށް ކުލި ނަގާ މީހުން ރިޕޯޓް ކުރެވޭނެ ފަސޭހަ ގޮތެއް ޢާންމުންނަށް އެގިފައި އޮންނަންވާނެ. ޤަވާޢިދު ތަންފީޒު ކުރެވެން ޖެހޭނެ.\nއޮގަސްޓް 1, 2019 19:21\nމި ސަރުކާރަކީ ޓެކްސީ ކުރާ ގިނަބަޔަކު ބޭނުންވެގެން ޔާމީން ސަރުކާރު ގޯސެވެގެން ކަންތައްތައް ކޮށްނުދީގެން ގެނައި ސަރުކާރެއް. މިހާރު ސަރުކާރުން ރައްޔިތުންނަށް މިވީހާތަނުގަ ކަމެއްކޮށް ނުދޭތާ ރައްޔިތުން ފެލައިގެން ދަތިކުރަމުން ދަނީ.\nދެން ޓެކްސީ ކުރާމީހުންވެސް ބާރަށް އަތްޖަހާ.\nއޮގަސްޓް 1, 2019 19:36\nހަމަ މިގޮތައް މާލެއިން ކުޔައްދޭ ކޮޑަރިތަކުގެ އަގުވެސް ބަލާ ހެޔޮކުރަން ޖެހޭނެ. ކުޑަކުޑަ ކޮތަރުކޮށްޓެއް ކަހަލަ ތަނެއްވެސް މިދެނީ ދުވާލަކަށް 500ރުފިޔާއަށްވުރެއް ބޮޑުކޮށް. ކޮޓަރި ކުލިތައްވެސް އެތަންތައް ހެދިފަހުންނަ ފެންވަރާ ލިބޭޙިދުމަތްތަކަށް ބަލައި އަގުތަކެއް ކަނޑައެޅުންމުހިއްމު. މިހާރު އާދައިގެތަނެއްވެސް މިއުޅެނީ 500، 700 800ރުފިޔާއަށް، އެއީ ހަމައެކަނި އެދަކާ ކުޑަކުޑަ ފާހާނާއެއްހުންނަ ތަންތައް. މީހަމަ ރައްޔިތުމީހާ ފެލުންނޫންތޯ\nއޮގަސްޓް 1, 2019 20:29\nޓްރާންސް ޕޯރޓް މިނިސްޓަރު މިއަދު އެނެންގެވި ބޯލްޑް ޑިސިޝަން އެއީ ނަގަން މާ ބޮޑަށް ލަސްވެސް ވެއްޖެ ކަމެކޭ ޓެކްސީ ޑްރައިވަރުން އުޅެނީ ކުޑަ ކުޑަ މަސައްކަތެއް ކޮށްގެން ލަގްޒަރީ ލައިފް ސްޓައިލެއް ގައޭސް...\nއޮގަސްޓް 1, 2019 20:44\nމާލޭގައި ޓެކްސީ ދުއްވަން ދެން ދަ ރާއްޖެތެރޭން މާލެ އަށް އަރާތިބި ތަނެއްގައި ވަޒީފާ އެއްގައި ހަރުނުލާ ނެއޭ\nއޮގަސްޓް 1, 2019 20:55\nއޮގަސްޓް 1, 2019 23:25\nމާލޭގެ ކޮޓަރިއެއް ދުވާލަކައް 500 މީހަމައިންސާފްތޯ. ބަލަ އަހަރެމެން ކާރެއް ހަދަންޖެހޭ ހަފްތާޔަކުއެއްފަހަރު. ބުރުމާ ނުދޭ ބައި ލާރިއެއްވެސް ރޯޑުވާދީއައްވެސް އެތައް ފައިސާއެއް އިންސިއުރެންސައްވެސް އެތައްލާރިއެއް ސެންޓަރައްވެސް އެހާލާރި ރިސްކްވެސް އެހާބޮޑު އަދި އަޑުއަހައިފިން މާމިގިލީ ރައްޔިތުން ނައްވަޒީފާދިންވާހަކަ އެކަމް ޓެކްސީޑުރައިވަރުންނައް އެއްޗެއް ލިބޭކައްނުވޭ\nއޮގަސްޓް 3, 2019 22:37\nސައިކަލު ޓެކްސީއަށް ވެސް އަގެއް ބުނެދީބަލަ.-/100 އަށް ޓެކްސީ ޑްރައިވަރުން ރައްޔިތުން ފެލިޔަނުދޭން. ސައިކަލަށް ވެސް އެރޭނީ އޭރުންތާ!!!\nއޮގަސްޓް 5, 2019 15:29\nޙަމަ ރަގަޅު ވީގޮތް. މިސަރުކާރުގެންނަން އެންމެބޮޑަށް ވާގިވެރިވީބަޔަކީ ޓެކްސީޑްރައިވަރުން.\nއެންމެ ބޮޑީ ހުވަދު އަތޮޅެއް ނޫން، ބޮޑު ތިލަދުންމަތި!


SunOnline: Income support ah edhi fonuvaa liyunthakuge sahhakan kashavaru kureveyne nizaameh nei: Audit\nއިންކަމް ސަޕޯޓަށް އެދި ފޮނުވާ ލިޔުންތަކުގެ ސައްހަކަން ކަށަވަރު ކުރެވޭނެ ނިޒާމެއް ނެތް: އޮޑިޓް\nއަހުމަދު މިޒްޔާލް 12 Aug 2021, 17:26\nއޭޕްރީލް 19، 2021-- ސަން ފޮޓޯ/ ފަޔާޒު މޫސާ\nކޮވިޑް19ގެ ސަބަބުން ވަޒީފާއަށް އަސަރުކުރި މީހުންނަށާއި އާމްދަނީއަށް އަސަރު ކުރި މީހުންނަށް ދޭ އިންކަމް ސަޕޯޓު އެލަވެންސަށް އެދޭ ފަރާތްތަކުން ހުށަހަޅާ ލިޔެކިޔުންތަކުގެ ސައްހަކަން ކަށަވަރު ކުރެވޭނެ ނިޒާމެއް ގައުމީ ފެންވަރުގައި ނެތް ކަމަށް އެ ސްކީމްގެ ޕާފޯމަންސް އޮޑިޓް ރިޕޯޓުގައި ބުނެފި އެވެ.\nއޮޑިޓް އޮފީހުން އާންމުކުރި އިންކަމް ސަޕޯޓް އެލަވަންސް ސްކީމުގެ ޕާފޮމަންސް އޮޑިޓް ރިޕޯޓުގައި ފާހަގަކޮށްފައިވާ ގޮތުގައި އެލަވަންސަށް އެދި ހުށަހަޅާފައިވާ ފަރާތަށް އިތުރު އާމްދަނީއެއްގެ ގޮތުގައި މަހެއްގެ މައްޗަށް 5،000 ރުފިޔާއަށްވުރެ ދަށް އަދަދެއް ލިބޭނަމަ، އެފަރާތަށް ދެވޭ އެލަވަންސްގެ އަދަދަކީ 5000 ރުފިޔާއިން އެ އަދަދު އުނިކުރުމަށްފަހު ބާކީ ޖެހޭ އަދަދު ކަމަށް އިންކަމް ސަޕޯޓް އެލަވަންސް ސްކީމް ދިނުމުގެ އުސޫލުގައި ބަޔާންކޮށްފައިވެ އެވެ. އެއީ އެ އުސޫލުގެ ދެވަނަ ޗެޕްޓަރުގެ ހަ ވަނަ މާއްދާގެ (ނ)ގައެވެ.\nއެހެން ނަމަވެސް އެލަވަންސަށް އެދޭ ފަރާތްތަކަށް އިތުރު އާމްދަނީއެއް ލިބޭކަން ކަށަވަރު ކުރެވޭނެ ނިޒާމެއް ނެތް ކަމަށް އޮޑިޓް ރިޕޯޓުގައި ބަޔާންކޮށްފައިވެއެވެ. އަދި އެލަވަންސަށް އެދި ހުށަހަޅާ ލިޔެކިޔުންތަކުގެ ސައްހަކަން ކަށަވަރު ކުރުމުގައި އިކޮނޮމިކް މިނިސްޓްރީއަށް ދަތިތަކެއް ހުރިކަމަށް ވެސް އެ ރިޕޯޓުގައި ފާހަގަކޮށްފައިވެއެވެ.\nއެގޮތުން 2020ގެ ޑިސެމްބަރުގެ ނިޔަލަށް އެ މިނިސްޓްރީއާއި މޯލްޑިވްސް ޕެންޝަން އެޑްމިނިސްޓްރޭޝަން އޮފީހުގެ ސިސްޓަމްތަކާ ގުޅުވާލެވިފައި ނެތުމުގެ ސަބަބުން އިންކަމް ސަޕޯޓް އެލަވަންސްގެ ފުރަތަމަ އަދި ދެވަނަ ފިޔަވަހީގައި އެލަވަންސަށް އެދުނު ފަރާތްތަކަށް އެހެން އާމްދަނީއެއް ލިބުނު ނަމަވެސް، އެކަން ދެނެގަނެވޭނެ ގޮތެއް ނެތް ކަމަށް އޮޑިޓް ރިޕޯޓުގައި ބުނެފައިވެ އެވެ.\nމީގެ އިތުރުން ނަގުދު ފައިސާއިން އާމްދަނީ ލިބޭ ގިނަ ފަރާތްތަކަކީ މާލީ ނިޒާމުގެ ތެރެއަށް ވަންނަ ފަރާތްތަކަށް ނުވުމުގެ ސަބަބުން އެފަދަ ފަރާތްތަކުން އެލަވަންސަށް އެދި ހުށަހެޅި ނަމަވެސް، އެފަދަ ފަރާތްތަކުގެ އާމްދަނީ ކަށަވަރު ކުރެވޭނެ ގޮތެއް ނެތް ކަމަށް އޮޑިޓް ރިޕޯޓުގައި ފާހަގަކޮށްފައިވެއެވެ.\n"މިހެންވުމުގެ ސަބަބުން އާމްދަނީ ލިބޭ ފަރާތްތަކަށްވެސް އޮޅުވާލުމެއްގެ ތެރެއިން އެލަވަންސަށް އެދި ހުށަހެޅުމުގެ ފުރުސަތު ހުޅުވިފައިވާ ކަމާއި އިންކަމް ސަޕޯޓަށް ޝަރުތު ހަމަނުވާ ފަރާތްތަކަށް އެލަވަންސް ދެވުމުގެ ހިރާސް އޮތް ކަން ފާހަގަކުރަން،" އޮޑިޓް ރިޕޯޓުގައި ބަޔާންކޮށްފައިވެއެވެ.\nއިންކަމް ސަޕޯޓަށް އެދި ހުށަހަޅާފައިވާ އެޕްލިކޭޝަންތަކުގެ ތެރެއިން އަނބުރާ ފައިސާހޯދަންޖެހޭ އެޕްލިކޭޝަންގެ ގޮތުގައި 217 އެޕްލިކޭޝަނެއް އޮޑިޓަށް ވަނީ ފާހަގަވެފަ އެވެ. އޭގެ ތެރޭގައި ގިނަ ނުވަތަ 60 އެޕްލިކޭޝަނަކީ ވަޒީފާގައި އުޅެމުންދިޔަ ފަރާތްތަކަށް އެލަވަންސް ދެވިފައިވުމުން އަނބުރާ ފައިސާ ހޯދަން ޖެހޭ އެޕްލިކޭޝަންތަކެވެ.\nއެފަދަ ކޭސްތައް ފާހަގަވާން ފެށީ އިކޮނޮމިކް މިނިސްޓްރީއާއި ކަމާގުޅޭ އެހެން އިދާރާތަކުގެ ސިސްޓަމްތައް ގުޅުވާލުމުންނެވެ. އަދި ވަކިވަކި އަތޮޅުތަކަށް އިންކަމް ސަޕޯޓް ދީފައިވާ ގޮތް ބަލަން ފަށައި، ފާހަގަވި 217 ފަރާތަކާ ގުޅޭ އެފަދަ މައްސަލަތަކުން ދައުލަތަށް 409،969 ރުފިޔާ އަނބުރާ ލިބެންޖެހޭ ކަމަށް މިނިސްޓްރީން ފާހަގަކޮށްފައިވާ ކަމަށާއި އެ ފައިސާ ހޯދުމުގެ މަސައްކަތް ފަށާފައިވާ ކަމަށް ރިޕޯޓުގައި ބުނެފައިވެ އެވެ.\nމިކަން އިސްލާހު ކުރުމަށް އޮޑިޓް ރިޕޯޓުގައި މައިގަނޑު ތިން ލަފައެއް ވަނީ ދީފަ އެވެ. އެއީ؛\nއިންކަމް ސަޕޯޓު ދީފައިވާ ފަރާތްތަކުގެ ލިޔުންތައް ރިވިއުކޮށް، ޝަރުތު ހަމަނުވާ ފަރާތްތަކަށް ދެވިފައިވާ އެލަވަންސް އަނބުރާ ހޯދުން އަވަސްކޮށް، އެފަދަ ފަރާތްތަކުގެ މައްސަލަ ކަމާބެހޭ އިދާރާތަކަށް ހުށަހެޅުން\nމުސްތަގްބަލުގައިވެސް މިފަދަ ސްކީމެއް ތައާރަފުކުރަން ޖެހިދާނެ ކަމަށް ބަލައި، އިކޮނޮމިކް މިނިސްޓްރީން އިސްނަގައިގެން ކަމާބެހޭ އިދާރާތަކާ ގުޅިގެން އިގްތިސާދުގެ ރަސްމީ ދާއިރާއާއި ނުރަސްމީ ދާއިރާވެސް ހިމެނޭ ގޮތަށް އެކި ގޮތްގޮތުން އާމްދަނީ ލިބޭ ފަރާތްތަކުގެ ރަޖިސްޓްރީއެއް ގާއިމުކުރުން\nމިފަދަ ސްކީމްތައް ފެށުމުގެ ކުރިން ތަޖުރިބާކާރުންގެ އެހީގައި "ފްރޯޑް ރިސްކް އެސެސްމަންޓް" އާއި "އިންޓާނަލް ކޮންޓްރޯލް އެސެސްމަންޓް" ހެދުން\nއިންކަމް ސަޕޯޓު އެލަވަންސް ދޭން ފެށީ 20 މެއި 2020 ގައެވެ. އޭގެ ފަހުން 18 މާޗު 2021ގެ ނިޔަލަށް 132،363 ފަރާތަކުން ވަނީ އެޕްލިކޭޝަން ހުށަހަޅާފައެވެ. އޭގެ ތެރެއިން ޝަރުތު ހަމަވަނީ 93،544 ނުވަތަ 90 ޕަސެންޓް އެޕްލިކޭޝަނެވެ.\nޝަރުތު ހަމަވި ފަރާތްތަކުގެ ތެރެއިން 18 މާޗު 2021ގެ ނިޔަލަށް ފައިސާ ދޫކޮށްފައިވަނީ 80،750 އެޕްލިކޭޝަނަށެވެ.


galehiri: ޙަމީދުގެ ހަނދާނުގައި - 1\nޙަމީދުގެ ހަނދާނުގައި - 1\nހަނދުގެ އަލިކަން މޫނުފުޅުގައި ތާއަބަދު ވީ ސާހިބާ!\nސާފު ފެން އަރަމުން ދިޔައި ތިޔަ ދޫފުޅާއި ޤަލަމުގެ ތުނޑުން!\nبِسْمِ اللهِ الرَّحْمَنِ الرَّحِيم، الْحَمْدُ للهِ رَبِّ اْلعَالَمِيْن، وَالصَّلَاةُ وَالسَّلَامُ عَلَى أَشْرَفِ اْلأَنْبِيَاءِ وَالْمُرْسَلِيْن، وَعَلَى آلِهِ وَصَحْبِهِ أَجْمَعِيْن. أَمَّا بَعْدُ:\nމި ފޮތަކީ، ނިޝާން ޢިއްޒުއްދީނުގެ ޢިއްޒަތްތެރި ވެރިޔާ އޮނަރަބްލް އަލްމަރްޙޫމު އަލްއުސްތާޛު ޢަބްދުﷲ ޙަމީދު އަވަހާރަވުމާ ގުޅިގެން، އެމަނިކުފާނުގެ ހަނދާނާއި ޒިކުރާ އާކޮށް ދެމެހެއްޓުމަށްޓަކައި ލިޔެފައިވާ ފޮތެކެވެ. މިހެންވެ، މި ފޮތަށް ކިޔާފައިވާ ނަމަކީ، "ޙަމީދުގެ ހަނދާނުގައި: އަލްމަރްޙޫމް އޮނަރަބްލް އަލްއުސްތާޛު ޢަބްދުﷲ ޙަމީދު (ނޢޢވ) ގެ ޒިކުރާ" އެވެ. އެމަނިކުފާނު މިދުނިޔެއަށް ދޫކުރައްވާފައިވާ ދެމިހުންނަނިވި ހަނދާންތަކާއި ހެޔޮ ޒިކުރާ ޖަމާކުރުމަށް މި ފޮތުގައި މަސައްކަތްކޮށްފައި ވާނެ އެވެ.\nމި ފޮތުގައި، އެމަނިކުފާނުގެ ނަސަބުފުޅާއި، އެމަނިކުފާނާމެދު އެކިއެކި ބޭބޭފުޅުން ވިދާޅުވެފައިވާ ބަސްފުޅުތައް ހިމަނާފައި ވާނެ އެވެ. އަދި އެމަނިކުފާނު ފުރުއްވި މަޤާމުތަކާއި، އެމަނިކުފާނު ކުރައްވާފައިވާ އަގުހުރި މަސައްކަތްޕުޅުތައް ވެސް ވާނެ އެވެ. މީގެ އިތުރުން އެމަނިކުފާނު އަވަހާރަވުމާ ގުޅިގެން ދިވެހި ބަހުގެ އެކެޑަމީން ހުޅުވައިލެއްވި ތަޢުޒިޔާގެ ދަފުތަރުގައި އެކިއެކި ބޭބޭފުޅުން ލިއުއްވި އަގުހުރި ބަސްފުޅުތަކުގެ ތެރެއިން ބުރަދަންހުރި މިންވަރެއް ވެސް ވާނެ އެވެ.\nއޮނަރަބްލް އަލްމަރްޙޫމް އަލްއުސްތާޛު ޢަބްދުﷲ ޙަމީދު (ނޢޢވ) އަކީ، ވަރަށް ދިގު މުއްދަތެއް ވަންދެން ސަރުކާރުގެ ތަފާތު ދާއިރާތަކުގައި، ތަފާތު މަޤާމުތައް ފުރުއްވައި، ތަފާތު ރޮނގުރޮނގުން މިރާއްޖެއަށް އަގުހުރި ގިނަގުނަ ޚިދުމަތްތަކެއް ކޮށްދެއްވާފައިވާ ޤައުމީ ބަޠަލެކެވެ. އެމަނިކުފާނު އިސްލާމްދީނަށާއި، ދިވެހި ރާއްޖޭގެ ޤައުމިއްޔަތަށާއި، ތަޢުލީމަށާއި، ތަރައްޤީއަށާއި، ދިވެހި އަދަބިއްޔާތަށް ކޮށްދެއްވާފައިވާ އަގުހުރި ޚިދުމަތްތަކަކީ ދުވަހަކުވެސް ފަނޑުވެގެންދާނެ ޚިދުމަތްތަކެއް ނޫނެވެ. މިހެންވެ، މި ފޮތް ލިއުނީ، އެމަނިކުފާނުގެ ޒިކުރާ އާކޮށް، އެއިން ޢިބްރަތް ޙާޞިލުކުރުމަށްޓަކަ އެވެ.\n- ޢަބުދުލްމުޢީދު ޙަސަން -\nއޮނަރަބްލް އަލްއުސްތާޛު ޢަބްދުﷲ ޙަމީދު (ނޢޢވ) ދުނިޔޭގެ އަލިކަން ދެކެވަޑައިގަތީ، 31 މާރޗް 1939 ގައެވެ. އެމަނިކުފާނު ދެމިއޮތުމުގެ ޢާލަމަށް ދަތުރުކުރެއްވީ 18 އޯގަސްޓް 2015 ވީ އަންގާރަ ދުވަހު އެވެ. އެމަނިކުފާނު، މިދުނިޔެއާ ވަކިވެ ވަޑައިގަތުމުން، ދިވެހިރާއްޖެއަށް ގެއްލިގެން އެދިޔައީ، ދިވެހި ބިމުން އުފެދުނު ޚިދުމަތްތެރި، ހިންގުންތެރި، ހީވާގި، މުރާލި، ތޫނުފިލި، ބުއްދިވެރި، ވިސްނުންތެރި، ޙިކުމަތްތެރި ލާމަސީލު ޝަޚުޞިއްޔަތެކެވެ.\nއަލްމަރްޙޫމް އޮނަރަބްލް އަލްއުސްތާޛު ޢަބްދުﷲ ޙަމީދު (ނޢޢވ) އަކީ، ދިވެހި ޤައުމަށް އަގުހުރި ޚިދުމަތްތަކެއް ކޮށްދެއްވާފައިވާ ޤައުމީ ބަޠަލެކެވެ. އެމަނިކުފާނުގެ ޚިދުމަތްތަކުގެ ހަރުފަތްތައް ފަށްޓަވާފައިވަނީ އާދައިގެ މަޤާމުތަކުންނެވެ. އެ މަޤާމުތަކުގައި އެމަނިކުފާނު ކުރެއްވި އިޚުލާޞްތެރި މިންނެތް މަސައްކަތްޕުޅުތަކުގެ ނަތީޖާއަކީ، ދިވެހި ދައުލަތުގެ އެންމެ މަތީ މަޤާމުތަކަށް އެމަނިކުފާނު ވާޞިލުވެވަޑައިގަތުމެވެ.\nއެމަނިކުފާނަކީ، ދިވެހިރާއްޖޭގެ ޤައުމިއްޔަތުގެ އެންމެ ބިޔަ ތަނބުތަކުގެ ތެރެއިން ތަނބެކެވެ. އެމަނިކުފާނަކީ، ފުރުއްވި ކޮންމެ މަޤާމެއް ނުހަނު ތެދުވެރިކަމާއެކު ފުރުއްވާފައިވާ އިޚުލާޞްތެރިއެކެވެ. އެމަނިކުފާނަކީ، މިރާއްޖޭގައި ޢަރަބި އިސްލާމީ ތަޢުލީމު ފެތުރުއްވެވުމަށް މިންނެއް މަސައްކަތްޕުޅުތަކެއް ކުރެއްވި މުޖައްދިދެކެވެ. އެމަނިކުފާނަކީ، މި ޤައުމުގެ ޤައުމީ ބިނާ އާރާސްތުކުރެއްވި ބާނީއެކެވެ. އެމަނިކުފާނަކީ، ދިވެހި ރާއްޖޭގެ މިޒަމާނުގެ ރަށްވެހިކަމުގެ ތަރައްޤީގެ މުއައްސިސެކެވެ. އެމަނިކުފާނަކީ، ދިވެހި އަދަބިއްޔާތުގެ އުދަރެހުން ދުވަހަކުވެސް ފަނޑުވެގެން ނުދާނެ އަލިގަދަ އުޖާލާ ތަރިއެކެވެ. އެމަނިކުފާނަކީ، މި ޤައުމު އެބަޔަކަށްޓަކައި ފަޚުރުވެރިވުން ޙައްޤު ބޭފުޅުންތަކެއް ތަރުބިއްޔަތުކުރެއްވި މާތް ބައްޕާފުޅެކެވެ.\nމާތްﷲ، އެމަނިކުފާނު، ޖަންނަތުލްފިރުދައުސްގެ މަތިވެރި ނިޢުމަތުގައި ލައްވާށި އެވެ! އާމީން!\nނިޝާން ޢިއްޒުއްދީނުގެ ޢިއްޒަތްތެރި ވެރިޔާ، އޮނަރަބްލް އަލްއުސްތާޛު ޢަބްދުﷲ ޙަމީދަކީ، އައްޝައިޚު ޢަބްދުލްޤައްޔޫމް (ދޮންސީދީ) އާއި، ޚަދީޖާ މޫސާ އަށް ލިބިވަޑައިގެންނެވި ދަރިކަލެކެވެ. ތިރީގައި މިވަނީ އެމަނިކުފާނުގެ ބައްޕާފުޅާއި މަންމާފުޅުގެ ނަސަބުފުޅެވެ.\nއަލްމަރްޙޫމް އޮނަރަބްލް އަލްއުސްތާޛު ޢަބްދުﷲ ޙަމީދު (ނޢޢވ) ގެ ބައްޕާފުޅަކީ، އަލްމަރްޙޫމް އައްޝައިޚް ޢަބްދުލްޤައްޔޫމް (ދޮންސީދީ) އެވެ.\nއައްޝައިޚް ޢަބްދުލްޤައްޔޫމް ދޮންސީދީގެ ބައްޕާފުޅަކީ، އަލްވަޒީރު އިބްރާހީމް މާފަތްތަކުރުފާނު (ނުވަތަ ދޮންތުއްތު) އެވެ.\nއަލްވަޒީރު އިބްރާހީމް މާފަތްތަކުރުފާނު (ނުވަތަ ދޮންތުއްތު) އަކީ، ސާލިމުލް ޙަބްޝީ ޒަންޖަބާރީގެ، ނާއިބު މުޙައްމަދު ޢަފީފުއްދީނުލްޙަބްޝީ (ބަބުރު ނައިބު ކަލޭފާނު) ގެ، ކަޅުޢަލިމަނިކުގެ، ޢުމަރުމަނިކު (ދޮންމަނިކު) ގެ ދަރިކަލެކެވެ.\nޢައްޝައިޚް ޢަބްދުލްޤައްޔޫމްގެ މަންމާފުޅަކީ، ކަހަނބުގޭ ސިއްތި އެވެ.\nކަހަނބުގޭ ސިއްތި އަކީ، އައްސައްޔިދު ޢަބްދުﷲ (ގަލޮޅުސީދީ) ގެ ދަރިކަނބަލެކެވެ.\nއައްސައްޔިދު ޢަބްދުﷲ (ގަލޮޅުސީދީ) އަކީ، އައްސައްޔިދު އިބްރާހީމް ދޮށީކަލޭގެފާނަށް، ޅަދީދީގެ ބަނޑުފުޅުން ލިބިވަޑައިގެންނެވި ދަރިކަލެކެވެ.\nއައްސައްޔިދު އިބްރާހީމް ދޮށީކަލޭގެފާނަކީ، އައްސައްޔިދު މުޙައްމަދު، އައްޝައިޚުލްފަޤީހު މުޙައްމަދުލް މަރަދުވިއްޔު (މުދިންގޭ ބޮޑުކަތީބު) ގެ ދަރިކަނބަލުން އާމިނާފާނާއި ކާވެނިކުރައްވައިގެން ލިބިވަޑައިގެންނެވި ދަރިކަލެކެވެ.\nއައްސައްޔިދު މުޙައްމަދަކީ، ޔަމަނުކަރައިގެ ބާޢަލަވީ ދަރިކޮޅުން ވަޑައިގަތް އައްސައްޔިދު މޫސާގެ ދަރިކަލެކެވެ. މިހާހިސާބުން، މި ނަސަބުފުޅު، ކީރިތި މާތް ނަބިއްޔާ ޞައްލަ ﷲ ޢަލައިހި ވަސައްލަމަގެ އަހުލުބައިތުންގެ ނަސަބުފުޅާ ގުޅެ އެވެ. އެހެނީ، ބާޢަލަވީ ދަރިކޮޅަކީ، އިތުރުއެކަލޭގެފާނުގެ ފާޠިމަތުގެފާނުގެ ޙުސައިނުގެފާނުގެ ޒައިނުލްޢާބިދީންގެ ދަރިކޮޅުގެ ގޮތްޕެކެވެ. މި ގޮފީގެ އަހުލުން މަޝްހޫރުވެވަޑައިގެންފައިވަނީ، ދެކުނު އޭޝިއާގެ ޤައުމުތަކުގައި އިސްލާމްދީނަށް ގޮވައިލުމުގެ ރޮނގުންނެވެ. މާތް ﷲ މި އެންމެ ބޭފުޅުންނަށް ރުއްސުން ލައްވައި ރަޙުމަތް ލައްވާށި އެވެ! އާމީން!\nއައްޝައިޚް ޢަބްދުލްޤައްޔޫމް (ދޮންސީދީ) ގެ ބައްޕާފުޅު، އަލްވަޒީރު އިބްރާހީމް މާފަތްތަކުރުފާނުގެ މަންމާފުޅަކީ، ދިއްފުށީ ޙުސައިން ހަނދޭގިރި ތަކުރުފާނުގެ މާކޮށާރު ޢަލިމަނިކުގެ މާކޮށާރު އިބްރާހީމް މަނިކުގެ މާކޮށާރު އާއިޝާ މަނިކެ އެވެ.\nއަލްމަރްޙޫމް އޮނަރަބްލް އަލްއުސްތާޛު ޢަބްދުﷲ ޙަމީދު (ނޢޢވ) ގެ މަންމާފުޅަކީ، ބޮއިގަސްދޮށުގޭ މޫސާ ކަލޭގެފާނު ޚަދީޖާ މޫސާ (ޚަދީޖާ ދީދީ ނުވަތަ ކަތްދައިދީ) އެވެ.\nޚަދީޖާ ދީދީ (ބޮއިގަސްދޮށުގޭ ކަތްދައިދީ) އަކީ، މާލޭ ބޮއިގަސްދޮށުގޭ މޫސާ ކަލޭގެފާނު، މަރްޔަމް ދީދީ އާ ކުރެއްވި ކާވެނިން ލިބިވަޑައިގެންނެވި ދަރިކަނބަލެކެވެ.\nމަރްޔަމް ދީދީ އަކީ، ދެއްވަދޫ ގަނޑުވަރު ދޮންދަލޭކާ ކަނބުލޭގެފާނުގެ ޙަސަން މަނިކުފާނު (ތުއްކަލާ)، ކޮނޑޭދީދީ (ދޮންދީދީ) އާ ކުރެއްވި ކައިވެނިން ލިބިވަޑައިގެންނެވި މުޙައްމަދުދީދީގެ ޢާއިޝާދީދީއާއި ވިލިގިލީ ދޮންމަނިކުފާނު ކަތީބު ކައިވެނިކުރައްވައިގެން ލިބިވަޑައިގަތް ދަރިކަނބަލެކެވެ.\nވިލިގިލީ ދޮންމަނިކުފާނު ކަތީބަކީ، ކޮނޑޭ ޢަލިމަނިކުފާނުގެ ޢާއިޝާދީދީއާއި، ކޫއްޑޫ ޢީސާ ކަތީބުގެ ވިލިގިލީ ދޮންޢަލިތަކުރުފާނު ކަތީބު ކައިވެނިކުރައްވައިގެން ލިބިވަޑައިގަތް ދަރިކަލެކެވެ.\nކޮނޑޭދީދީ (ދޮންދީދީ) އަކީ، ކޮނޑޭ ޢަލީމަނިކުފާނު، ޢާއިޝަތުދީދީ (ދޮށީދީދީ) އާ ކައިވެނި ބައްލަވައިގެން ލިބިވަޑައިގެންނެވި ދަރިކަނބަލެކެވެ.\nޢާއިޝަތުދީދީ (ދޮށީދީދީ) އަކީ، އިބްރާހީމް ފާމުލަދޭރި ކިލެގެފާނު، މުލަކު ކުޑަރަނިޔައެދުރުގޭ މަރިޔަމް މަނިކުފާނާއި ކައިވެނި ކުރައްވައިގެން ލިބިވަޑައިގަތް ދަރިކަނބަލެކެވެ.\nއިބްރާހީމް ފާމުލަދޭރި ކިލެގެފާނަކީ، މުޙައްމަދު މަނިކުފާނު ނުވަތަ ސުލްޠާން މުޙައްމަދު ޣިޔާޘުއްދީން (ޙާޖީ ބަންޑާރައިން/ޝަހީދުކުޅަ ބަންޑާރައިން) އަށް ސިއްކަ ތަކުރުފާނުގެ އާމިނާމަނިކުފާނުގެ ކިބައިން ފުރަސޫތާވި (މާތް ބަހުން ގަރުބަގަތް) ދަރިކަލެކެވެ.\nމުޙައްމަދު މަނިކުފާނަކީ، ސުލްޠާން އިބްރާހީމް އިސްކަންދަރު 2، ފަސްމަންދޫ ކޮއިގެ ފާޠިމާ މާވާކިލެގެފާނުގެ ޢާއިޝާ މަނިކުފާނާއި ކައިވެނި ބައްލަވައިގެން ލިބިވަޑައިގެންނެވި ދަރިކަލެކެވެ.\nސުލްޠާން އިބްރާހީމް އިސްކަންދަރު2އަކީ، ދިޔަމިގިލީ ދަރިކޮޅުގެ ސުލްޠާން މުޡައްފަރު މުޙައްމަދު އިމާދުއްދީން2އާއި، އާމިނާކަނބައިދިކިލެގެ ގެ ދަރިކަލެކެވެ. (ނުނިމޭ)


Suzain bunanee ladhu gannan jehey sababeh neiy kamah | Mihaaru\nއެފްއޭއެމުން ރޭ ބޭއްވި ނޫސްވެރިންގެ ބައްދަލުވުމުގެ ތެރެއިން ސުޒޭން ވާހަކަ ދައްކަނީ.-- ފޮޓޯ: ހުސެއިން ވަހީދު/ މިހާރު\n09 ފެބުރުއަރީ 2020 - 09:07 16 comments\nފާއިތުވި ހަތަރު ވަރަކަށް އަހަރު އެފްއޭއެމްގެ ލީޑާޝިޕާއި އެތަނުގެ ހިންގުމަށް އެންމެ ބޮޑަށް ފާޑުކީ އެކަކަކީ ސުޒޭނެވެ. އޭނާ ވަނީ މީޑިއާގައި އަދި ސޯޝަލް މީޑިއާގައި ވެސް ވަރަށް ބޮޑަށް އެފްއޭއެމަށް ފާޑުކިޔައިފަ އެވެ. ސުޒޭން ކޯޗުކޮށްދެމުން އައި ކްލަބް ގްރީންސްޓްރީޓްސް ކުޅޭ މެޗުތަކުގެ ކުރިންނާއި ފަހުން އޮންނަ ރަސްމީ ނޫސްވެރިންގެ ބައްދަލުވުންތަކުގައި ވެސް ފަހަކަށް އައިސް ޓެކްނިކަލް ވާހަކަ އަށް ވުރެ ބޮޑަށް ސުޒޭން ދެއްކީ އެފްއޭއެމާ ގުޅޭ ވާހަކަތަކެވެ.\nއެކަން އެގޮތަށް ކުރުމަށް ފަހު، ދެން ގޮސް އެފްއޭއެމްގައި ބައްސާމާ އެކު މަސައްކަތްކުރަން ލަދުނުގަނޭތޯ ނޫސްވެރިޔަކު ސުވާލުކުރުމުން ސުޒޭން ބުނީ "ފުޓްބޯޅަ އަށް ރަނގަޅަކަށް ކުރާ ކަމެއްގައި ލަދުގަންނަންޖެހޭ ސަބަބެއް އޮވެގެން ނުވާނެ" ކަމަށެވެ.\n"އަޅުގަނޑު އަމިއްލަ އެދުމެއް އޮވެގެން މި ތަނަށް އައި މީހެއް ނަމަ މިއީ މިތަނޔގައި ކުރާނެ މަސައްކަތެއް ނޫން. އަޅުގަނޑު ބައްސާމަށް ކީ ފާޑުކިޔުމެއް ނޯންނާނެ. އޭގެ ރެކޯޑިން އެއް އަދި ލިޔެކިއުމެއް ވެސް ނޯންނާނެ. ފުޓްބޯޅައިގެ ކަންކަން ރަނގަޅުކުރަން ފާޑުކިޔާފައިވާނީ. (އެ ފާޑުކިޔުންތައް) ބައްސާމަށް އަމާޒުވިޔަސް ނޫނީ ޖަވާ އަށް އަމާޒުވިޔަސް ނޫނީ އަޅުގަނޑު އަމިއްލަ ނަފްސަށް އަމާޒުވިޔަސް ކުރާނެ ކަމެއް ނެތް. އެކަންތައް ކޮށްފައި އޮންނާނީ ކުރަން ޖެހޭތީވެ ވަރަށް ސާބިތުކަމާ އެކީގައި އިހުލާސްތެރިކަމާ އެކީގައި،" ސުޒޭން ބުންޏެވެ.\n"ފުޓްބޯޅަ އަށް ފައިދާވާނެ ކޮންމެ ކަމެއްގައި އަޅުގަނޑު ލަދެއް ވެސް ނުގަންނާނެ ޖެހިލުމެއް ވެސް ނުވާނެ ކޮންމެ ކަމެއް ކުރަން ވެސް."\nއެއް ބަޔަކު ސިފަ ކުރާގޮތުގައި އެފްއޭއެމްގެ ރައީސް ބައްސާމް، ސުޒޭން ގައުމީ ޓީމަށް ގެނައީ އޭނާގެ ފަރާތުން އަމާޒުވަމުންދިޔަ ފާޑުކިޔުންތައް ހުއްޓުވުމަށެވެ. އެގޮތުން މިއީ ކުރިއަށް އޮތް އެފްއޭއެމް އިންތިހާބާ ދިމާކޮށް ފާޑުކިޔުންތައް ހުއްޓުވައި، ބައްސާމުގެ ޓީމު ވަރުގަދަކުރަން ކުރި ކަމެއް ކަމަށް އެއް ބަޔަކު ސިފަކުރެ އެވެ. އެކަމަކު ސުޒޭން ބުނީ އެފްއޭއެމްގެ އިންތިހާބާ ދިމާކޮށް އޭނާގެ ފަރާތުން ބައްސާމަށް ވާނެ ފައިދާއެއް އޮތް ކަމަށް ނުދެކޭ ކަމަށެވެ.\n"(އެފްއޭއެމް)ގެ ރައީސް ބައްސާމް އަޅުގަނޑު މިތަނަށް ގެންނަން ޖެހޭ އިންތިހާބާ ގުޅޭ އެއްވެސް ކަމެއް ނޯންނާނެ. އެއީ އަޅުގަނޑަކީ އެއްވެސް ކްލަބެއްގެ އެގްޒެކްޓިވް ބޯޑުގައި ހިމެނޭ މީހެއް ނޫން. އަޅުގަނޑުގެ އެއްވެސް ކްލަބެއް ވެސް ނޯންނާނެ މި އިންތިހާބުގައި ވޯޓުލާ،" ސުޒޭން ބުންޏެވެ.\nމީގެ ކުރިން އެފްއޭއެމްގެ އިންތިހާބުތަކުގައި ސުޒޭން ވަރަށް ހަރަކާތްތެރިކޮށް ފެނުނެވެ. ހާއްސަކޮށް މިހާރު އޮތް ލީޑަޝިޕާ އިދިކޮޅަށެވެ. ސުޒޭން ބުނީ އެފްއޭއެމްގެ ރައީސްގެ މަގާމަށް މީހަކު ގެންނަނީ މުޅި ރާއްޖޭގައި ކެމްޕެއިނެއް ކޮށްގެން ނޫން ކަމަށާއި އެެހެން ކަމުން އެކަމުގައި އުޅޭނީ ވަކި ބައެއް ކަމަށެވެ.\n"އިންތިހާބާ ގުޅުން ހުރީމަ ބައެއް ބޭފުޅުންގެ މޫނުމަތިން އުނދަގޫކަމެއް ހުރި ނަމަވެސް އަޅުގަނޑަކަށް ނެތް އެއްވެސް އުނދަގޫކަމެއް. އެއީ އަޅުގަނޑު މި އައީ އެފްއޭއެމް އިންތިހާބުގައި ބައްސާމް ގެ ކެމްޕެއިނަކަށް ވެސް ނޫން. އަޅުގަނޑު މި އަންނަނީ ރާއްޖޭގެ ގައުމީ ޓީމުގެ ކަންކަން ހައްލުކުރުމުގައި އެހީތެރިކަން ފޯރުކޮށްދެން. (އެފްއޭއެމް އިންތިހާބުގެ ކަންތައް) އެކަން ކުރައްވާނީ އެފްއޭއެމްގެ އެގްޒެކްޓިވް އަދި ކުރިމަތިލައްވާ ބޭފުޅުން،" ސުޒޭން ބުންޏެވެ.\nގައުމީ ކޯޗަކަށް ދާދި ފަހުން ހަމަޖެއްސި މާޓިން ކޫޕްމަން އާއި އެސިސްޓަންޓް ކޯޗު ރެނޭ ހިޑިންކްއާ އެކު މިއަދު ގައުމީ ޓީމުގެ ޕްރެކްޓިސް ފަށާނެ އެވެ. ސުޒޭން އެސިސްޓަންޓަކަށް އައިސް ޓީމާ އެކު މަސައްކަތް ފަށާއިރު މި ވަގުތު ޓީމުގައި އޮތީ އޭނާގެ ބައިވެރިވުން އޮވެގެން ނެގި ސްކޮޑެއް ނޫނެވެ. މިހާރު އޮތް ސްކޮޑުގައި މި ވަގުތު މޮޅަށް ކުޅެމުން އަންނަ ބައެއް ކުޅުންތެރިން ނެތްކަމުގެ ޝަކުވާ ސަޕޯޓަރުން އަންނަނީ ކުރަމުންނެވެ.\nސުޒޭން ބުނީ އޭނާ ބޭނުންވީ ގައުމީ ޓީމަށް ނެދަލެންޑްސް، ޕޯޗުގަލް ނޫނީ ސްޕެއިންގެ ކޯޗެއް ގެނައުމަށް ކަމަށާއި ކޫޕްމަން އައުމުން އޭގެން އެއް ކަންތައް ހާސިލްވި ކަމަށެވެ. އަދި މިހާރު އުއްމީދަކީ ކުރިއަށް އޮތްތަނުގައި ރާއްޖޭގެ ކްލަބްތަކާއި ސަޕޯޓަރުންގެ ވެސް އިތުބާރު ލިބޭ ފަދަ ގައުމީ ޓީމެއް ބޭއްވުމަށް ކަމަށް އޭނާ ބުންޏެވެ.\n"މިހާރު މި އޮތް ސްކޮޑާ މެދު ވެސް ކޯޗަށް ދޭން ޖެހޭ މަޝްވަރާއެއް ދޭނަން. ކުރިއަށް އޮތްތަނުގައި ސްކޮޑެއް އެކުލަވާލާއިރު އަޅުގަނޑުގެ ދައުރެއް ވެސް އޮންނާނެ ކަމަށް ދެކެނީ. އޭގައި އަޅުގަނޑުގެ ތަޖުރިބާ ބޭނުންކުރާނަން. ދެން މިހާރު ސްކޮޑު އެކުލަވާލާއިރު ކުރީގައި އޮތް ސްކޮޑަށް ޑިޕެންޑްވެފައި މި އޮންނަނީ. އެއީ މި ކޯޗުންނަށް އަދި ގިނަ މެޗުތަށް ބަލަން ފުރުސަތު ނުލިބޭތީ،" ސުޒޭން ބުންޏެވެ.\nސުޒޭން ވަނީ މީގެ ކުރިން 2005 ވަނަ އަހަރު ގައުމީ ޓީމުގެ އެސިސްޓަންޓް ކޯޗެއްގެ ގޮތުގައި މަސައްކަތްކޮށްފަ އެވެ. އަދި ފަހުން 23 އަހަރުން ދަށުގެ ޓީމުގެ ހެޑް ކޯޗުކަން ކުރުމުގެ އިތުރުން އެފްއޭއެމްގެ ޑިރެކްޓާ އޮފް ނެޝަނަލް ޓީމުގެ މަގާމު ފުރި އެވެ.\nކޮންމެ މަގާމެއްގައި ހުރި ނަމަވެސް ފުޓްބޯޅަ އަށް ގޯސް ކަމެއް ކުރިމަތިވާނަމަ އެކަން ފާހަގަކުރާނެ ކަމަށާއި އޭނާ އަކީ ވަގުތު ތަންދިން މިންވަރަކުން ފުޓްބޯޅައާ ގުޅުން ހުރި ކަންކަމުގައި ކޮންމެ ބަޔަކު ވެސް ދޭ ދައުވަތު ގަބޫލުކުރާ މީހެއް ކަމަށް ސުޒޭން ބުންޏެވެ.\n"ފުޓްބޯޅައިގައި ބަޔަކު އަޅުގަނޑުގެ އެހީތެރިކަމަށް ބޭނުންވެއްޖެއްޔާ އެ ބަޔަކު މާޔޫސްކޮށްލާފައި ނުވާނެ. ވަގުތު ލިބިއްޖިއްޔާ ހުރިހާ އިރެއްގައި ވަގުތު ދީފައިވާނީ،" ސުޒޭން ބުންޏެވެ.\nއިތުރު ލިޔުންތައް އެފްއޭއެމް ގައުމީ ފުޓްބޯޅަ ޓީމް އަލީ ސުޒޭން


އިންތިޚާބުގައި ތާއީދު ހޯދުމަށް އެއްވެސް ހަރަކާތެއް ހިންގުމާބެހޭ\nޤާނޫނު ނަންބަރު 11/2008 "އިންތިޚާބުތަކާ ބެހޭ ޢާންމު ޤާނޫނު" ގެ 44 ވަނަ މާއްދާގައި ވާގޮތުން އިންތިޚާބެއްގައި ވޯޓުނަގާ ދުވަހުގެ ކުރީދުވަހުގެ ހަވީރު 6:00 ން ފެށިގެން ވޯޓުނަގާ ދުވަހުގެ ފަހުދުވަހުގެ ހެނދުނު 6:00 އާ ދެމެދު، ތާއީދު ހޯދުމަށް އެއްވެސް ހަރަކާތެއް ނުވަތަ ތާއީދު ހޯދުމަށް މަގުފަހިވާފަދަ އެއްވެސް ޢަމަލެއް ހިންގުމަކީ މަނާކަމެކެވެ.\nވީމާ، 2014 ޖެނުއަރީ 18 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބު 2014 އާ ގުޅިގެން މި އިންތިޚާބުގައި ވާދަކުރައްވާ އެއްވެސް ކެންޑިޑޭޓަކަށް ތާއީދު ލިބޭފަދަ ނުވަތަ ތާއީދު ކުޑަވާފަދަ ނުވަތަ އިންތިޚާބަށް ނުފޫޒެއް ފޯރާފާނެ އެއްވެސް ޢަމަލެއް 2014 ޖަނަވަރީ 17 ވާ ހުކުރު ދުވަހުގެ ހަވީރު 6:00 ން ފެށިގެން 2014 ޖަނަވަރީ 19 ވާ އާދީއްތަ ދުވަހުގެ ހެނދުނު 6:00 އާ ދެމެދު އެއްވެސް ވަސީލަތެއްގެ އެހީގައި އެއްވެސް ފަރާތަކުން ނުހިންގުމަށް އިލްތިމާސްކުރަމެވެ.\n14 ރަބީޢުލްއައްވަލް 1435\n15 ޖަނަވަރީ 2014\nޕަބްލިޝްކުރި ތާރީޚު: 16 ޖަނަވަރީ 2014


Dhivehi Raajjeygai Onnanvaanee Thafaathu Siyaasee Party Thah Himeney Democratic Nizaameh: Minister Yumna | Thiladhun\nދިވެހިރާއްޖޭގައި އޮންނަންވާނީ ތަފާތު ސިޔާސީ ޕާޓީތައް ހިމެނޭ ޑިމޮކްރެޓިކް ނިޒާމެއް: މިނިސްޓަރ ޔުމްނާ\nދިވެހިރާއްޖޭގައި އޮންނަންވާނީ ތަފާތު ސިޔާސީ ޕާޓީތައް ހިމެނޭ ޑިމޮކްރެޓިކް ނިޒާމެއް ކަމަށް ދިވެހި ބަހާއި ޘަޤާފަތާއި ތަރިކައިގެ މިނިސްޓަރު ޔުމްނާ މައުމޫނު ވިދާޅުވެއްޖެއެވެ.\nމިނިސްޓަރު ޔުމްނާ ވިދާޅުވީ ދިވެހިރާއްޖޭގައި އޮންނަންވާނީ ތަފާތު ސިޔާސީ ޕާޓީތައް ހިމެނޭ ޑިމޮކްރެޓިކް ނިޒާމެއްކަމަށެވެ. އެއް ޕާޓީއަކަށް ހުރިހާ ގޮނޑިތަކެއް ދީގެން ޑިމޮކްރެޓިވް ވެއްޓެއް ދަމަހައްޓައި، ރައްޔިތުން އެދޭ ކަންކަން ހާސިލެއް ނުކުރެވޭނެކަމަށެވެ.\nމޯލްޑިވްސް ރިފޯރމް މޫމެންޓް (އެމްއާރުއެމް) ގެ ފައުންޑަރު އަދި ނައިބު ރައީސާގެ މަޤާމުވެސް ފުރުއްވާ ޔުމްނާ ވިދާޅުވީ އެކަމާ ރައްޔިތުން ފުންކޮށް ވިސްނުމަށެވެ.\nމިނިސްޓަރު ޔުމްނާ އެގޮތަށް ވިދާޅުވުމާއި ގުޅިގެން އެއަށް ބާރުދެއްވައި ޖުމްހޫރީ ޕާޓީއަށް ނިސްބަތްވާ ތިމަރަފުށީ ދާއިރާގެ ރައްޔިތުންގެ މަޖިލިސް މެންބަރު އަބްދު ﷲ ރިޔާޒް ވިދާޅުވެފައިވަނީ ސިޓީ، އަތޮޅު އަދި ރަށު ކައުންސިލަށް އިންތިޚާބު ކުރަންވާނީ އިޚްލާސްތެރި، ތެދުވެެރިކަމާއެކު ޤައުމަށާއި ހުރިހާ ފިކުރަކަށް ޚިދުމަތް ކޮށްދެވޭނެ ކަންކަން ކުރެވޭނެ ޤާބިލް މީހުންކަމަށެވެ.\nމިއަހަރު އޭޕްރިލް މަހުގެ4ވަނަ ދުވަހު އޮންނަ ކައުންސިލް އިންތިޚާބަށް ސަރުކާރު ހިންގާ މައި ޕާޓީ އެމްޑީޕީ މިހާރު ވަނީ ކެމްޕެއިން ފަށާފައެވެ. އެމްޑީޕީއިން ކެމްޕެއިނަށް އުތުރުގެ ދަތުރުފަށާފައިވާ އިރު ވަކާލާތު ކުރަމުންދަނީ ތަރައްޤީ ގެނެވޭނީ ކައުންސިލްތަކަށް މެމްބަރުން އިންތިޚާބު ކުރުމަށް އެމްޑީޕީއަށް ވޯޓު ދީގެން ކަމަށެވެ.\nކައުންސިލް ތަކަށް މީހުން އިންތިޚާބުކޮށް މިހާތަނަށް ގިނަ ރައްޔިތުން ކުރި ތަޖުރިބާގައި ގިނަ ރައްޔިތުން ޚިޔާލު ފާޅުކުރަމުންދަނީ ކައުންސިލްކަށް އިންތިޚާބު ކުރަންވީ ވަކި ފިކުރެއް ބެލުމެއްނެތި ކަން ކުރެވޭނެ ޤާބިލު މީހުން ކަމަށެވެ.\nއެ ރައްޔިތުން ދެކޭ ގޮތުގައި ކޮންމެ ފިކުރެއްގެ ބަޔަކު ކައުންސިލަށް އިންތިޚާބުވިޔަސް އެބަޔަކު ރަށްރަށުގެ ތަރައްޤީއަކަށް ހުރަހެއް ނާޅާނެއެވެ. ސަބަބަކީ އެކައުންސިލަރުން ބޭނުންވާނީ، އެކައުންސިލަރުންގެ ދައުރުގެ ތެރޭގައި ރަށް ރަށް ތަރައްޤީ ކުރަން ކަމަށް ވާތީއެވެ. އަދި ވަކި ފިކުރެެއްގެ ކައުންސިލަރުން އިންތިޚާބު ވެގެން ސަރުކާރަކުން އެރަށަކަށް ވެފައިވާ ވަޢުދުތައް ނުފުއްދައި، ބަހަނާއަކަށް ހެދިދާނެ ކަމަަށް އެ ރައްޔިތުން ނުދެކެއެވެ.\nމީހުން ޓްރެފިކްކުރުން ހުއްޓުވުމުގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސް ތަޞްދީޤުކުރައްވައިފި


Seaplane terminal nimumakaa gaathah\nހޯމަ 24 ފެބުރުއަރީ 2020\n1441 ރަޖަބު 01\nވިޔަފާރި - ސީޕްލޭން ޓަރމިނަލް\nސީޕްލޭން ޓަރމިނަލް ނިމުމަކާއި ގާތަށް\nއާ ސީޕްލޭން ޓަރމިނަލްގެ ސްޓްރަކްޗަރ މަސައްކަތް މިހާރު ވަނީ ނިމިފައި\nކ. މާލެ 11 ޖުލައި 2019 | ބުރާސްފަތި 18:55 5,702\nއާ ސީޕްލޭން ޓަރމިނަލް - އެމްއޭސީއެލް\nވެލާނާ އިންޓަރނޭޝަނަލްގެ އާ ސީޕްލޭން ޓަރމިނަލް ނިމުމަކާއި ގާތްވެފައިވާ ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފިއެވެ.\nއެމްއޭސީއެލް އިން ބުނީ އާ ސީޕްލޭން ޓަރމިނަލްގެ ސްޓްރަކްޗަރ މަސައްކަތް މިހާރު ނިމިފައިވާ ކަމަށާއި ފަސާޑް އިންސްޓޯލް ކުރުމުގެ މަސައްކަތް ކުރަމުންދާ ކަމަށެވެ. ސީޕްލޭން ޓަރމިނަލްގެ އެތެރޭގައި ހަރު ކުރާ އެސްކެލޭޓަރުތައް މިހާރު ހަރުކޮށް ނިންމައިފައިވާ ކަމަށާއި ޓަރމިނަލްގެ މަސައްކަތުގެ ތެރެއިން މިހާރު ކުރިއަށް ދަނީ އެއަރކޮންޑިޝަން ހަރުކޮށް ކަރަންޓާއި ފެންވައިރު ކުރުމުގެ މަސައްކަތް ކަމަށް އެ ކުންފުނިން ބުނެއެވެ.\nވެލާނާ އިންޓަރނޭޝަނަލްގެ އާ ސީޕްލޭން ޓާމިނަލް މި އަހަރުގެ ސެޕްޓެމްބަރު މަހު ހުޅުވާނެ ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސިއެލް) ގެ އިންފްރާސްޓްރަކްޗަރ ޑިވެލޮޕްމެންޓްގެ ޖެނެރަލް މެނޭޖަރު މުހައްމަދު ސޮލާހު ވަނީ މީގެ ކުރިން ވިދާޅުވެފައެވެ.\nދުނިޔޭގެ އެންމެ ބޮޑު ސީޕްލޭން ފްލީޓް ރާއްޖޭގައި އޮންނައިރު، އާ ޓާމިނަލް ހަދަމުންދަނީ މިހާރު ހުރި ޓާމިނަލަށް ވުރެ ތިން ގުނަ ބޮޑުކޮށެވެ. އާ ޓާމިނަލް ތަރައްގީކުރަނީ އެއީ 28،000 އަކަ މީޓަރުގެ ޖާގައެއްގައެވެ.\nއަލަށް ތަރައްޤީކުރާ ސީޕްލޭން ޓާމިނަލަކީ މިހާރު ބޭނުންކުރާ ޓާމިނަލާ ތަފާތުކޮށް އިމާރާތުގެ ދެފަރާތުންވެސް ބޭނުންކުރެވޭގޮތަށް ތަރައްޤީކުރާ ޓާމިނަލްއެކެވެ. މި މަޝްރޫޢުގެ މަސައްކަތް ކުރަނީ ޗައިނާގެ އެންމެ ބޮޑު ކޮންސްޓަރކްޝަން ކުންފުނިކަމަށްވާ ބެއިޖިންގ އާބަން ކޮންސްޓްރަކްޝަން ގްރޫޕް، ބީޔޫސީޖީއާ ހަވާލުކޮށްގެންނެވެ.\nއެއާޕޯޓުގެ ސީޕްލޭން ބޭސްއިން ފަސްދޮޅަހަށްވުރެ ގިނަ ސީޕްލޭން އޮޕަރޭޓްކުރަމުންދާއިރު ދުވާލެއްގެ މައްޗަށް 2000 ހަށް ވުރެ ގިނަ މީހުން އެ ޓާމިނަލުން ޚިދުމަތް ހޯދައެވެ.\nއެންމެ ފަހުން އަޕްޑޭޓް ކުރީ: 8 މަސް ކުރިން | ރިވިއު ކުރީ: އަބުދުﷲ ނަސީރު އިބްރާހިމް\nމިއަހަރުގެ އެމްއެންޔޫއެސްޔޫ މާލޭ ކެމްޕަހުގެ ގޮފިތައް އިފްތިތާހުކޮށްފި\nނަހުލާގެ ފޯން ކޯލް: "ފޯނު ކަނޑާލާފަވެސް ކީކޭތަ ތިވިދާޅުވީ،"!\nފުވައްމުލައް ސިޓީގައި އެކްސިޑެންޓްވި ދެމީހުން އިތުރުފަރުވާއަށް މާލެ ގެންނަނީ\nޗައިނާގައި ތިބި އާމިރުގެ ފޭނުންނަށް ހާއްސަ މެސެޖެއް\nއިރާނުގައި ބޭއްވި އިންތިޚާބެއްގައި އެންމެ މަދުން މީހުން ވޯޓުލާން ނިކުތީ މިފަހަރުގެ އިންތިޚާބުގައި\n"ރަށްވެހި ފަތިސް" ކެމްޕެއިންގައި ވީހާވެސް މަދުން ޕްލާސްޓިކް ބޭނުން ކުރަން ނިންމައިފި\nރީބްރޯޑްކާސްޓިންގގެ ޚިދުމަތް ރެގިއުލޭޓްކުރުމަށް ހުރި ދަތިތަކާ ގުޅޭގޮތުން ބްރޯޑްކޮމް އިން އެލް.ޖީ.އޭ.އާ މަޝްވަރާކޮށްފި\nނިއުރޭޑިއަންޓްގެ ކޯޗުކަމާއި ހަވާލުވިކަމަށް ދެކެވޭ ވާހަކަތައް ނިޒާމްބެ ދޮގުކޮށްފި\nކޮރޯނާވައިރަސް ޖެހިގެން އިރާނުން މަރުވަމުން އަންނަ މީހުން އިތުރުވަމުން ދިޔުމާއެކު އެގައުމު ތައްޔާރީ ހާލަތަކަށް\nކޮމަންވެލްތު ޔޫތު ކައުންސިލަށް ކުރިމަތިލުމުގެ ފުރުޞަތު ހުޅުވާލައިފި\nނޭހާ އާއި އަދިތްޔާގެ ކައިވެނީގެ ހަޤީގަތް އިނގޭތަ؟\nއެމެރިކާއަށް ގަވާއިދާ ޚިލާފަށް ވަންނަ ފަރާތްތައް ދެނެގަތުމަށް ފޯނުގެ ލޮކޭޝަން ބޭނުންކުރަނީ\nޔޫގެންޑާ މުބާރާތުން ޒަޔާން އާއި ނަބާހާއަށް ލޯ މެޑަލް


Akshay Ge Gina Film Thakeh Mi Aharu Therey Nerumah Vanee Thaaval Kurevifai - Vaguthu\nބޮލީވުޑްގެ މަޝްހޫރު ބަތަލާ އަކްޝޭ ކުމާރުގެ ގިނަ ފިލްމުތަކެއް މިއަހަރު ސިނަމާއަށް ނިކުންނާނެއެވެ.\n"ގުޑް ނިއުސް" އިން އަކްޝޭ އެންމެ ފަހުން ފެނިގެންދިޔައިރު މިހާރު ވެސް މިއަހަރު ގިނަ ފިލްމުތަކެއް ނެރުމަށް ވަނީ ތާވަލު ކުރެވިފައެވެ. އޭގެތެރޭގައި "ލަކްސްމީ ބޮންބް"، "ޕްރިތްވީ ޖޯހާން" އަދި "ބައްޗަން ޕާންޑޭ" ހިމެނެއެވެ. އޭގެއިތުރުން، އޭޕްރިލް މަހު "އަތްރަންގީ ރޭ" ގެ ސޫޓިންވެސް ފެށިގެންދާނެއެވެ.\nމިއަހަރަކީ އަކްޝޭއަށް ވަރަށް ކާމިޔާބު އަހަރަކަށް ވެގެންދާނެ ކަމާމެދު ޝައްކެތްނެތެވެ. އިންޑިއާގެ ނޫސްތަކުން ބުނާގޮތުގައި7އަހަރަށް ފަހު އަކްޝޭ، ބޮލީވުޑްގެ މަޝްހޫރު ޑައިރެކްޓަރ އެކްތާ ކަޕޫރާއިއެކު މަސައްކަތް ކުރާތަން ހަމަ މިއަހަރު ފެނިގެންދާނެއެވެ. އެކްތާ ޑައިރެކްޓް ކޮށްފައިވާ ފިލްމަކުން އަކްޝޭ ފެނިފައިވަނީ "ވަންސް އަޕޮން ޓައިމް އިން މުންބާއީ ދޮބާރާ" އިންއެވެ.\nއިންޑިއާގެ ނޫސްތަކުން ބުނާ ގޮތުގައި އެކްތާ އާއި އަކްޝޭ ވަނީ މީގެ ދިހަ ވަރަކަށް ދުވަސް ކުރިން އެކްތާގެ ފިލްމެއް ކުޅެން ސޮއިވެސް ކޮށްފައެވެ.\nއަކްޝޭ ދެން އެންމެ އަވަހަށް ފެނިގެންދާނެ ކަމަށް ބެލެވެނީ ރޯހިތް ޝެޓީ ޑައިރެކްޓުކޮށް މިއަހަރު ނެރުމަށް ހަމަޖެހިފައިވާ "ސޫރްޔަވަންޝީ" އިންއެވެ. މި ފިލްމުގެ ލީޑު ރޯލުން ކެޓްރީނާ ކައިފް، އަޖޭ ދެވްގަން، އަދި ރަންވީރް ސިންގް ފެނިގެންދާނެއެވެ.\nކަރަން ޖޯހަރު ޑައިރެކްޓްކޮށް މިދިޔަ ޑިސެމްބަރު 26 ވަނަ ދުވަހު ނެރުނު "ގުޑް ނިއުސް" އަށް ވަނީ ބޮޑު ތަރުހީބެއް ލިބިގެން ގޮސްފައެވެ. މި ފިލްމުގެ ލީޑު ރޯލުން ފެނިގެންދިޔައީ ކިއާރާ އަދްވާނީ، ކަރީނާ ކަޕޫރް އަދު ދިލްޖިތް ދޮސަންޖް އެވެ.\nޝާހްރުކް އާއި އާލިއާ އެކު ދެވަނަ ފިލްމެއް؟


ރައީސް ބައިޑެންގެ ވައުދަކީ ބަލި ކޮންޓްރޯލް ކުރުން: ކޮރޯނާ ވައިރަހުގައި އެމެރިކާއިން ފަސްލައްކަ މަރު | Sandhaanu\nރައީސް ބައިޑެންގެ ވައުދަކީ ބަލި ކޮންޓްރޯލް ކުރުން: ކޮރޯނާ ވައިރަހުގައި އެމެރިކާއިން ފަސްލައްކަ މަރު\nކޮރޯނާ ވައިރަސް ޖެހިގެން އެމެރިކާއިން މަރުވި މީހުންގެ އަދަދު ފަސްލައްކަ ފަހަނަޅައި ހިނގައްޖެއެވެ.\nހިތާމަ ފާޅުކުރަން ރިޔާސީ ގަނޑުވަރު ވައިޓް ހައުސްގައި ބޭއްވި ރަސްމިއްޔާތުގައި ރައީސް ޖޯ ބައިޑެން ދެއްކެވި ކުރު ވާހަކަފުޅުގައި ބަލީގެ މައްޗަށް ބާރު ފޯރުވޭނެކަމުގެ ޔަގީންކަން ދެއްވިއެވެ. އަދި ކޮރޯނާ ވައިރަސް ޖެހި ދުނިޔެ ދޫކުރި މީހުންގެ ހަނދާނުގައި އެމެރިކާގެ ހުރިހާ އޮފީހެއްގެ ދިދަ ފަސްދުވަހަށް ބައިދަނޑިޔަށް ތިރިކުރުމަށް އެންގެވިއެވެ.\nއެ ރަސްމިއްޔާތުގައި ބައިޑެންގެ ދެކަނބަލުންގެ އިތުރަށް ނައިބު ރައީސާ ކަމްލާ ހެރިސަންގެ ދެމަފިރިކަނބަލުން ވެސް ބައިވެރިވެވަޑައިގަތެވެ.\nކޮރޯނާ ވައިރަސް ޖެހިގެން އެމެރިކާއިން ފަސްލައްކަ މީހުން މަރުވެގެން ދިޔަ އިރު 28 މިލިއަނަށްވުރެ ގިނަ މީހުންނަށް ވައިރަސްޖެހިފައިވެއެވެ. އެމެރިކާ ފިޔަވައި ދެން އެންމެ ގިނައިން ކޮރޯނާ ވައިރަސް ޖެހުނީ، ބްރެޒިލްއާއި އިންޑިއާ މީހުންނަށެވެ.\nއެމެރިކާގައި ކޮރޯނާ ވައިރަސް ޖެހިގެން އެންމެ ފުރަތަމަ މީހަކު މަރުވިކަމަށް ނޯޓުކުރެވިފައި ވަނީ ފްލޮރިޑާ ސްޓޭޓުގައި އޭޕްރީލް މަހުގެ ތެރޭގައެވެ. އޭގެ ފަހުން މީހުން މަރުވާ އަދަދު އިތުރުވަމުން ގޮސް، ދުވާލެއްގެ މައްޗަށް ހަތަރު ހާހަށްވުރެ ގިނަ މީހުން ވެސް މަރުވެފައިވެއެވެ.\nއެމެރިކާގެ ސެންޓަރ ފޯ ޑިޒީސް ކޮންޓްރޯލް އެންޑް ޕްރިވެންޝަންގެ ޑިރެކްޓަރ ޑޮކްޓަރ އާރު ވޮލެންސްކީ ވިދާޅުވި ގޮތުގައި ފާއިތުވި ހަތް ދުވަހަށް ބަލާއިރު ބަލިޖެހޭ މީހުންގެ އަދަދު ވަނީ މަދުވާންފަށާފައެވެ.\nއެމެރިކާގެ ސްޓޭޓުތަކުގެ ތެރެއިން ކޮރޯނާ ވައިރަސް އެންމެ ބޮޑަށް ފެތުރުނީ ކެލިފޯނިޔާގައެވެ. އެ ސްޓޭޓުން 49470 މީހުން ވައިރަސް ޖެހިގެން މަރުވިއެވެ. ނިއުޔޯކުން 46 ހާހަށްވުރެ ގިނަ މީހުން މަރުވިއިރު، ޓެކްސަސްއިން 42 ހާހަށްވުރެ ގިނަ މީހުން މަރުވިއެވެ.\nއެމެރިކާގެ ހުރިހާ ސްޓޭޓެއްގައި ވެކްސިން ޖެހުމުގެ ކަންތައް ކުރިއަށްދާއިރު މިހާތަނަށް އާބާދީގެ 13 ޕަސެންޓް މީހުންނަށް ވަނީ ވެކްސިން ޖަހައި ނިމިފައެވެ. އާދަޔާ ޚިލާފަށް ފިނިގަދަވުމާއި ސުނޯ ފޭބުމުގެ ސަބަބުން މިދުވަސް ކޮޅު ވެކްސިން ދިނުމުގެ ކަންތައްތަކަށް ކޮންމެވެސް ވަރެއްގެ ހުރަސްތަކެއް ވަނީ އެޅިފައެވެ.\nހޯމަދުވަހު މީޑިއާއަށް މައުލޫމާތު ދެއްވަމުން ޑޮކްޓަރ ވޮލެންސްކީ ވަނީ އާއްމުން މާސްކު އެޅުމަށާއި ގައިދުރުކަން ބެހެއްޓުމަށް އިލްތިމާސް ކުރައްވާފައެވެ.\nރައީސް ބައިޑެންގެ ޗީފް މެޑިކަލް އެޑްވައިޒަރ ޑޮކްޓަރ އެންތަނީ ފައުޗީ ވިދާޅުވީ އެމެރިކާ މީހުން ނުރައްކަލާއި މި ވަގުތު ދުރުގައި ތިއްބަސް އާދައިގެ ދިރިއުޅުމަށް އެނބުރި ދިއުމަށްޓަކައި ރައްކާތެރިވާން ޖެހޭނެކަމަށެވެ.\nމުޅިދުނިޔެއިން ސިއްހީ ހިދުމަތް އެންމެ ފައްކާކަމަށް އަޑުއަރާފައިވާ، އެމެރިކާއަށް ކްރޮނާ ވައިރަސް ފެތުރި، ގައުމު ހަނާހުނިކޮށްލީ، ވެރިކަމުގައި ކުރީން ހުންނެވި، ރައީސް ޑޮނަލްޑް ޓްރަމްޕްގެ ސަރުކާރުން ގެންގުޅުނު، ދޯދިޔާ ސިޔާސަތުގެ ސަބަބުންނެވެ.


48 ރަށުގައި އިއާދަކުރަނިވި ހަކަތައިގެ ނިޒާމުތައް ބޭނުންކުރަން ފެށުން – މިނިސްޓްރީ އޮފް އެންވަޔަރަންމަންޓް 48 ރަށުގައި އިއާދަކުރަނިވި ހަކަތައިގެ ނިޒާމުތައް ބޭނުންކުރަން ފެށުން – މިނިސްޓްރީ އޮފް އެންވަޔަރަންމަންޓް\n23 ޑިސެމްބަރ 2019 އެނަރޖީ ޙިއްސާކުރެއްވުމަށް\nރާއްޖޭގެ 48 ރަށެއްގައި އިއާދަކުރަނިވި ހަކަތައިގެ ހައިބްރިޑް ނިޒާމުތައް ގާއިމުކޮށް ބޭނުންކުރަން ފެށުމުގެ ގޮތުން މިނިސްޓްރީ އޮފް އެންވަޔަރަންމަންޓް އިން ހޮޓެލް ޖެންގައި މިއަދު ރަސްމިއްޔާތެއް ބާއްވައިފިއެވެ. 48 ރަށުގައި އިއާދަކުރަނިވި ހަކަތައިގެ ހައިބްރިޑް ނިޒާމުތައް ގާއިމުކުރުމުގެ މަސައްކަތަކީ ރާއްޖޭގެ ހަކަތައިގެ ދާއިރާ ދެމެހެއްޓެނިވި ގޮތެއްގައި ކުރިއެރުވުމަށް އިއާދަކުރަނިވި ހަކަތަ ބޭނުންކުރާ މިންވަރު އިތުރުކުރުމުގެ ގޮތުން މިނިސްޓްރީ އޮފް އެންވަޔަރަންމަންޓާއި އޭޝިއަން ޑިވެލޮޕްމަންޓް ބޭންކް)އޭޑީބީ) ގުޅިގެން ކުރިއަށްގެންދާ “ޕްރިޕެއަރިންގ އައުޓަރ އައިލެންޑްސް ފޮރ ސަސްޓެއިނެބަލް އެނަރޖީ ޑިވެލޮޕްމަންޓް” މަޝްރޫއުގެ ދަށުން ކުރެވުނު މަސައްކަތެކެވެ. މީހުން ދިރިއުޅޭ 160 ރަށަށް އަމާޒުކޮށްގެން ކުރިއަށްގެންދެވޭ މި މަޝްރޫއަކީ ހަކަތައިގެ ދާއިރާގެ މިހާތަނަށް ހިންގޭ އެންމެ ބޮޑު މަޝްރޫއެވެ. މި މަޝްރޫއުގެ ދަށުން ރަށްރަށުގައި ވަނީ ސޯލަރ ޕީވީ، ބެޓެރީ، ޑީސަލް ޖެނެރޭޓަރު އަދި އެނަރޖީ މެނޭޖްމަންޓް ސިސްޓަމް ހިމެނޭ ހައިބްރިޑް ނިޒާމުތައް ވަނީ ގާއިމުކުރެވިފައެވެ. މި ނިޒާމުތަކުން އުފައްދާ ކަރަންޓު އިސްރާފުވެގެންދާ މިންވަރު ކުޑަކުރުމަށްޓަކައި ރަށްރަށުގެ ކަރަންޓު ވިއުގަ އަޕްގްރޭޑްކުރުންވެސް ހިމެނެއެވެ.\nމި މަޝްރޫއުގެ ދަށުން މިހާތަނަށްވަނީ 48 ރަށެއްގައި 7.5 މެގަވޮޓުގެ ހައިބްރިޑް ނިޒާމުތައް ގާއިމުކޮށް ނިމިފައެވެ. މިއާއެކު މުޅި ރާއްޖޭގައި ޖުމްލަ އިއާދަކުރަނިވި ހަކަތަ ގާއިމުކޮށްފައިވާ މިންވަރު ވަނީ 21.5 މެގަވޮޓަށް އިތުރުވެފައެވެ.\nމި މަޝްރޫއުގެ ދަށުން މިހާތަނަށް ވަނީ ގއ. ވިލިގިލި، ބ.ގޮއިދޫ، ތ.ބުރުނި، ޅ.ކުރެންދޫ، އައްޑޫ ސިޓީގެ ގުޅިފައިވާ ރަށްތަކުގައާއި ހއ.އަތޮޅުގެ 14 ރަށް، ށ.އަތޮޅުގެ 13 ރަށް އަދި ނ.އަތޮޅުގެ 13 ރަށުގައި ހައިބްރިޑް ނިޒާމުތައް ގާއިމުކޮށްފައެވެ.\nމީގެ އިތުރުން 2021 ވަނަ އަހަރުގެ ނިޔަލަށް ހދ، ރ، ބ، ޅ، ކ، އއ، އދ، ވ، މ، ފ، ދ، ތ، ގއ، ގދ އަދި ސ އަތޮޅުގައި އިތުރު 25 މެގަވޮޓުގެ ނިޒާމުތައް ގާއިމުކުރެވޭނެއެވެ. ސަރުކާރުން އެކުލަވާލާފައިވާ ސްޓްރެޓީޖިކް އެކްޝަން ޕްލޭންގައި 2023 ވަނަ އަހަރުގެ ނިޔަލަށް 2018 ވަނަ އަހަރު ރާއްޖޭގައި އިއާދަކުރަނިވި ހަކަތަ ގާއިމުކޮށްފައިވާ އިންސައްތައަށްވުރެ، 20 އިންސައްތަ އުތުރަށް އިއާދަކުރަނިވި ހަކަތައިން ކަރަންޓު އުފެއްދުމަށް ވަނީ ކަނޑައަޅާފައެވެ. އެހެންކަމުން މި މަޝްރޫއުގެ ސަބަބުން މި ލަނޑުދަނޑިތައް ހާސިލުކުރުމަށް މަގުފަހިވެގެންދާނެއެވެ.\nކ.ތިލަފުށީގެ ޑަމްޕް ސައިޓް (ކުނިގޮޑު) އިން ދުން އެރުން ހުއްޓުވާ އެތަން އެކަށީގެންވާ ފެންވަރެއްގައި މެނޭޖްކުރުމަށް އެކަމަށް ބޭނުންވާ ލޭންޑްފިލް ކޮމްޕެކްޓަރ އެއް ރާއްޖެ ގެނައުމަށް ބަޔަކާ ހަވާލުކޮށްފި\nތިލަފުށި ހާބަރ ރީހެބިލިޓޭޝަންގެ މަސައްކަތް ކުރުމަށް ބަޔަކާ ހަވާލުކޮށްފި\nމިނިސްޓްރީ އޮފް އެންވަޔަރަންމަންޓް 2020


އަހަންނަަށް ވެސް ހިޔާ ފްލެޓް ލިބިއްޖެޔޯ ބުނެ ގުޅައިފި، އެކަމަކު އެއީ ފޭކް ކޯލެއް. ސަމާލުވޭ! | Atoll News\nއަހަންނަަށް ވެސް ހިޔާ ފްލެޓް ލިބިއްޖެޔޯ ބުނެ ގުޅައިފި، އެކަމަކު އެއީ ފޭކް ކޯލެއް. ސަމާލުވޭ!\nޝާއިޢުކުރީ: މުޙައްމަދު އަފްރާޙް ޖުލައި 11, 2021, 12:49\nއެކިއެކި ކަންކަމާއިގުޅިގެން ފޯނު ކޯލުތައް އަންނަވާހަކައަކީ ރާއްޖޭގައި އަބަދު ވެސް އިވޭ އަޑެކެވެ.\nޚާއްސަކޮށް، ބޮޑެތި އިނާމުތަކާއި އަގުބޮޑު އެޕާޓްމެންޓުތަކުގެ ނަސީބުވެރިއަކަށް ވެއްޖެކަމަށް ބުނެ އަންނަ ފޯނު ކޯލުތައް ވަރަށް ގިނަ އެވެ. އަދި ހާހުން، މިލިއަނުން ފައިސާ ލިބިއްޖެ ކަމަށް ބުނެ އަންނަ ފޯނު ކޯލުތައް ވެސް މަދެއް ނޫނެވެ.\nރާއްޖޭގެ ރައްޔިތުން ހައްސާސް ވާ ކޮންމެ ވަގުތަކީ މިފަދަ ފޯނު ކޯލުތައް ގިނަވާ ވަގުތުތަކެވެ.\nއެގޮތުން ހިޔާ ފްލެޓް ލިބުނު މީހުންނަށް އަދި ނުލިބޭ މީހުންނަށް ވެސް މިދުވަސްވަރު އެފަދަ ފޯނު ކޯލުތަކެއް ދަނީ އަންނަމުން ނެވެ.\nމިކަމާއިގުޅިގެން ހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ) އިން ބުނީ ގުރުއަތުން ފްލެޓް ލިބިފައިވާ ފަރާތްތަކާއި ފްލެޓް ލިބިިފައި ނުވާ އެއްވެސް ފަރާތަކަށް ފޯނު މެދުވެރިކޮށް، ލިބިފައިވާ ފްލެޓްގެ ތަފުސީލު ހިއްސާ ކުރުމަށް ނުގުޅާނެ ކަމަށެވެ.\nހިޔާ މަޝްރޫއުއާ ގުޅޭގޮތުން އޮޅުވާލައިގެން ކުރަމުންދާ ކޯލްތަކާއި ގުޅޭhttps://t.co/s2qBXRckyE\n— HDC (@hdcmaldives) July 11, 2021\nއެ ކޯޕަރޭޝަނުން ނެރުނު ބަޔާނެއްގައި ބުނީ ފްލެޓަށް ހޮވިފައިވާ ފަރާތްތަކަށް ލިބޭ ފްލެޓް ކަނޑައެޅުމަށް އަމަލުކުރަމުން އަންނަ އުސޫލަކީ، ފްލެޓް ގުރުއަތު ނެގުން ހަމަޖެހިފައިވާ ތާރީޚު އަދި އެދުވަހެއްގެ ގުރުއަތުގައި ފްލެޓް ކަނޑައެޅޭނެ ފަރާތްތައް ހިމެނޭ ލިސްޓު އާންމުކޮށް އަންގައި އިއުލާނު ކުރުން ކަމަށެވެ. އަދި އޭގެ ފަހުން ޓީވީގެ ޒަރިއްޔާއިން ގެނެސްދެވޭ ލައިވް ޕްރޮގްރާމެއް މެދުވެރިކޮށް ގުރުއަތު ނެގުން ކުރިއަށް ގެންދިއުން ކަމަށެވެ.\nއެޗްޑީސީން ބުނީ އެ މަޝްރޫއާ ގުޅޭ އެއްވެސް މައުލޫމާތެއް އެޗްޑީސީން އާންމުންނާ ހިއްސާ ކުރާނީ އެ ކުންފުނީގެ ސޯޝަލް މީޑިއާ ޕޭޖްތަކާއި އާންމު އިއުލާނުން ކަމަށެވެ. އަދި އެޗްޑީސީން އެއްވެސް ފަރާތަކަށް ގުޅާ ނަމަ ގުޅާނީ އެތަނުގެ ރަސްމީ ނަންބަރުތަކުން ކަމަށެވެ.\nއެހެންކަމުން ވިސްނަންވީ އެފަދަ ފޯނު ކޯލެއް އަތުވެއްޖެނަމަ، ވީހާވެސް އަވަހަކަށް ކަމާއިގުޅުން ހުރި އިދާރާތަކަށް އެންގުމެވެ. އެފަދަ ފޯނު ކޯލުތަކަށް އަމިއްލަ މީހާއާއި އެހެން ފަރާތްތައް ވެސް އަހުލުވެރި ކުރުވުމެވެ.